**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Ιανουαρίου 2025, ημέρα Τρίτη και ώρα 10.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την ενίσχυση του ερασιτεχνικού και του επαγγελματικού αθλητισμού».

Στη συνεδρίαση παρέστησαν ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης (Γιάννης) Βρούτσης, ο Γενικός Γραμματέας Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Σταρακά Χριστίνα, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας.

Αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού με τίτλο «Ρυθμίσεις για την ενίσχυση του ερασιτεχνικού και του επαγγελματικού αθλητισμού».

Ως προς τον προγραμματισμό των επόμενων συνεδριάσεων, η πρότασή μας είναι την Πέμπτη, στις 10:00, να γίνει η δεύτερη συνεδρίαση της Επιτροπής, με την ακρόαση των εξωκοινοβουλευτικών προσώπων και στις 13:00’ , την ίδια ημέρα, η τρίτη συνεδρίαση με τη συζήτηση επί των άρθρων. Τη Δευτέρα, στις 3 Φεβρουαρίου και ώρα 14:00΄ να γίνει η τέταρτη συνεδρίαση, που θα διατεθεί για τη δεύτερη ανάγνωση.

Ζήτησε τον λόγο ο κ. Βρούτσης, ο Αναπληρωτής Υπουργός Παιδείας, Θρησκευμάτων και Αθλητισμού. Παρακαλώ, κύριε Υπουργέ, έχετε το λόγο.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ πολύ.

Κυρίες και κύριοι συνάδελφοι, καλημέρα. Συγνώμη γι’ αυτή την παρέμβαση, που θα είναι μόνο για λίγα δευτερόλεπτα. Θέλω να επαναλάβω κάτι που είπα και στα προηγούμενα δύο νομοσχέδια, που ως Υπουργός Αθλητισμού είχα φέρει στη Βουλή.

Ο αθλητισμός δεν έχει ιδεολογικό και κομματικό πρόσημο. Ο αθλητισμός ενώνει. Και ως εκ τούτου, σε αυτές τις διαρθρωτικές, μεγάλες αλλαγές, που κάναμε με τα προηγούμενα δύο νομοσχέδια, προσπάθησα να πάρω τη θετική ψήφο από την πλειοψηφία των κομμάτων, που συνθέτουν την Επιτροπή και μετά στην Ολομέλεια και το καταφέραμε.

Οι επιτυχίες που είχαμε αυτό το διάστημα για την αντιμετώπιση της αθλητικής βίας, το είχα πει και τότε, διαχέονται σε όλους μας. Όλοι μαζί το πετύχαμε. Θα παρακαλούσα, λοιπόν, χωρίς να θέλω να αλλοιώσω τη σκέψη σας, επειδή αυτό το νομοσχέδιο έχει, κατά τη γνώμη τη δική μου, των συνεργατών μου, αλλά και της πλειοψηφίας του αθλητικού κινήματος συνδιαμορφωθεί, με αποκλειστικά θετικές διατάξεις, οι οποίες έρχονται να διορθώσουν, να βελτιώσουν, να εκσυγχρονίσουν, να μειώσουν τη γραφειοκρατία, να αποδώσουν δικαιοσύνη, να το δείτε με έναν τρόπο, έτσι ώστε να πετύχουμε και πάλι αυτή τη σύνθεση.

Επιδίωξή μου είναι η σύνθεση. Όλοι μαζί να το υπερψηφίσουμε, γιατί έχει μέσα διατάξεις, οι οποίες, νομίζω, ότι θα συμβάλλουν περαιτέρω στη βελτίωση. Κανείς δεν διεκδικεί το τέλειο, αλλά αυτό το νομοσχέδιο, το τρίτο στη σειρά, είναι ένα νομοσχέδιο, το οποίο έχει θετικές διατάξεις.

Και επειδή μου αρέσει να ξεκαθαρίζω αυτό το ζήτημα των νομοσχεδίων, αυτό είναι το τρίτο στη σειρά, το είχα δρομολογήσει από την αρχή. Τρία νομοσχέδια, για να φτάσουμε στο τέταρτο, το οποίο φιλοδοξούμε να το είναι στα μέσα του χρόνου περίπου. Το επόμενο νομοσχέδιο θα είναι η μεγάλη τομή, που λέγεται «κωδικοποίηση της αθλητικής νομοθεσίας».

Δηλαδή, μετά από 21 χρόνια από τον εμβληματικό νόμο του Ανδρέα Φούρα, ερχόμαστε να συνθέσουμε όλο το νομοθετικό πλαίσιο όλων των Υπουργών, που πέρασαν και διαχειρίστηκαν το χαρτοφυλάκιο του Υπουργείου Αθλητισμού, για να φτάσουμε, ως τα μέσα του 2025, να φτιάξουμε τον Κώδικα της Αθλητικής Νομοθεσίας, που είναι κάτι, που το ζητάει όλη η αθλητική κοινωνία, μετά από 26 χρόνια.

Αυτά είχα να σας πω, ευχαριστώ πολύ. Θα ακούσω με ενδιαφέρον τις απόψεις σας και πιστέψτε με, είμαι διατεθειμένος μαζί σας να συζητήσω τα πάντα. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Υπουργέ. Ο αθλητισμός ενώνει, αυτό είναι το πιο σημαντικό.

Παρακαλώ τους Εισηγητές και τους Ειδικούς Αγορητές των Κομμάτων να προτείνουν τους φορείς. Το λόγο έχει ο Εισηγητής της Πλειοψηφίας.

**ΧΡΗΣΤΟΣ ΚΑΠΕΤΑΝΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Προτείνουμε το Ινστιτούτο Υγείας του Παιδιού, την Ομοσπονδία Μηχανοκίνητου Αθλητισμού Ελλάδος (ΟΜΑΕ), τον Εθνικό Οργανισμό Καταπολέμησης Ντόπινγκ (ΕΟΚΑΝ), το Σύλλογο Ελλήνων Ολυμπιονικών, το Σύλλογος Ελλήνων Παραολυμπιονικών, τον Οργανισμό Αντισεισμικού Σχεδιασμού και Προστασίας (ΟΑΣΠ), την Ελληνική Ένωση Εταιρειών Παιγνίων στο Διαδίκτυο, τη Σκοπευτική Ομοσπονδία Ελλάδος, την Πανελλήνια Ένωση Προπονητών Ποδοσφαίρου, τη Διαρκή Επιτροπή Αντιμετώπισης της Βίας, την Ελληνική Αστυνομία, το ΟΑΚΑ, την Ελληνική Αθλητική Ομοσπονδία Ατόμων με Αναπηρία και το Εθνικό Κέντρο Αθλητικών Ερευνών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε, κ. Καπετάνο.

Το λόγο έχει η κυρία Σταρακά.

**ΧΡΙΣΤΙΝΑ ΣΤΑΡΑΚΑ (Εισηγήτρια της Μειοψηφίας):** Ευχαριστώ.

Προτείνουμε τον ΣΕΓΑΣ, το Σύλλογο Ελλήνων Ολυμπιονικών, την Ελληνική Παραολυμπιακή Επιτροπή, τον Σύνδεσμο Αθλητών Μηχανοκίνητου Αθλητισμού Ελλάδος και τον Σύλλογο Ελλήνων Προπονητών Κλασσικού Αθλητισμού.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε.

Η κυρία Κοντοτόλη έχει το λόγο.

**ΜΑΡΙΝΑ ΚΟΝΤΟΤΟΛΗ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Καλημέρα και ευχαριστώ.

Προτείνουμε τον Σύλλογο Ελλήνων Ολυμπιονικών, τον ΣΕΓΑΣ, την Ελληνική Παραολυμπιακή Επιτροπή, τον Σύνδεσμο Αθλητών Μηχανοκίνητου Αθλητισμού, τον Σύλλογο Ελλήνων Προπονητών Κλασικού Αθλητισμού, τον Πανελλήνιο Σύλλογο Επαγγελματιών Αθλητισμού και Άσκησης. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Κύριε Συντυχάκη, έχετε το λόγο.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Ευχαριστώ.

Προτείνουμε τον Σύνδεσμο Αθλητών Μηχανοκίνητου Αθλητισμού Ελλάδας, τον Πανελλήνιο Σύλλογο Επαγγελματιών Αθλητισμού και Άσκησης και τον ΣΕΓΑΣ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Ζεϊμπέκ.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «Νέα Αριστερά»):** Ευχαριστώ.

Εμείς προτείνουμε τον Πανελλήνιο Σύλλογο Πτυχιούχων Προπονητών Ποδοσφαίρου, τον Πανελλήνιο Σύνδεσμο Επαγγελματιών Αθλητισμού και Άσκησης και τον εκπρόσωπο της ΣΕΦΑ. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Ο κ. Τσιρώνης έχει το λόγο.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»):** Καλημέρα σε όλους, κ. Πρόεδρε.

Εμείς προτείνουμε τον Πανελλήνιο Σύλλογο Επαγγελματιών Αθλητισμού και Άσκησης, την Εθνική Συνομοσπονδία Ατόμων με Αναπηρία, το Σύλλογο Γονέων Αθλητών Μηχανοκίνητου Αθλητισμού Βορείου Ελλάδος, το Σύνδεσμο Ελλήνων Προπονητών Καλαθοσφαίρισης και την Ελληνική Ομοσπονδία Πετοσφαίρισης.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Κύριε Καραναστάση, έχετε το λόγο.

**ΔΙΑΜΑΝΤΗΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας–ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ.

Εμείς προτείνουμε την Ομοσπονδία Συλλόγων Ιδιοκτητών Γυμναστηρίων Ελλάδας, την Ομοσπονδία Προπονητών Ποδοσφαίρου Ελλάδας, την Ελληνική Ποδοσφαιρική Ομοσπονδία, την Πανελλήνια Ένωση Προπονητών Ποδοσφαίρου, τον Πανελλήνιο Σύλλογο Επαγγελματιών Αθλητισμού και Άσκησης, το Εθνικό Συμβούλιο Αθλητικού Σχεδιασμού, την Ελληνική Ολυμπιακή Επιτροπή, την Ελληνική Παραολυμπιακή Επιτροπή, το Εθνικό Κέντρο Αθλητικών Ερευνών και Τεχνολογίας, το Εθνικό Συμβούλιο Αντιντόπινγκ και Αθλητικών Ερευνών, την ΕΣΕΑ, τον ΣΕΓΑΣ, το Σύλλογο Ελλήνων Ολυμπιονικών και το Σύλλογο Ελλήνων Παραολυμπιονικών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Ευχαριστώ.

Εμείς προτείνουμε την Σούπερ Λιγκ 1, Σούπερ Λιγκ 2, αν μπορεί να κληθεί, την ΕΠΟ, την Ομοσπονδία Ελληνικής Καλαθοσφαίρισης, τη ΔΕΑΒ, το Σύνδεσμο Αθλητικών Σωματείων ΑμεΑ, το Τμήμα Αθλητικής Βίας της Ελληνικής Αστυνομίας, τον Συνήγορο του Πολίτη, την Ειδική Γραμματεία Αθλητισμού, το ΤΕΕ, την Επιτροπή Εποπτείας και Ελέγχου Παιγνίων, κάποιον πάροχο αθλητικού στοιχήματος και τον Πανελλήνιο Σύνδεσμο Αμειβομένων Ποδοσφαιριστών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Θα γίνει μια σύνδεση όλων αυτών, αλλά επαναλαμβάνω και θέλω να σας θυμίσω ότι βάσει του Κανονισμού μέχρι δέκα φορείς μπορούμε να καλέσουμε και καθ’ υπέρβαση θα γίνουν 12-13.

Το λόγο έχει ο κύριος Καπετάνος, για δεκαπέντε λεπτά, ο Εισηγητής της Πλειοψηφίας.

**ΧΡΗΣΤΟΣ ΚΑΠΕΤΑΝΟΣ (Εισηγητής της Πλειοψηφίας):** Καλημέρα, κύριε Πρόεδρε, κύριε Υπουργέ, κύριε Γενικέ, κύριοι συνάδελφοι.

Συζητούμε σήμερα το νομοσχέδιο με τις ρυθμίσεις για την ενίσχυση του ερασιτεχνικού και του επαγγελματικού αθλητισμού, ένα νομοσχέδιο, που επιλύει ζητήματα εφαρμογής του αθλητικού νόμου, όπως η διευκόλυνση της διεξαγωγής αγώνων και της συγκρότησης καταστατικών οργάνων σωματείων, που καλλιεργούν, κυρίως, τα λιγότερο δημοφιλή αθλήματα, ένα νομοσχέδιο επίσης, που οι στόχοι του και οι σκοποί του αφορούν την ίση μεταχείριση, ως προς τις έννομες συνέπειες της μη-κατοχής από ένα σωματείο της ειδικής αθλητικής αναγνώρισης, με την εγγραφή του στο ηλεκτρονικό μητρώο, την ενίσχυση της ασφάλειας και της ευημερίας των αθλητών και των προπονητών, την ενίσχυση του ρυθμιστικού πλαισίου του επαγγέλματος του προπονητή αθλημάτων ατόμων με αναπηρία, τη θεσμοθέτηση και εισαγωγή σε παραγωγική λειτουργία της ψηφιακής κάρτας υγείας του αθλητή, τη λείανση των ανισοτήτων, που έχουν παρατηρηθεί στις επιβραβεύσεις αθλητών, οι οποίοι διακρίθηκαν σε Ολυμπιακούς και Παραολυμπιακούς αγώνες και ταυτόχρονα, την επιτάχυνση της καταβολής προς αυτούς των οικονομικών επιβραβεύσεων- μετά από πολλά χρόνια, που υπήρχε σε αυτό καθυστέρηση- την αξιοποίηση της ηλεκτρονικής πλατφόρμας e-kouros, για την ψηφιοποίηση του πίνακα διακριθέντων αθλητών, τη βελτίωση του πλαισίου αδειοδότησης και ασφαλούς λειτουργίας των αθλητικών εγκαταστάσεων, τη βελτίωση του ρυθμιστικού πλαισίου για τον έλεγχο και την τήρηση του ορίου της προσβασιμότητας στις αθλητικές εγκαταστάσεις για τα άτομα με αναπηρία, την προστασία της σωματικής ακεραιότητας των χρηστών των αθλητικών εγκαταστάσεων, τη νομοθέτηση της καθιέρωσης ενός διαύλου επικοινωνίας, μεταξύ της εισαγγελικής Αρχής και της Εθνικής Πλατφόρμας Αθλητικής Ακεραιότητας, της γνωστής ΕΠΑΘΛΑ, όπως επίσης την επίλυση διαδικαστικών προβλημάτων και ερμηνευτικών ζητημάτων, που ανέκυψαν στην πράξη, κατά την εφαρμογή των ρυθμίσεων για την αντιμετώπιση των φαινομένων βίας, όχι μόνο εντός, αλλά και εκτός αγωνιστικών χώρων, μέσω της άσκησης των καθηκόντων της ΔΕΑΒ, της Διαρκούς Επιτροπής Αντιμετώπισης της Βίας, την αποτελεσματικότερη αντιμετώπιση των εγκλημάτων, που άπτονται του ν.2725/1999 από έμπειρους εισαγγελικούς λειτουργούς, τη λειτουργική αναβάθμιση και αξιοποίηση του περιβάλλοντος χώρου και των αθλητικών εγκαταστάσεων κλειστού στίβου και πετοσφαίρισης- του βόλεϊ- που βρίσκονται, στην Παιανία.

Είναι ένα νομοσχέδιο, που, όπως είπε και ο Υπουργός, προσυπογράφοντας τα λόγια, δεν έχει κομματικά πρόσημα, δεν έχει «χρώματα» και νομίζω, ότι οι διατάξεις του αυτές θα επιλύσουν καίρια και σημαντικά ζητήματα, που αντιμετωπίζουμε στην καθημερινότητα, όπως είναι αυτό, που προβλέπεται, για την προσθήκη διαιτητών και κριτών αθλήματος εδαφοσφαίρισης στις εξαιρέσεις του κωλύματος για συμμετοχή σε συλλογικά όργανα αθλητικού σωματείου, να υπάρξει δυνατότητα κατ’ εξαίρεσης εγγραφής αθλητών εδαφοσφαίρισης και ηλεκτρονικού αθλητισμού- του e-sports- σε αθλητικά σωματεία και την κατάργηση του κωλύματος συμμετοχής εμπόρων στο διοικητικό συμβούλιο αθλητικού σωματείου στα αθλήματα του μηχανοκίνητου αθλητισμού.

Επίσης, με το άρθρο 4, που αναφέρεται στα βιβλία των σωματείων, πηγαίνοντας και με τη σύγχρονη νομοθεσία, στο πλαίσιο της ψηφιοποίησης των διαδικασιών, δίνεται πλέον η δυνατότητα στα σωματεία να τηρούν τα βιβλία τους και σε ηλεκτρονική μορφή, σε ψηφιακή μορφή, ενώ εξαλείφεται έτσι και ένα γραφειοκρατικό εμπόδιο, όπου μέχρι τώρα ήθελε για τα σωματεία να γίνεται η θεώρηση των βιβλίων τους από την Περιφέρεια.

Στο άρθρο 5, αναφερόμαστε στις συνέπειες της μη-εγγραφής ή μη-επικαιροποίησης εγγραφής των αθλητικών σωματείων στο ηλεκτρονικό μητρώο. Μέχρι τώρα ίσχυε ότι, αν κάποιο σωματείο δεν εγγραφόταν στο μητρώο ή δεν έκανε την επικαιροποίηση μέσα σε ένα χρόνο, τότε διαγραφόταν, αυτό γίνεται μέσα σε δύο χρόνια, διότι μέσα σε ένα χρόνο μπορεί να υπάρξει κάποιο λάθος, κάτι ηλεκτρονικά να μην έγινε σωστά, να μην χάνουν τα σωματεία τη δυνατότητα της χρηματοδότησής τους και αυτό, λοιπόν, γίνεται σε δύο έτη. Επίσης, υπάρχουν ρυθμίσεις για τα διοικητικά συμβούλια των αθλητικών ομοσπονδιών, όπου διορθώνεται νομοτεχνικά η διάταξη.

Το άρθρο 7 αφορά στη σύσταση Διαρκούς Επιτροπής Ασφάλειας και Ευημερίας στον αθλητισμό- κάτι πολύ σημαντικό- μαζί με υπεύθυνο ασφάλειας και ευημερίας αθλητών, σε κάθε ομοσπονδία. Αυτό έρχεται να καλύψει ένα κενό, που υπήρχε, σε ένα επιστημονικό επίπεδο, διότι η διαπροσωπική βία έχει τις μορφές της σωματικής, ψυχολογικής και σεξουαλικής παρενόχλησης και κακοποίησης, που αποτελούν μαζί με το ντόπινγκ και τη χειραγώγηση αγώνων, τις σημαντικότερες απειλές ενάντια στην αθλητική οικογένεια. Με το παρόν νομοσχέδιο, λοιπόν, έρχεται να υπάρξει ο υπεύθυνος ασφάλειας και ευημερίας αθλητών σε κάθε ομοσπονδία, έτσι ώστε να επιλύονται προβλήματα, να γίνονται γνωστά τυχόν ζητήματα, που υπάρχουν και να υπάρχει μια καίρια και σωστή ενημέρωση μεταξύ των ομοσπονδιών και των αθλητών.

Το άρθρο 9 προβλέπει για τους προπονητές αθλημάτων ατόμων με αναπηρία, την αναγνώριση του διπλώματος προπονητών επιπέδου UEFA-C. Ξέρετε, σε πολλές περιοχές της χώρας μας, δεν υπάρχουν προπονητές, είναι δύσκολο να τους βρεις στα αθλήματα και, με την αναγνώριση του διπλώματος προπονητών επιπέδου UEFA-C, μπορούν πιο εύκολα τα σωματεία να βρουν προπονητές και αν θέλετε, να λειτουργήσουν ακόμα πιο νόμιμα και σωστά. Εκεί επίσης, η μη-έγκαιρη επικαιροποίηση των δικαιολογητικών του προπονητή, η απασχόληση προπονητή σε αθλητικά σωματεία σκοποβολής ή τοξοβολίας είναι κάποιες από τις διατάξεις αυτές, που πραγματικά λύνουν ζητήματα της καθημερινότητας, όπως παραδείγματος χάριν, το δικαίωμα άσκησης επαγγέλματος για όλους τους προπονητές μη-απόφοιτους λυκείου, που είχαν διπλώματα ως και το 2021 και ασκούσαν το επάγγελμα. Εδώ είναι μια μεταβατική διάταξη, όπου πλέον χρειάζεται το απολυτήριο λυκείου, πλην όμως, σε όσους προπονητές είχαν κατοχυρώσει μέχρι και το 2021 την άδεια του προπονητή, αυτοί να μπορούν να συνεχίσουν. Εξομοιώνονται, επίσης, μεταβατικά για μια τριετία, οι εκπαιδευτές σκοποβολής και τοξοβολίας με τους προπονητές των αθλημάτων αυτών.

Στο άρθρο 10, πάμε στη συμμετοχή των αλλοδαπών μαθητών σε διοργανώσεις μηχανοκίνητου αθλητισμού. Με την παρούσα διάταξη, δίνεται το δικαίωμα συμμετοχής σε πανελλήνια πρωταθλήματα αλλοδαπών αθλητών. Όπως και οι Έλληνες αθλητές συμμετέχουν σε αντίστοιχους αγώνες, προέκυψε και το ζήτημα της αντίστοιχης συμμετοχής αλλοδαπών αθλητών στους εγχώριους αγώνες, το οποίο με την προτεινόμενη διάταξη, επιλύεται.

Ως προς την ψηφιακή κάρτα υγείας του αθλητή, ο υφιστάμενος θεσμός της κάρτας υγείας του αθλητή εκσυγχρονίζεται και υιοθετεί διεθνείς κατευθυντήριες οδηγίες. Δεν θα υπάρχουν πλέον αυτά τα δελτία, που πήγαιναν πριν από τους αγώνες, για να αποφανθούν, αν είναι έγκυρη η κάρτα υγείας του αθλητή, όλα αυτά θα γίνονται ψηφιακά μέσω και του e-kouros και του gov.gr, βεβαίως, όπου από εκεί θα αντλούνται τα στοιχεία, για να εξασφαλίζουν την εγκυρότητα και την αποφυγή σφαλμάτων.

Το άρθρο 11 είναι για τις χρηματικές επιβραβεύσεις των διακριθέντων αθλητών μας. Ικανοποιώντας αυτό το νομοσχέδιο, που έρχεται, ένα πάγιο και δίκαιο αίτημα των Ολυμπιονικών, πλέον είναι η κατάκτηση της νίκης δεν θα ισχύει μόνο για τον 1ο έως τον 3ο , αλλά και για επιπλέον θέσεις από την 4η μέχρι και την 6η σε Ολυμπιακούς Αγώνες, οδηγούν σε δικαίωμα λήψης τόσο οικονομικής επιβράβευσης, όσο και διορισμού των αθλητών αυτών. Δηλαδή από τη θέση 1η έως 6η , αντί την 1η έως 3η που υπήρχε ως τώρα, για διορισμό σε Δημόσιο, ΟΤΑ ή σε Νομικά Πρόσωπα Δημοσίου Δικαίου.

Εδώ και αρκετά χρόνια, βέβαια, οι αθλητές μας, το όποιο πριμ έπαιρναν γι’ αυτές τους τις επιτυχίες, έφταναν να το παίρνουν μετά και από 4 χρόνια, πράγμα που ήταν δυσχερέστατο και δεν τους βοηθούσε στο να αντιμετωπίσουν τα καθημερινά αθλητικά προβλήματα, που χρειαζόταν και τη χρηματική δυνατότητα να έχουν. Πλέον αυτό, με το νέο νόμο, που έρχεται προς ψήφιση, θα γίνεται έξι μήνες πριν το Ολυμπιακό έτος- όταν έχουμε Ολυμπιακούς Αγώνες- και θα ισχύει για 4 χρόνια.

Συνεχίζουμε με τις προϋποθέσεις επιχορήγησης των αθλητικών φορέων, όπου επέρχονται βελτιώσεις στο σύστημα συμψηφισμού επιχορηγήσεων, με οφειλές προς αθλητικές εγκαταστάσεις και τον ΕΟΚΑΝ και η ψηφιοποίηση του ειδικού πίνακα διακριθέντων αθλητών μέσω του e-kouros. Για να ξέρουμε, λοιπόν, ποιοι είναι οι διακριθέντες αθλητές της χώρας μας, ψηφιοποιείται αυτός ο ειδικός πίνακας μέσω του e-kouros, όπου καταγράφονται οι διακρίσεις όλων των Ελλήνων αθλητών και παρέχονται πληροφορίες για διαλειτουργικότητα με άλλους δημόσιους φορείς.

Τώρα, τα τρία επόμενα άρθρα, το 14, 15 και 16, αφορούν την αδειοδότηση των αθλητικών εγκαταστάσεων. Ως προς τη διαδικασία αδειοδότησης, προέκυψε η ανάγκη κάποιων προσθηκών. Ειδικότερα, προστίθεται η ομάδα «Κ» στην κατηγοριοποίηση των αθλητικών εγκαταστάσεων και καλύπτεται το κενό νόμου, ως προς τον τρόπο, με τον οποίο θα πρέπει, δηλαδή, να αδειοδοτηθούν οι ιδιωτικές εγκαταστάσεις, εκμίσθωση γηπέδου, παραδείγματος χάριν, τα γήπεδα 5Χ5. Και εντάσσονται στη νέα κατηγορία «Κ» κοινών αθλητικών εγκαταστάσεων.

Επίσης, εκεί προβλέπονται, στο άρθρο 15, οι προϋποθέσεις της αδειοδότησης αυτών των εγκαταστάσεων και η ύπαρξη απινιδωτή στις αθλητικές εγκαταστάσεις, όπου στις μεν μεγάλες αθλητικές εγκαταστάσεις καθίσταται υποχρεωτική η μόνιμη ύπαρξη αυτόματου εξωτερικού απινιδωτή, που να είναι κατάλληλος για παιδιά, στις δε λοιπές εγκαταστάσεις είναι υποχρεωτική η ύπαρξη τέτοιας συσκευής απινιδωτή, κατά τη διάρκεια των αγώνων.

Προχωρώ στην προσθήκη, στο άρθρο 16, το τελευταίο, που αφορά τις εγκαταστάσεις. Την προσθήκη των ομάδων Ζ1 και Κ στο πεδίο ελέγχου καταλληλότητας των αθλητικών εγκαταστάσεων.

Και πάμε στο άρθρο 17, όπου είναι ο καθορισμός των κλάδων άθλησης για αθλητές με αμοιβή, όπου για τη μετατροπή μιας αγωνιστικής κατηγορίας σε επαγγελματική θα πρέπει να διατυπώνεται, προηγουμένως, η γνώμη του σωματείου, που εκπροσωπεί τους αθλητές και τις αθλήτριες του οικείου αθλήματος. Εφόσον, βεβαίως, υπάρχει τέτοιο σωματείο, και είναι κάτι, το οποίο είναι απόλυτα σωστό και λογικό νομίζω.

Κατόπιν, ο έλεγχος και τήρηση του ορίου της προσβασιμότητας των ατόμων με αναπηρία και εμποδιζόμενων ατόμων σε αθλητικές εγκαταστάσεις, όπου βελτιώνεται το ρυθμιστικό πλαίσιο για τον έλεγχο και την τήρηση του όρου της προσβασιμότητας στις αθλητικές εγκαταστάσεις για τα άτομα με αναπηρία, με την παροχή δυνατότητας έκδοσης πιστοποιητικού, ως προς την αυτόνομη πρόσβαση, παραμονή και αποχώρηση ατόμων με κινητικά προβλήματα, να δίνεται και σε ελεγκτή δόμησης εγγεγραμμένο στο Μητρώο Ελεγκτών Δόμησης. Δηλαδή, και σε ιδιώτη μηχανικό πέραν των δημοσίων υπηρεσιών, ώστε να καμφθεί η γραφειοκρατία. Είναι πολλές φορές, που αυτά παίρνουν ακόμα και χρόνια να γίνουν και γι’ αυτό δίνεται αυτή η δυνατότητα και σε ιδιώτη μηχανικό.

Ο προσεισμικός έλεγχος των αθλητικών εγκαταστάσεων είναι ακόμη μια καινοτομία, η οποία εισάγεται με αυτό το νομοσχέδιο. Και θα σας έλεγα, είναι μια καινοτομία ίσως και σε επίπεδο ευρωπαϊκό, διότι επεκτείνει τη διενέργεια του πρωτοβάθμιου και δευτεροβάθμιου προσεισμικού ελέγχου και στις αθλητικές εγκαταστάσεις, όπου θα γίνονται από το Τεχνικό Επιμελητήριο Ελλάδος, με την εποπτεία του Οργανισμού Αντισεισμικής Προστασίας.

Διοικητικά μέτρα κατά της βίας, όπου επεκτείνεται η δυνατότητα παρέμβασης της ΔΕΑΒ, εντός και εκτός αγωνιστικών χώρων. Η επιβολή διοικητικών κυρώσεων σε ειδικές μορφές αθλητικής βίας, όπου επιβάλλει η ΔΕΑΒ πρόστιμα, τα οποία φτάνουν από 3.000 έως 50.000 ευρώ και απαγόρευση εισόδου στους αγωνιστικούς χώρους, κάτι που θα οδηγήσει στη μείωση, πιστεύω, των προβλημάτων, που υπάρχουν στα γήπεδα:

- Την υποχρέωση των οργάνων της δικαστικής λειτουργίας και την ανακοίνωση ποινικών διώξεων.

- Την απαγόρευση οργανωμένης μετακίνησης οπαδών. Μέχρι τώρα, μιλάγαμε ακόμα και για μεμονωμένα άτομα. Αυτό δεν μπορεί να ελεγχθεί. Ρυθμίζει νομοτεχνικά, λοιπόν, για τους οργανωμένους οπαδούς.

- Το Ειδικό Σώμα Παρατηρητών της Διαρκούς Επιτροπής για την Αντιμετώπιση της Βίας όπου θα έχουν μια επιμόρφωση ιδιαίτερη.

- Τον ορισμό αρμόδιου για τον αθλητισμό, Αντεισαγγελέα Εφετών στις Εισαγγελίες Εφετών Αθηνών, Πειραιώς και Θεσσαλονίκης, που είναι οι περιοχές, που υπάρχουν τα περισσότερα προβλήματα.

- Το Anti-Doping Control, κάτι το οποίο πραγματικά έχει γίνει, τα τελευταία χρόνια, μια πολύ σημαντική προσπάθεια, όπου επικαιροποιούνται διεθνείς κανονισμοί και στην Ελλάδα που ισχύουν.

- H υποχρέωση των παρόχων αθλητικού στοιχήματος για την ειδοποίηση της Εθνικής Πλατφόρμας Αθλητικής Ακεραιότητας, σε περιπτώσεις ύποπτων στοιχημάτων. Ένα πρόβλημα που έχει ανακύψει.

- Την αποπληρωμή των οφειλόμενων αποζημιώσεων των μελών του ΑΣΕΑΔ, για τα έτη 2020 και 2023.

- Και την αρμοδιότητα του αθλητικού εθελοντισμού, τις ρυθμίσεις για το Σπίτι του Στίβου και το Σπίτι του Βόλεϊ. Δίνεται η δυνατότητα αδειοδότησης πλέον, με αυτό το νομοσχέδιο, δύο εμβληματικών κλειστών αθλητικών Ολυμπιακών Εγκαταστάσεων, στην Παιανία, στο Σπίτι του Βόλεϊ και του Στίβου, για να μπορέσουν να λειτουργήσουν οι εγκαταστάσεις, που είχαν εγκαταλειφθεί για πολλά χρόνια.

Και κλείνω την τοποθέτησή μου, λέγοντας ότι είναι ένα νομοσχέδιο, το οποίο βάζει τις βάσεις, για να μπορέσει ο ελληνικός αθλητισμός να πετύχει πολλές σημαντικότερες διακρίσεις. Το χρειαζόμαστε. Ένα νομοσχέδιο, που επιλύει πραγματικά προβλήματα της καθημερινότητας, που όσοι έχουμε ασχοληθεί με τον αθλητισμό, τα έχουμε βρει μπροστά μας. Και αυτό το νομοσχέδιο βρίσκεται σε σωστή βάση επίλυσής τους. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Καπετάνο.

Κύριε Μπούμπα, μπορείτε να προτείνετε τους φορείς, προτού προχωρήσουμε;

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «**[**ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ**](https://www.hellenicparliament.gr/Vouleftes/Ana-Koinovouleftiki-Omada/?partyId=c69150dd-3ea9-4abb-a756-aa8d00a2f334)**»):** Κύριε Πρόεδρε, εμείς προτείνουμε το Σύνδεσμο Διαιτητών Ποδοσφαίρου, Καλαθοσφαίρισης και Βόλεϊ, την Εθνική Ποδοσφαιρική Ομοσπονδία, εκπρόσωπο του ΣΕΓΑΣ, από τους παρόχους αθλητικού στοιχήματος, την Ένωση Προπονητών Ποδοσφαίρου, Καλαθοσφαίρισης και Βόλεϊ, το Τμήμα Αθλητικής Βίας από την ΕΛΑΣ, τη Γενική Γραμματεία Αθλητισμού, την Ένωση Ποδοσφαιρικών Σωματείων, από την εκλογική μου περιφέρεια, τη διοίκηση από το Αυτοκινητοδρόμιο Σερρών, γιατί είναι το μοναδικό στην Ελλάδα. Δύο είναι τα αυτοκινητοδρόμια, αυτό και των Μεγάρων, αν δεν κάνω λάθος. Οπότε, εκεί θα μας καταθέσουν τις απόψεις τους σε ό,τι αφορά το μηχανοκίνητο αθλητισμό. Και τέλος, τη ΔΕΑΒ, σε ό,τι αφορά την αντιμετώπιση βίας.

Αυτοί είναι οι δέκα φορείς, που προτείνουμε εμείς, ως «Ελληνική Λύση», κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Το λόγο έχει η Εισηγήτρια της Μειοψηφίας, κυρία Χριστίνα Σταρακά.

**ΧΡΙΣΤΙΝΑ ΣΤΑΡΑΚΑ (Εισηγήτρια Μειοψηφίας):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, καλημέρα και από μένα.

Ξεκινάμε, λοιπόν, σήμερα τη συζήτηση για το νέο αθλητικό νομοσχέδιο, για τις ρυθμίσεις για τον ερασιτεχνικό και τον επαγγελματικό αθλητισμό. Όμως, είναι ένα δείγμα κακής νομοθέτησης, μιας και ήρθε σε διαβούλευση, κύριε Υπουργέ, σε πολύ ακατάλληλο χρονικό διάστημα. Ήταν μέσα στις γιορτές, την περίοδο των Χριστουγέννων μέχρι τα Θεοφάνια. Αλλά αυτό είναι μια γνωστή τακτική. Ας μην σταθούμε εκεί και ας προχωρήσουμε.

Και θα ήθελα, πριν ξεκινήσω, να πω δυο λόγια για τον ελληνικό αθλητισμό, τα σπουδαία επιτεύγματα, που μας έχουν χαρίσει, αλλά και τις προκλήσεις, που αντιμετωπίζουμε σήμερα. Είμαστε μια πολύ μικρή χώρα. Έχουμε, όμως, τεράστιες διακρίσεις, σε ατομικό και συλλογικό επίπεδο. Εκτός από την ιστορία μας και τον πολιτισμό μας, ο πλανήτης γνωρίζει και για τις επιτυχίες μας σε Ολυμπιακούς Αγώνες, σε παγκόσμια και ευρωπαϊκά πρωταθλήματα, σε όλα σχεδόν τα αθλήματα. Αυτό, όμως, είναι μόνο το περιτύλιγμα. Στον αθλητισμό εντοπίζονται παθογένειες, που περισσότερο εμποδίζουν παρά ενισχύουν τις προσπάθειες των αθλητών, ερασιτεχνών, αλλά και επαγγελματιών.

Πρώτη παθογένεια είναι η έλλειψη υποδομών. Υπάρχει πλήθος από παλιά, κακοσυντηρημένα και επικίνδυνα αθλητικά κέντρα, με αποτέλεσμα οι αθλητές όλων των επιπέδων να αντιμετωπίζουν πάρα πολλά προβλήματα. Δείτε, για παράδειγμα, τα δημοτικά στάδια της περιφέρειας και θα μιλήσω για τον τόπο μου, για το ΔΑΚ στο Αγρίνιο. Ο αγωνιστικός χώρος, το ταρτάν, οι κερκίδες, με μία βροχή στην κυριολεξία, κρίνονται ακατάλληλα για κάθε αθλούμενο πολίτη. Παρόλο που, κύριε Υπουργέ, μας είπατε κατά τη συζήτηση για τον Προϋπολογισμό, ότι σε χρονοδιάγραμμα δύο ετών οι αθλητικές εγκαταστάσεις της χώρας θα ξαναγίνουν στολίδια. Εντούτοις, απουσιάζει, βλέπουμε, ένα οργανωμένο σχέδιο για τις ανάγκες συντήρησης, επισκευής και ανακατασκευής των αθλητικών εγκαταστάσεων, πέραν κάποιων εξαιρέσεων.

**Δεύτερη παθογένεια είναι η έλλειψη χρηματοδότησης. Τα ερασιτεχνικά σωματεία δυσκολεύονται να επιβιώσουν, στην κυριολεξία, ενώ επιβαρύνονται επιπλέον, με προβλήματα, όπως είναι οι δικηγόροι, οι λογιστές και τα λοιπά, που θα αναλύσουμε παρακάτω, όσον αφορά το ηλεκτρονικό μητρώο. Την ίδια στιγμή, παράλληλα, οι αθλητές μας αναγκάζονται να καλύπτουν οι ίδιοι τα έξοδα προετοιμασίας συμμετοχών σε αγώνες και μετακινήσεις. Αυτό είναι εμφανές ότι όχι μόνο δεν ενθαρρύνονται τα νέα ταλέντα, αντιθέτως, αποθαρρύνονται και δημιουργούνται βεβαίως και ανισότητες. Γι’ αυτό, λοιπόν, αντί να προσθέτουμε παραπάνω βάρη σε αυτούς, καλό θα ήταν να τους βοηθήσουμε, με την ενίσχυση της χρηματοδότησης.**

**Τρίτη παθογένεια είναι η υποβάθμιση του ερασιτεχνικού αθλητισμού. Η έλλειψη οργανωμένων προγραμμάτων εξοπλισμού εγκαταστάσεων και συνολικότερου σχεδιασμού αναστέλλει τόσο την ανάπτυξη των αθλημάτων, την ύπαρξη νέων αθλητών, αλλά και τη συμμετοχή τους σε αγώνες. Από την άλλη, οι προπονητές δεν έχουν πάντα τη δυνατότητα να αναπτύξουν πλήρως τις ικανότητες των αθλητών τους, όσο κι αν το θέλουν, όσο κι αν προσπαθούν, καθώς τα περισσότερα σωματεία δεν έχουν τα απαιτούμενα μέσα.**

**Έτσι, λοιπόν, σε μεγάλο βαθμό, οι όποιες επιτυχίες των αθλητών μας είναι αποτέλεσμα ατομικής υπέρβασης και μόχθου, από την αγάπη, στην κυριολεξία, που έχουν στο άθλημα τους και τις θυσίες, βεβαίως, των οικογενειών τους, απέναντι σε μία πολιτεία, που τις περισσότερες φορές είναι αδιάφορη.**

**Τέταρτη παθογένεια είναι ότι η ιδιωτικοποίηση και η υπερβολική εμπορευματοποίηση του αθλητισμού έχουν οδηγήσει στην προτεραιότητα στα κέρδη και στο θέαμα έναντι της ανάπτυξης των αθλητών και της προώθησης του αθλητικού ιδεώδους. Όλα αυτά, κατά την άποψή μας, έχουν υποβαθμίσει τον εγχώριο ερασιτεχνικό και επαγγελματικό αθλητισμό. Γι’ αυτό, λοιπόν, θα περιμέναμε η Κυβέρνηση να καταθέσει ένα νομοσχέδιο, που θα βελτίωνε, στην κυριολεξία, την κατάσταση. Αντίθετα, νομίζω ότι έρχεται ένα νομοσχέδιο, με αποσπασματικές ρυθμίσεις και τροποποιήσεις στο πόδι, αλλά και φωτογραφικές διατάξεις – θα το εξηγήσω πιο κάτω – καθώς και διορθώσεις δικών της λαθών, της ίδιας δηλαδή, της Κυβέρνησης, των παλαιότερων νόμων. Και βλέπουμε ότι αγνοήθηκαν τα περισσότερα σχόλια, που είχαν γίνει, κατά τη διάρκεια της διαβούλευσης από φορείς, αλλά και πολίτες. Μας λυπεί αυτό που θα πω, αλλά διακρίνουμε, διαβάζοντας το νομοσχέδιο, ότι το πνεύμα του κυρίου Αυγενάκη, δυστυχώς, έχει στοιχειώσει το Υπουργείο και συνεχίζεται αυτή η κατάσταση, κάτι που πραγματικά μας λυπεί.**

**Και πιο συγκεκριμένα, στο άρθρο 3, καταργούνται ουσιαστικά κωλύματα, που ήταν υπέρ της διαφάνειας και κατά της δημιουργίας κάθετων των οικονομικών συναλλαγών. Παύουν να υπάρχουν διακριτοί ρόλοι μεταξύ αθλητών, διαιτητών και αθλητικών στελεχών, με τελείως πρόχειρο τρόπο και χωρίς δομή. Δηλαδή, θεωρείτε φυσιολογικό να επιτρέπεται σε Πρόεδρο αντίπαλου σωματείου να διαιτητεύει σε αγώνα του σωματείου του; Ένα ερώτημα είναι αυτό, κάτι το οποίο δεν είναι σύμφωνο, με την κοινά αποδεκτή αθλητική λογική, αλλά το κυριότερο καταργεί την αρχή της ίσης μεταχείρισης των αθλημάτων, ιδιαίτερα, όταν μεταξύ αυτών συμπεριλαμβάνονται και Ολυμπιακά Αθλήματα, όπως είναι η σκοποβολή. Είναι ασυμβίβαστο, με βάση τα διεθνή πρότυπα, γιατί οι διαιτητές πρέπει να λειτουργούν παντελώς ανεξάρτητα, για να ασκούν τα καθήκοντά τους, με αμεροληψία. Εύλογα, λοιπόν, προκύπτουν τα παρακάτω ερωτήματα. Πώς θα εξασφαλιστεί ότι οι διαιτητές, οι οποίοι ταυτόχρονα θα είναι και μέλη Διοικητικών Συμβουλίων αθλητικών σωματείων, θα είναι αμερόληπτοι, απέναντι στους αθλητές των υπόλοιπων αθλητικών σωματείων;**

**Δεύτερο ερώτημα, που προκύπτει: Τι θα γίνει στην περίπτωση, που υπάρξει ένσταση στην επιβολή ποινής, που έχει επιβάλει ένας διαιτητής, ο οποίος ταυτόχρονα είναι και μέλος του Διοικητικού Συμβουλίου της Αθλητικής Ομοσπονδίας; Είναι απορίας άξιο, γιατί προβαίνετε στην τροποποίηση του συγκεκριμένου άρθρου και δεν θέλω να βάλω στο μυαλό μου ότι πίσω από αυτό κρύβονται σκιώδη κίνητρα. Εξάλλου, την υποβάθμιση του μηχανοκίνητου αθλητισμού επισφραγίζει και η νέα ρύθμιση, που επιτρέπει σε εμπορικά συμφέροντα να διεισδύουν στα σωματεία, αλλά και το νέο άρθρο 10, βάσει του οποίου επιτρέπεται να συμμετέχουν στα ελληνικά πρωταθλήματα αλλοδαπά σωματεία, λόγω δήθεν εναρμόνισης με την παγκόσμια ομοσπονδία.**

**Σας ζητάμε, λοιπόν, σε αυτό το σημείο, να πάρετε πίσω αυτές τις τροποποιήσεις. Ακόμα, έχουμε και τη διάταξη που αφορά στο ηλεκτρονικό μητρώο ερασιτεχνικών αθλητικών σωματείων. Το ηλεκτρονικό μητρώο βασάνισε - και το γνωρίζετε - και βασανίζει τις περιφέρειες και τους εργαζόμενους σε αυτές, ανά τη χώρα. Και ανάγκασε και συνεχίζει να αναγκάζει τους εργαζόμενους της Γενικής Γραμματείας Αθλητισμού να καταβάλλουν υπεράνθρωπη προσπάθεια, γιατί συνεχίζει να βάζει τα αθλητικά σωματεία σε μεγάλα έξοδα, όπως είναι το να έχουν δικηγόρο, να έχουν λογιστές και όλες τις υπόλοιπες γραφειοκρατικές διαδικασίες.**

**Επίσης, κάτι που δεν διευκρινίζεται είναι η καταχώριση τουλάχιστον του ΑΦΜ κάθε μέλους, ως προαπαιτούμενο στο μητρώο μελών, αναφορικά με τα χειρόγραφα έντυπα ή τα ηλεκτρονικά βιβλία των αθλητικών σωματείων, που ζητάτε στο άρθρο 4, χωρίς να αναφέρεται, εάν θα ζητείται η συγκατάθεση των μελών, αλλιώς μιλάμε για παραβίαση των προσωπικών δεδομένων. Και επειδή έχουμε μια κακή εμπειρία με την παραβίαση των προσωπικών δεδομένων από την Κυβέρνηση της Νέας Δημοκρατίας, παρακαλώ, εκεί σε αυτό το σημείο, θα θέλαμε να γίνει μια διευκρίνιση.**

**Βλέπουμε, λοιπόν, ότι με όλες αυτές τις διαδικασίες, πολλά αθλητικά σωματεία εγκατέλειψαν και αρκετά συνεχίζουν να εγκαταλείπουν κάθε προσπάθεια εγγραφής στο μητρώο. Και αντί να τους κάνουμε πιο εύκολη τη ζωή, τους επιβαρύνουμε με επιπλέον ταλαιπωρία και όσον αφορά στην ψηφιακή κάρτα υγείας και στην καταχώριση των διακριθέντων στο e –kouros. Μόνο να αναφέρω ότι στον τόπο μου, στην Αιτωλοακαρνανία, μέχρι πριν μερικά χρόνια υπήρχαν πάνω από 70 σωματεία. Σήμερα, ξέρετε πόσα έχουν μείνει; Ούτε 30 ! Μάλιστα, χαρακτηριστικά, μου είπαν κάποιοι φορείς, που συναντήθηκα στον τόπο μου, ότι είναι πιο εύκολο να μπεις στο χρηματιστήριο, παρά να μπεις στο ηλεκτρονικό μητρώο!**

**Όσον αφορά, τώρα, το άρθρο 9 και την αναγνώριση του διπλώματος προπονητών επιπέδου UEFA C, θα το δούμε αναλυτικά, βέβαια και στην επόμενη συνεδρίαση, αλλά πείτε μας, εκτός από τα ανώτατα εκπαιδευτικά ιδρύματα, για τα άλλα, τα ιδιωτικά, ποιοι και με ποια προσόντα θα καθορίζουν την ύλη και το πρόγραμμα των σπουδών; Ποιοι θα διδάσκουν; Θα έχουν την εκπαιδευτική επάρκεια; Πώς θα αποδεικνύεται αυτή η εκπαιδευτική τους επάρκεια;**

**Και τέλος, πώς θα καθοριστεί και ποια θα είναι η διάρκεια του χρόνου φοίτησης της συγκεκριμένης σχολής των προπονητών;**

**Πάμε σε μια άλλη ακόμα αστοχία του νομοσχεδίου. «Ολυμπιονίκης», σύμφωνα με τον εμβληματικό νόμο του ΠΑΣΟΚ, το ν. 2725/1999 και σύμφωνα με τη Διεθνή Ολυμπιακή Επιτροπή, θεωρείται ο αθλητής, που κατακτά την πρώτη ως την 8η θέση. Γιατί περιορίζετε, λοιπόν, τις επιβραβεύσεις των αθλητών, μέχρι την έκτη θέση; Ζητάμε, λοιπόν, να το κάνετε μέχρι την 8η θέση.**

**Στη συνέχεια, εισάγετε μία ακόμα, κατά την άποψή μας, φωτογραφική διάταξη, με την προσθήκη της Ομάδας K, στην κατηγοριοποίηση των αθλητικών εγκαταστάσεων, με τα άρθρα 14, 15, 16. Προφανώς, αναφέρεστε σε ιδιωτικά γυμναστήρια, στούντιο, γιόγκα, πιλάτες, καθώς και άλλες αθλητικές εγκαταστάσεις. Φαίνεται μια ασαφής και γενική διάταξη, καθώς δεν έχει διευκρινιστεί σε ποιους χώρους αναφέρεται, ποιους χώρους περιλαμβάνει και δεν έχει αποσαφηνιστεί πώς θα ελεγχθεί, αν τελούνται σε αυτές τις εγκαταστάσεις αγώνες, προπονήσεις ή εκμάθηση αθλήματος, ειδικά προπονήσεις, διότι στην πράξη δεν μπορεί να συμβεί αυτό.**

Κλείνοντας, θα αναφερθώ στα μέτρα κατά της βίας. Εδώ προσθέτετε πολλαπλό φόρτο εργασίας στη Διαρκή Επιτροπή Αντιμετώπισης της Βίας, στη λεγόμενη ΔΕΑΒ, χωρίς να υπάρχει το αντίστοιχο προσωπικό. Είναι έκδηλο ότι η ΔΕΑΒ υπολειτουργεί, τα τελευταία χρόνια, λόγω της συνεχούς υποβάθμισης και εξάρτησης, διοικητικά και ποιοτικά, καθώς και της υποστελέχωσης, αριθμητικά, σε μια περίοδο, κατά την οποία βλέπουμε έξαρση της οπαδικής βίας, αλλά και της βίας, γενικότερα. Η σύνθεσή της και η ανανέωση της λειτουργίας της κρέμονται από τη διάθεση του εκάστοτε Υπουργού και ταυτόχρονα δεν εξασφαλίζεται η ανεξαρτησία της, ασχέτως της αλλαγής της εκάστοτε κυβέρνησης. Είναι επιβεβλημένη η αναβάθμισή της, η σωστή και ανεξάρτητη λειτουργία της Επιτροπής, ως Ανεξάρτητης Αρχής. Αυτό είναι μία πρόταση, που, ως ΠΑΣΟΚ, έχουμε κάνει, εδώ και πάρα πολύ καιρό. Το πρόβλημα με τη βία δεν είναι το νομικό πλαίσιο, που υπήρχε και θα υπάρχει, αλλά είναι ότι δεν εφαρμόζεται. Απαιτείται πολιτική βούληση, χωρίς συμβιβασμούς, με κατανόηση και αποδοχή, ότι η οπαδική βία είναι ένα σύνθετο φαινόμενο και όχι αμιγώς αθλητικό ζήτημα, όπως την αντιμετωπίζει η Κυβέρνηση.

Καταλήγοντας, το βασικό ερώτημα, που πρέπει να απαντήσει κανείς, διαβάζοντας το νομοσχέδιο, είναι το εξής: Ενισχύεται, στην ουσία, ο ερασιτεχνικός και επαγγελματικός αθλητισμός, με αυτές τις ρυθμίσεις; Με βάση όσα προαναφέραμε, νομίζω πως όχι και στο πλαίσιο αυτό, θεωρούμε ότι ο ν.2725/1999, ένας εμβληματικός νόμος του ΠΑΣΟΚ, παραμένει διαχρονικά ο ισχυρός πυλώνας εκσυγχρονισμού και ταυτόχρονα θωράκισης του αθλητισμού, με πολύ μικρές τροποποιήσεις και αλλαγές. Θα έχουμε τη δυνατότητα να πούμε και στις επόμενες συνεδριάσεις, πιο αναλυτικά, πάνω σε αυτά, που αρχικά σας ανέφερα. Θα είμαστε εδώ, λοιπόν, να τα δούμε όλα μαζί. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε, κυρία Σταρακά.**

**Τον λόγο έχει η κυρία Κοντοτόλη.**

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, αν μου επιτρέπετε, απευθύνομαι προς τα μέλη των Κομμάτων. Θα παρακαλούσα πάρα πολύ, εάν και εφόσον το θέλετε, επειδή η διαδικασία προβλέπει τοποθέτηση των Εισηγητών και ακούγονται μια σειρά από ζητήματα, τα οποία δεν θα τα χαρακτηρίσω, ίσως δεν υπάρχει τόσο καλή ενημέρωση, καλή διάθεση υπάρχει. Θα ήθελα να μείνετε στο τέλος της συνεδρίασης, γιατί θα απαντήσω σε όλα τα θέματα, ένα προς ένα. Ευχαριστώ πολύ, αν και εφόσον είστε στο τέλος, δεσμεύομαι να απαντήσω σε όλα σας τα θέματα. Παραδείγματος χάρη, κυρία Σταρακά, η Αιτωλοακαρνανία, την οποία επικαλείστε και είπατε ότι είχε 70 σωματεία και έγιναν 30, εάν μπαίνατε στον «E - KOUROS», στη μεγαλύτερη μεταρρύθμιση του ελληνικού αθλητισμού, θα βλέπατε ότι η Αιτωλοακαρνανία, ο Νομός σας, έχει 113 σωματεία σήμερα και όχι 30, όπως είπατε.

Ευχαριστώ, θα είμαι στη διάθεσή σας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ορίστε, κυρία Κοντοτόλη, έχετε τον λόγο.**

**ΜΑΡΙΝΑ ΚΟΝΤΟΤΟΛΗ (Ειδική Αγορήτρια της Κ.Ο. «ΣΥΡΙΖΑ ΡΙΖΟΣΠΑΣΤΙΚΗ ΑΡΙΣΤΕΡΑ-ΠΡΟΟΔΕΥΤΙΚΗ ΣΥΜΜΑΧΙΑ»): Ευχαριστώ, κύριε Πρόεδρε.**

Κυρίες και κύριοι συνάδελφοι, συζητάμε σήμερα, στην πρώτη συνεδρίαση της Επιτροπής μας, ένα νομοσχέδιο, με φιλόδοξους στόχους, όπως δηλώνεται από την Αιτιολογική Έκθεση. Η Κυβέρνηση παρουσιάζει τις διατάξεις του, ως μία ολοκληρωμένη προσπάθεια ρύθμισης του ερασιτεχνικού και επαγγελματικού αθλητισμού, ωστόσο περισσότερο μοιάζει με ένα ερανιστικό αθλητικό νομοσχέδιο, παρά για μία ολιστική προσέγγιση του αθλητισμού. Μάλιστα, άλλο νομοσχέδιο βάλατε στη διαβούλευση, άλλο καταθέσατε στη Βουλή. Η ενίσχυση του αθλητισμού - είτε μιλάμε για τον ερασιτεχνικό είτε για τον επαγγελματικό - δεν είναι ένα απλό ζήτημα νομικών ρυθμίσεων. Είναι ένα ζήτημα πολιτικής βούλησης και στρατηγικού σχεδιασμού και εδώ ακριβώς φαίνεται το νομοσχέδιο, που συζητάμε σήμερα, ότι δεν ανταποκρίνεται σε αυτές τις ανάγκες. Λέτε ότι το νομοσχέδιο επιχειρεί να ρυθμίσει διάφορα θέματα, τη διευκόλυνση της διεξαγωγής αγώνων στα λιγότερο δημοφιλή αθλήματα, την ενίσχυση της ασφάλειας και της ευημερίας των αθλητών και των προπονητών, την αποκατάσταση ζητημάτων, που αφορούν επαγγελματικά δικαιώματα προπονητών, τη βελτίωση της λειτουργίας της ψηφιακής κάρτας υγείας, τη βελτίωση της αδειοδότησης αθλητικών εγκαταστάσεων και την προσβασιμότητα τους, αλλά, κυρίες και κύριοι, όλα αυτά παραμένουν αποσπασματικά και χωρίς να αντιμετωπίζουν τις βαθύτερες παθογένειες, που διέπουν το ελληνικό αθλητικό οικοδόμημα. Και εξηγούμαι.

Ο ερασιτεχνικός αθλητισμός, που αποτελεί τη βάση του αθλητικού συστήματος, παραμένει ο μεγάλος παραμελημένος. Προβλέπει το νομοσχέδιο την ουσιαστική στήριξη των ερασιτεχνικών σωματείων; Όχι. Οι σύλλογοι βασίζονται, κυρίως, στη χρηματοδότηση από τους γονείς των αθλητών, γεγονός που δημιουργεί ανισότητες και αποκλείει οικογένειες χαμηλών εισοδημάτων. Δεν βλέπουμε συγκεκριμένες προβλέψεις για αύξηση των κρατικών ενισχύσεων ή τη λειτουργία βιώσιμων χρηματοδοτικών εργαλείων για τα σωματεία. Το μόνο, που αναφέρεται στο άρθρο 12, είναι η μη επιχορήγηση όσων χρωστούν στα αθλητικά κέντρα και αυτά με εξαιρέσεις, αν χρωστάνε, δηλαδή, στους προπονητές ή στους εργαζομένους, που απασχολούν κανένα πρόβλημα, μόνο αν χρωστάνε στα αθλητικά κέντρα. Και έρχεσθε, με πρόσθετο άρθρο, στο κατατεθέν νομοσχέδιο, το άρθρο 30, συμψηφίζετε χρέη μεγάλων ΠΑΕ και ΚΑΕ προς τις αθλητικές εγκαταστάσεις, που χρησιμοποιούν, ως έδρες, στους αγώνες, με υποτιθέμενα έξοδα συντήρησης, που έκαναν, έως δύο χρόνια πρωτύτερα. Αν αυτό δεν είναι εξυπηρέτηση, δεν είναι ρουσφέτι, δηλαδή, σε αυτές τις μεγάλες ΠΑΕ ή ΚΑΕ και άνιση μεταχείριση προς τις μικρότερες ομάδες, τότε τι είναι; Δεν είναι ετεροβαρής υπέρ του ισχυρισμού, δηλαδή, για τις ΠΑΕ ή ΚΑΕ, η ρύθμιση και μάλιστα για πάγιες δαπάνες; Και σας ερωτώ καλόπιστα, με ποιο όργανο, σε θεσμικό πλαίσιο, θα καθοριστούν τα χρωστούμενα μεταξύ της ΠΑΕ ή της ΚΑΕ και του γηπέδου; Αν, δηλαδή, οι φίλαθλοι μιας ομάδας σπάνε τα καθίσματα και η ΠΑΕ ή ΚΑΕ τα αντικαθιστά, αυτή η δαπάνη θα εκπίπτει από το αντίτιμο της χρήσης του γηπέδου; Και αυτά, φυσικά, αφορούν στις μεγάλες ομάδες και κυρίως όσα συμβαίνουν στην Αττική, διότι στην περιφέρεια πολλές αθλητικές εγκαταστάσεις είτε δεν υπάρχουν είτε βρίσκονται σε άθλια κατάσταση.

Η Κυβέρνηση παρουσιάζει το νομοσχέδιο, ως εργαλείο βελτίωσης, αλλά δεν προβλέπει συγκεκριμένο σχέδιο επενδύσεων. Οι περιφέρειες και οι μικρές πόλεις παραμένουν αποκλεισμένες από ποιοτικές αθλητικές υποδομές. Όλοι εδώ μέσα γνωρίζουμε ότι οι δημοτικές αθλητικές εγκαταστάσεις συντηρούνται, μετά βίας, από τους δήμους, οι οποίοι μονίμως υποχρηματοδοτούνται. Τώρα, τι τους λέτε; Ότι θα βάζει και την υπογραφή του, για πέντε χρόνια, ο δήμαρχος, ώστε να έχουν άδεια λειτουργίας οι αθλητικές εγκαταστάσεις. Το να χρηματοδοτήσετε τη συντήρηση των εγκαταστάσεων, ώστε να βάζει ο κάθε δήμαρχος, χωρίς φόβο, την υπογραφή του, μάλλον το κρίνετε, ως λεπτομέρεια.

Εδώ θα κάνω μια πρόβλεψη. Με αυτά και με αυτά, η μία μετά την άλλη οι αθλητικές εγκαταστάσεις θα σφραγίζονται, ως μη έχουσες άδειες λειτουργίας, διότι πολύ απλά κανείς εχέφρων δήμαρχος δεν θα ρισκάρει να βρεθεί υπόλογος για εγκαταστάσεις κακοφτιαγμένες, συνήθως και κακοδιατηρημένες. Ωστόσο, κύριε Υπουργέ, σκεφθήκατε να φτιάξετε μία ακόμα Επιτροπή, εννοώ Διαρκή Επιτροπή Ασφάλειας και Ευημερίας στον Αθλητισμό, άρθρο 7, με 12 μέλη, παρακαλώ ! Δώδεκα (12) μέλη, πρωτοφανές σε συλλογικό όργανο να έχουμε ζυγό αριθμό, αλλά αυτό το προσπερνώ. Σκεφθήκατε, επίσης, πως αυτά τα στελέχη σας από τα διάφορα Υπουργεία θα αμείβονται κιόλας για τις υπηρεσίες τους, αλλά στα άλλα, που θα ελέγχουν την καταλληλότητα των αθλητικών εγκαταστάσεων ούτε τα έξοδα μετάβασης. Τόσο απλά, τόσο καλά. Είναι μια αντίληψη, που φυσικά εδώ μας βρίσκει απέναντι.

Η υποβάθμιση των προϋποθέσεων για την άσκηση του επαγγέλματος του προπονητή, άρθρο 9, επιτείνεται ακόμα περισσότερο, αφού, πλέον, δεν απαιτείται ούτε καν το απολυτήριο λυκείου για όσους κατέχουν δίπλωμα σχολής προπονητών πριν από τις 19 – 6 – 2021. Και εδώ θέλω να στηλιτεύσω τον τρόπο, με τον οποίο νομοθετείτε.

Φέρνετε μία διάταξη για τους προπονητές ατόμων με αναπηρία, για την οποία εμείς συμφωνούμε, διότι αξιακά είμαστε υπέρ των αδύναμων, υπέρ των ατόμων με αναπηρία, μαζί με άλλες τρεις παραγράφους, που ξέρετε, εκ των προτέρων, ότι θα υπάρξουν σοβαρές αντιρρήσεις και επειδή δεν θα σας αφήσουμε να μας κατηγορείτε ότι δήθεν είμαστε ενάντια στα άτομα με αναπηρία, σας το λέμε ξεκάθαρα, είμαστε υπέρ και θα το ψηφίσουμε, αν το φέρετε, ως χωριστό άρθρο.

Το νομοσχέδιο οφείλει να διασφαλίζει ότι όλοι οι προπονητές θα πρέπει να διαθέτουν παιδαγωγική επάρκεια και να είναι επαρκώς καταρτισμένοι σε ζητήματα προπονητικής και σε ό,τι αφορά στην ελάχιστη αμοιβή του προπονητή, με 250 ευρώ μηνιαίως, αδιακρίτως για κάθε είδους αθλητικό σωματείο, νομίζω ότι εδώ μόνο γέλια προκαλεί.

Επαγγελματικός αθλητισμός. Στήριξη ή εξυπηρέτηση συμφερόντων; Όσον αφορά τον επαγγελματικό αθλητισμό, βλέπουμε διατάξεις, που εξυπηρετούν τη διαχείριση συγκεκριμένων ζητημάτων, αλλά αποφεύγουν να θίξουν τις ρίζες των προβλημάτων. Η νομοθεσία εξακολουθεί να αφήνει περιθώρια για ευνοϊκή μεταχείριση ορισμένων ισχυρών συμφερόντων, ενώ οι μικρότερες ομάδες αντιμετωπίζουν ανυπέρβλητα εμπόδια. Η Κυβέρνηση οφείλει να εξασφαλίσει ένα πλαίσιο δικαιοσύνης και ισονομίας για όλες τις ομάδες.

Έτσι, όμως, η βία στα γήπεδα συνεχίζεται και αποτελεί μάστιγα. Παρά τις διατάξεις, που υποτίθεται ότι θα ρυθμίσουν τη συνεργασία της ΔΕΑΒ με την εισαγγελία, δεν βλέπουμε ολοκληρωμένο σχέδιο πρόληψης. Η βία δεν αντιμετωπίζεται μόνο με αυστηρές ποινές. Χρειάζεται εκπαίδευση, διάλογος και προγράμματα ένταξης των φιλάθλων. Η απαγόρευση μετακινήσεων φιλάθλων, η απαγόρευση διεξαγωγής αγώνων και οι λοιπές προβλέψεις είναι μία κοινή ομολογία αποτυχίας στο θέμα αυτό. Και μιλάμε για μία Κυβέρνηση, που παρακολουθούσε ατάραχη έναν τεράστιο κομβόι οπαδών από την Κροατία, με προφανείς βίαιες προθέσεις, μέχρι τη δολοφονία του φιλάθλου της ΑΕΚ, Μιχάλη Κατσούρη.

Η εξίσωση της μεταχείρισης αθλητών Ολυμπιακών και Παραολυμπιακών Αγώνων είναι ένα θετικό βήμα, αλλά και πάλι έρχεται, με καθυστέρηση. Η προσβασιμότητα στις αθλητικές εγκαταστάσεις, για άτομα με κινητικά προβλήματα, πρέπει να αποτελεί πρωταρχικό στόχο, όχι μόνο θέμα ρυθμιστικών βελτιώσεων. Η ψηφιακή κάρτα υγείας και η πλατφόρμα e-kouros είναι ενδιαφέροντα εργαλεία, αλλά αναρωτιόμαστε πώς διασφαλίζεται η αποτελεσματική εφαρμογή τους. Πώς θα μπορέσουν τα σωματεία να ανταποκριθούν στις απαιτήσεις, αν δεν έχουν την κατάλληλη υποστήριξη και κατάρτιση;

Ως ΣΥΡΙΖΑ - Προοδευτική Συμμαχία, έχουμε σαφείς προτάσεις, που πιστεύουμε ότι μπορούν να ενισχύσουν πραγματικά τον ελληνικό αθλητισμό. Πρώτον, άμεση ενίσχυση της χρηματοδότησης του ερασιτεχνικού αθλητισμού. Δεύτερον, επενδύσεις στις αθλητικές υποδομές, με προτεραιότητα στις περιφέρειες. Τρίτον, θεσμοθέτηση προγραμμάτων εκπαίδευσης για την πρόληψη της αθλητικής βίας. Τέταρτον, διαφανής διαχείριση των πόρων στον επαγγελματικό αθλητισμό. Πέμπτον, εξασφάλιση της ισότητας και της προσβασιμότητας για όλους τους αθλητές ανεξαρτήτων φυσικών ή κοινωνικών χαρακτηριστικών. Έκτον και τέλος, κατοχύρωση των δικαιωμάτων αθλητών, προπονητών, αθλούμενων και φιλάθλων.

Κλείνοντας, κυρίες και κύριοι συνάδελφοι, το νομοσχέδιο, που φέρνει η Κυβέρνηση είναι γεμάτο από ευχές και γενικές διακηρύξεις, αλλά δεν αγγίζει τις ουσιαστικές προκλήσεις του αθλητισμού στη χώρα μας. Ο αθλητισμός δεν είναι για λίγους και εκλεκτούς. Ο αθλητισμός είναι δικαίωμα, είναι προς όλους. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Κοντοτόλη. Το λόγο έχει ο κύριος Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Ευχαριστώ πολύ, κύριε Πρόεδρε. Καλημέρα, σε όλους. Οι τροποποιήσεις παλαιότερων διατάξεων της αθλητικής νομοθεσίας, που εμπεριέχονται στο παρόν σχέδιο νόμου, κατά την άποψή μας, έρχονται να ενισχύσουν, αντί να άρουν το ασφυκτικό πλαίσιο λειτουργίας του αθλητισμού, στη χώρα μας, προκειμένου να ενισχυθεί ο αθλητισμός, ως εμπόρευμα και όχι ο αθλητισμός, ως δικαίωμα για όλους. Από αυτή την άποψη, κύριε Υπουργέ, και ο αθλητισμός κινείται από μέρους σας και διαχρονικά από όλες τις κυβερνήσεις από πολιτικά και ιδεολογικά κίνητρα.

Βεβαίως και έχουν το πολιτικό και ιδεολογικό αποτύπωμα όλες οι πολιτικές, που διαχρονικά εφαρμόστηκαν και εφαρμόζονται, στο χώρο του αθλητισμού, όπως στον πολιτισμό, στην παιδεία, στην υγεία και πάει λέγοντας. Ούτε αυτό το νομοσχέδιο δεν ασχολείται καθόλου με την ανάπτυξη του αθλητισμού στο σχολείο, στη γειτονιά, με τα χρονίζοντα προβλήματα, για το πώς θα αναπτυχθεί το κάθε άθλημα, πώς θα μεγαλώσει η συμμετοχή και η πρόσβαση του αθλητισμού και ιδιαίτερα της νεολαίας, πώς θα διαμορφωθούν δομές και προϋποθέσεις απαραίτητες, για να διευκολυνθεί η οικογένεια και τα παιδιά της, για να έχουν πρόσβαση στη συστηματική άσκηση, έτσι ώστε να προστατευθεί η ψυχική και σωματική υγεία και να προλαμβάνονται ασθένειες. Τίποτα από όλα αυτά.

Άλλωστε, όλες οι μέχρι σήμερα νομοθετικές ρυθμίσεις, επί όλων των κυβερνήσεων, δεν ασχολήθηκαν με αυτά τα ζητήματα, διότι απλά δεν ήθελαν να ακυρώσουν την επιχειρηματική δράση στον αθλητισμό, που οδηγεί στο κυνήγι του κέρδους και αποτελεί την αιτία για τη γέννηση, αλλά και την αναπαραγωγή φαινομένων, όπως είναι η βία, όπως ο στοιχηματισμός, όπως είναι οι «παράγκες», όπως είναι η επιδίωξη κέρδους.

Με τις τροποποιήσεις που κάνει η Κυβέρνηση, στο παρόν σχέδιο νόμου, προσπαθεί να λειάνει γωνίες σε ό,τι αφορά τα δημοφιλή αθλήματα, που δεν έχουν ούτε το απαραίτητο δυναμικό να στελεχώσουν τις διοικήσεις ομοσπονδιών. Αυτό αποδεικνύει τη γύμνια, από πλευράς του κράτους, διαχρονικά, για να ενισχύσει τη διάδοσή του στον πληθυσμό και τη νεολαία. Ταυτόχρονα, ανεξάρτητα από τις διακηρύξεις, για την αποκατάσταση ζητημάτων απώλειας κεκτημένων επαγγελματικών δικαιωμάτων και την ενίσχυση της ασφάλειας και ευημερίας των αθλητών, των προπονητών και των λοιπών προσώπων που εμπλέκονται στο αθλητικό γίγνεσθαι, όπως αναφέρει η Αιτιολογική Έκθεση, στην ουσία, προωθεί ακόμη περισσότερο την υποβάθμιση του πτυχίου των ΤΕΦΑΑ και την εξίσωση τους με σχολές αμφιβόλου ποιότητας, όπως φυσικά υποβαθμίζει ακόμα περισσότερο τα μισθολογικά δικαιώματα των προπονητών, με τις τροποποιήσεις, που προτείνει.

Σήμερα, κατά την πρώτη ανάγνωση, επιτρέψτε μου να καυτηριάσουμε ορισμένες πλευρές αυτών των διατάξεων. Καταρχάς, για τον ηλεκτρονικό αθλητισμό. Ξέρετε, στη σημερινή ποδοσφαιρική βιομηχανία του ανελέητου κυνηγιού του κέρδους, υπάρχει η στοιχηματική αγορά, όπου ο τζίρος της αγγίζει αστρονομικά ποσά, που παίζονται, είτε υπό επίσημο πρίσμα, με τις λεγόμενες νόμιμες εταιρείες, είτε ακόμα περισσότερο στο παράνομο στοίχημα. Ο τζίρος, άλλωστε, στην παγκόσμια αγορά στοιχημάτων για αθλητικές διοργανώσεις ανέρχεται σε τουλάχιστον 1 τρισεκατομμύριο δολάρια εκ των οποίων το 90% είναι παράνομα στοιχήματα.

Στην ουσία, ο ηλεκτρονικός αθλητισμός επεκτείνει ακόμα περισσότερο την εμπορευματοποίηση του αθλητισμού. Απαλλάσσει το κράτος από οποιαδήποτε ευθύνη έχει, ενώ νομιμοποιεί στη συνείδηση του κόσμου τις στοιχηματικές εταιρίες, τον τζόγο, που δεν είναι τίποτε άλλο παρά η καταλήστευση του εισοδήματος του λαού. Ο αθλητικός κόσμος, κατά την άποψή μας - και αυτή είναι η δουλειά, που θα κάνουμε – πρέπει να εναντιωθεί σε αυτό το αίσχος του στοιχηματικού τζόγου. Καμία λύση δεν θα δώσει στα χρόνια προβλήματα, που ταλανίζουν τον αθλητισμό, η περαιτέρω εμπλοκή μεγάλων επιχειρηματικών ομίλων και η εμπορευματοποίηση του.

Η θέση του Κ.Κ.Ε. είναι ότι πρέπει να καταργηθεί ο τζόγος και η μη νομιμοποίησή του στη συνείδηση του λαού, καθώς είναι απλά ένα μέσο, για να απομυζούν λεφτά οι πολυεθνικές από το υστέρημα του λαού και να πλουτίζουν.

Δεύτερο ζήτημα. Η Κυβέρνηση προωθεί σειρά τροποποιήσεων, για να εξυπηρετηθούν συμφέροντα, που συνδέονται με το μηχανοκίνητο αθλητισμό και συγκεκριμένα με το Ράλλυ Ακρόπολις, το οποίο, τα τελευταία χρόνια, έχει μετατραπεί σε μια επιχείρηση διαχείρισης δημόσιου χρήματος. Με αυτές, λοιπόν, οι σκανδαλώδεις ρυθμίσεις, που τροποποιούν το νόμο 2725/1999, στο παρόν σχέδιο νόμου, η Κυβέρνηση δίνει το ελεύθερο, πρώτον, στις διοικήσεις να αποκτήσουν μια ακόμη εξουσία, αυτή της διαιτησίας. Δηλαδή, εξαιρεί τον μηχανοκίνητο αθλητισμό από τα κωλύματα και τα ασυμβίβαστα στη διαιτησία, επιτρέποντας στους διαιτητές να είναι ταυτόχρονα μέλη των Διοικητικών Συμβουλίων των Σωματείων και των Ομοσπονδιών. Δεν νοείται μέλη, κατά την άποψή μας, Διοικητικών Συμβουλίων μιας οποιασδήποτε Αθλητικής Ομοσπονδίας να έχουν την ιδιότητα του διαιτητή. Απίστευτο, απαράδεκτο ! Νομιμοποιείται ουσιαστικά η χειραγώγηση των αγώνων και η δημιουργία ενός καρτέλ στο μηχανοκίνητο αθλητισμό.

Δεύτερον, επιτρέπει τη συμμετοχή ξένων Αθλητικών Σωματείων στα πανελλήνια πρωταθλήματα, μόνο στο άθλημα του μηχανοκίνητου αθλητισμού, χωρίς να είναι εγγεγραμμένα στο Μητρώο της Γενικής Γραμματείας Αθλητισμού, με το πρόσχημα της εναρμόνισης με την Παγκόσμια Ομοσπονδία, τη FIFA, ενώ αυτή η Ομοσπονδία ορίζει ότι ένας εθνικός αγώνας διεξάγεται με αθλητές, που κατέχουν αγωνιστικές άδειες, μόνο από την Ομοσπονδία της χώρας, που διοργανώνει τον αγώνα, στη συγκεκριμένη περίπτωση από την ΟΜΑΕ. Σημειωτέον, οι αθλητές των ξένων Σωματείων είναι και χορηγοί της ΟΜΑΕ. Απίστευτα πράγματα. Πρόκειται για ένα ακόμα δωράκι από την πλευρά της Κυβέρνησης, η οποία θέλει να δώσει το πρωτάθλημα στο χορηγό της. Αυτή η τροποποίηση γίνεται, για να απαλλαγεί η ΟΜΑΕ από την κακουργηματικού χαρακτήρα πράξη της αλλοίωσης αποτελέσματος, η οποία έχει καταγγελθεί από γονείς αθλητών.

Τρίτον, εξαιρεί το μηχανοκίνητο αθλητισμό, ένα ακριβό άθλημα εκατομμυρίων ευρώ, από τη μη εμπλοκή εμπόρων αθλητικών ειδών αυτοκινήτων, μηχανών και καρτ, ανταλλακτικών, εξοπλισμού στα Διοικητικά Συμβούλια των Αθλητικών Σωματείων και Ομοσπονδιών. Πρόκειται για «καραμπινάτη» διάταξη, φωτογραφική, επιτρέποντας στους εμπόρους να είναι στα Διοικητικά Συμβούλια και στις επιτροπές, για να καθορίζουν τους τεχνικούς κανονισμούς, για τα κέρδη τους, προφανώς, προωθώντας το εμπόρευμά τους.

Αυτές, λοιπόν, οι τροποποιήσεις έρχονται σε μία εποχή, που το «Ράλλυ Ακρόπολις» έχει γίνει αντικείμενο συνεχούς χρηματοδότησης από το Ελληνικό Δημόσιο, με εκατομμύρια ευρώ να δίνονται σε εταιρείες – φαντάσματα, με απευθείας αναθέσεις, που δεν πληρούν ούτε τις στοιχειώδεις προϋποθέσεις, για να αναλάβουν έργα. Το επιχείρημα, από την πλευρά της Κυβέρνησης, ότι αυτές οι τροποποιήσεις εξυπηρετούν την ανάπτυξη του αθλητισμού, προφανώς, είναι για να δικαιολογηθούν τα αδικαιολόγητα. Το μόνο που μπορεί να εξυπηρετήσει είναι η εμπορευματοποίηση του αθλήματος και η ενίσχυση ενός συστήματος, που ευνοεί όσους εμπλέκονται με τις Ομοσπονδίες, οι οποίες διαχειρίζονται εκατομμύρια ευρώ, δηλαδή, χρήματα του ελληνικού λαού.

Τρίτο ζήτημα. Εισάγει η Κυβέρνηση διάταξη, σχετικά με το Ηλεκτρονικό Μητρώο Αθλητικών Σωματείων, προβλέποντας ότι, εάν μετά την παρέλευση δύο ετών από την εγγραφή του το Αθλητικό Σωματείο δεν έχει λάβει Ειδική Αθλητική Αναγνώριση και δεν έχει εγγραφεί στο Μητρώο Αθλητικών Σωματείων, διαγράφεται αυτοδικαίως από το Μητρώο των Μελών της Ένωσης ή της Ομοσπονδίας και δεν δύναται πλέον να συμμετέχει στις αγωνιστικές διοργανώσεις της αντίστοιχης Αθλητικής Ένωσης ή Ομοσπονδίας.

Επίσης, αναφέρει ότι, όταν δεν επικαιροποιεί επί δύο συνεχόμενα έτη το Σωματείο τα στοιχεία εγγραφής του στο Ηλεκτρονικό Μητρώο, διαγράφεται αυτοδικαίως από το Μητρώο των μελών της Ένωσης ή της Ομοσπονδίας.

Και ρωτάμε. Το ζητούμενο είναι να απαγορεύσεις; Να αποκλείσεις από τους αγώνες, από τις διακρίσεις; Να σηκώσεις ένα Σινικό Τείχος, αποτρέποντας τα Σωματεία στη συμμετοχή τους; Το ζητούμενο είναι να τα στηρίξεις, για να μπορούν να επιβιώσουν, να αναπτυχθούν τα αθλήματα του ερασιτεχνικού αθλητισμού, τα Σωματεία, οι αθλητές και όλοι φυσικά όσοι συμμετέχουν σε μια προσπάθεια ανάπτυξής του. Δυστυχώς, όλα αυτά τα χρόνια, από τη δημιουργία του Ηλεκτρονικού Μητρώου Αθλητικών Φορέων, παρά τις όποιες υπουργικές, κυβερνητικές διακηρύξεις, ταλαιπωρήθηκαν και συνεχίζουν να ταλαιπωρούνται πολλά Σωματεία, με τις γραφειοκρατικές και δαπανηρές διαδικασίες, ως προϋπόθεση για την ένταξή τους στο Μητρώο. Γι’ αυτό, άλλωστε, υπάρχουν εντονότατες διαμαρτυρίες, όλο αυτό το διάστημα, από Σωματεία, Ομοσπονδίες για την πολυπλοκότητα του συστήματος εγγραφής, που έχει δημιουργήσει ουκ ολίγα προβλήματα, αφήνοντας ανοικτό το ενδεχόμενο πολλά Σωματεία να μείνουν εκτός Μητρώου. Και αν μέχρι σήμερα δεν είναι τόσος ο αριθμός των Σωματείων, που είναι εκτός Μητρώου, προφανώς, όλη αυτή η γραφειοκρατική διαδικασία, προοπτικά, θα τους θέσει εκτός Μητρώου.

Συνδέθηκε και με την περαιτέρω μείωση της κρατικής χρηματοδότησης των Σωματείων, με το πρόσχημα της μη Αθλητικής Αναγνώρισης. Μάλιστα, υπό μορφή απειλών, ο προηγούμενος Υπουργός Αθλητισμού δήλωνε ότι όσα Αθλητικά Σωματεία δεν έχουν ολοκληρώσει την εγγραφή ή την προεγγραφή στο περιβόητο Μητρώο, δεν θα λάβουν κρατική χρηματοδότηση. Ναι, αλλά αυτή η τακτική συνεχίζεται. Δεν μπορεί τα Σωματεία και οι ερασιτέχνες παράγοντες να τρέχουν, από το πρωί, με τις δουλειές τους, τις οικογένειές τους, να τρέχουν να μαζεύουν δικαιολογητικά, πληρώνοντας λογιστές και δικηγόρους για τα αυτονόητα, που μπορούν πιο απλά να αποδεικνύονται. Για παράδειγμα τώρα, έρχεται μία διάταξη, η διάταξη του άρθρου 4 του νομοσχεδίου, για τα βιβλία των Αθλητικών Σωματείων που αναρτώνται στο e-kouros, που κυριολεκτικά διαλύει τα Σωματεία. Τα διαλύει. Δηλαδή, τα αναγκάζει να τηρούν βιβλία και να έχουν έναν στρατό λογιστών, δικηγόρων. Απίστευτα έξοδα, για να μπορούν να ανταποκριθούν.

Τα στοιχεία, που πρέπει να κοινοποιηθούν στην ΑΑΔΕ μπορούν να αντληθούν απευθείας από τη Διεύθυνση Οικονομικής Υποστήριξης Αθλητισμού, τα οποία τα διαθέτει, τα έχει. Δεν υπάρχει κανένας λόγος να μπαίνουν, σε αυτή την απίστευτη ταλαιπωρία, τα Σωματεία. Τα Σωματεία πρέπει να βοηθηθούν για την απόκτηση Ειδικής Αθλητικής Αναγνώρισης. Για παράδειγμα, είπα προηγουμένως, αλλά συνεχίζοντάς το, ότι τα απαραίτητα στοιχεία, που εισάγονται στο Μητρώο και αφορούν στοιχεία, που προέρχονται από υπηρεσίες του ευρύτερου δημόσιου τομέα, να αναζητούνται, αυτεπάγγελτα, από τη Γενική Γραμματεία Αθλητισμού και να μεταφέρονται στο Μητρώο Αθλητικών Φορέων με απλή έγγραφη συναίνεση του νόμιμου εκπροσώπου του Σωματείου. Να μην αποκλείονται από τις αγωνιστικές δραστηριότητες της οικείας Ένωσης ή της Ομοσπονδίας, καθώς και των πανελληνίων αγώνων και πρωταθλημάτων ή των τελικών φάσεων πανελληνίων αγώνων και πρωταθλημάτων. Ούτε από την εκλογική διαδικασία των Ομοσπονδιών. Κανένα Σωματείο που αποδεδειγμένα συμμετέχει, έχει ενεργή δράση, το προηγούμενο διάστημα και το γνωρίζει η Γενική Γραμματεία Αθλητισμού, το γνωρίζει το Υπουργείο. Όλοι αυτοί, λοιπόν, δεν είναι ούτε παράνομοι, ούτε βολεμένοι. Όπως παράνομοι δεν είναι ούτε οι αθλητές, οι αγώνες και οι διακρίσεις τους. Είναι εργαζόμενοι, συνταξιούχοι, αυτοαπασχολούμενοι, που εθελοντικά αφιερώνουν ώρες ατελείωτες, σπαταλούν κόπο και χρήμα, προκειμένου να μείνουν όρθια τα Αθλητικά Σωματεία, τα οποία, στην κυριολεξία, έχουν μείνει αβοήθητα από όλες τις κυβερνήσεις και από τη σημερινή της Νέας Δημοκρατίας.

Θεωρούμε ότι δεν πρέπει να χρησιμοποιείται το Αθλητικό Μητρώο για τα συμφέροντα και τις επιδιώξεις επιχειρηματιών και εταιρειών. Πρέπει να υπάρξει επαρκής κρατική χρηματοδότηση, διευκόλυνση στα Σωματεία, χωρίς περικοπές, με δεδομένες και τις συνέπειες, που έχουν υποστεί, όλα τα προηγούμενα χρόνια και της κρίσης και της Πανδημίας. Το κράτος θα πρέπει να διασφαλίσει δωρεάν και επαρκή υγειονομική προστασία. Να καταγραφεί το σύνολο των αναγκών σε αθλητικές υποδομές, με σκοπό την υλοποίηση νέων, καθώς και να εξασφαλιστούν οι πόροι για τη συντήρηση και τη λειτουργία των ήδη υπαρχουσών. Τα Σωματεία είναι αυτά, που στενάζουν, για να πληρώσουν κάθε μήνα τους εργαζόμενους, τους προπονητές, να παρέχουν τα αυτονόητα για τους αθλητές, όπως το ρουχισμό, τη μετακίνησή τους στους αγώνες. Τα Σωματεία είναι αυτά, που η ίδια η συμμετοχή των αθλητών τους στο πρωτάθλημα τα κάνει ενεργά, ζωντανά, με δικαίωμα λόγου και ψήφου και ας τους λείπει ένα πιστοποιητικό ή μια βεβαίωση.

Τα σωματεία είναι αυτά που ακόμα περιμένουν. Περιμένουν να πάρουν ένα αξιοσέβαστο ποσό χρηματοδότησης από τη Γενική Γραμματεία Αθλητισμού. Είναι ψίχουλα αυτά, τα οποία παίρνουν. Ο έλεγχος βέβαια, είναι απαραίτητος και πρέπει να γίνεται τακτικά όχι όμως, για να γίνει, προσέξτε ο έλεγχος, να γίνει μέσο αποκλεισμού, αλλά και εκλογικής σκοπιμότητας. Γι’ αυτό και το Κ.Κ.Ε. επιμένει να ενταχθούν στα μέτρα ενίσχυσης, χωρίς χρονικούς περιορισμούς όλα τα σωματεία, που είναι ενεργά και συμμετείχαν στις δραστηριότητες των αντίστοιχων ομοσπονδιών.

Η ίδια εκβιαστική, βέβαια, αντίληψη ισχύει, ως προς τις προϋποθέσεις επιχορήγησης αθλητικών φορέων, όπως επιχειρείται στο παρόν σχέδιο νόμου, αντικαθιστώντας ένα άρθρο του ν.2725/1999. Νομιμοποιεί, με αυτόν τον τρόπο, την εμπορευματοποίηση των αθλητικών υποδομών της χώρας, που φτιάχτηκαν από τη φορολεηλασία του ελληνικού λαού. Εκβιάζει, απειλεί αθλητικούς συλλόγους και ομοσπονδίες, νομιμοποιώντας την παρακράτηση της επιχορήγησης για χρέη των παραπάνω στα Εθνικά Αθλητικά Κέντρα. Όταν σήμερα όλες οι ολυμπιακές εγκαταστάσεις, προσέξτε, έχουν παραχωρηθεί σε επιχειρηματίες, σε ΠΑΕ, σε ΚΑΕ και οι αθλητικές ομοσπονδίες έχουν χάσει πολύτιμους πόρους, όπως στην περίπτωση του Αγίου Κοσμά και του ΟΑΚΑ. Μάλιστα, δεν διασφαλίζει, τουναντίον, απειλεί και τη μισθοδοσία των υπαλλήλων των ομοσπονδιών, αυτή η διάταξη.

Αν πράγματι χρειάζεται να υπάρξει ρύθμιση, τότε αυτή θα πρέπει να προσδιορίζει ρητά την προτεραιότητα στη διασφάλιση της μισθοδοσίας των υπαλλήλων των αθλητικών ομοσπονδιών, ως απαραίτητη προϋπόθεση για την επιχορήγησή τους.

Συγκεκριμένα, η επιχορήγηση για την κάλυψη των δαπανών μισθοδοσίας των υπαλλήλων θα πρέπει να εξαιρείται από την εφαρμογή των παρακρατήσεων για οφειλές προς τα Εθνικά Αθλητικά Κέντρα και τα νομικά πρόσωπα ιδιωτικού δικαίου, προκειμένου να διασφαλιστεί η ομαλή λειτουργία των ομοσπονδιών και η αποφυγή καθυστερήσεων στη μισθοδοσία του προσωπικού.

Η διαδικασία υπολογισμού των δαπανών επιχορήγησης θα πρέπει να περιλαμβάνει αναλυτική καταγραφή και τεκμηρίωση των δαπανών για τη μισθοδοσία, τις διοικητικές και άλλες λειτουργικές ανάγκες των ομοσπονδιών.

Με αυτή την προσθήκη, κατά την άποψή μας, διασφαλίζεται η συνέχιση μιας απρόσκοπτης λειτουργίας των αθλητικών ομοσπονδιών, που είναι απαραίτητοι, καθώς και η προστασία των εργαζομένων στον αθλητικό τομέα, ενισχύοντας τη διαφάνεια και την αξιοπιστία του συστήματος επιχορήγησης.

Θα σταματήσω εδώ. Προφανώς, δεν με παίρνει άλλο ο χρόνος. Θα συνεχίσω, στις επόμενες συνεδριάσεις και για τα ζητήματα εξίσου πάρα πολύ σημαντικά -απλώς τα έπιασα με τη σειρά, όπως είναι και στο νομοσχέδιο - που αφορά την αναγνώριση διπλώματος προπονητών επιπέδου UEFA C και τα ζητήματα, που αφορούν τις χρηματικές επιβραβεύσεις για το ντόπινγκ. Για τις ρυθμίσεις αδειοδότησης και λειτουργίας των αθλητικών εγκαταστάσεων και φυσικά για τα ζητήματα αντιμετώπισης της βίας, που είναι σημαντικά, μας έχουν απασχολήσει σε πολύ μεγάλο βαθμό διαχρονικά. Λοιπόν, αυτά και συνεχίζουμε. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Συντυχάκη.

Τον λόγο έχει ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης (Γιάννης) Βρούτσης.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Θέλω να συμπληρώσωδυο - τρία πραγματάκια, τα οποία θεωρώ αναγκαία για τη συζήτησή μας.

Εισάγεται μία διάταξη, που αφορά τα βιβλία των σωματείων. Τι ίσχυε, μέχρι τώρα: Όλα αυτά, τα οποία περιέγραψε ο αγαπητός συνάδελφος, υπάρχουν. Ήταν ένα γραφειοκρατικό σύστημα, που όλα τα σωματεία έπρεπε να διατηρούν όλα αυτά τα βιβλία και το κυριότερο, κάθε χρόνο, να τα θεωρούν, παλιά στη νομαρχία και τώρα στην περιφέρεια. Τι κάνουμε τώρα: Καταργούμε αυτό, σταματάει η θεώρηση, τεράστια μείωση του γραφειοκρατικού βάρους για τα σωματεία. Σταματάει η θεώρηση.

Και το δεύτερο, γιατί πρέπει να υπάρχει μια νομιμότητα. Δίνουμε τη δυνατότητα σε όλα τα σωματεία, είτε να τα κρατούν με τον παραδοσιακό τρόπο, είτε να τα κάνουν ηλεκτρονικά-ψηφιακά, με απώτερο στόχο στο μέλλον, να υπάρξουν ειδικές θυρίδες μέσα στο «e-Kouros» και από εκεί πλέον θα είναι αυτοματοποιημένα όλα.

Άρα, η διάταξη τι κάνει: Μειώνει το γραφειοκρατικό κόστος, σταματάει η θεώρηση από την περιφέρεια. Σταματάει το πήγαινε - έλα της γραφειοκρατίας. Άρα, είναι μεγάλη η μείωση του γραφειοκρατικού βάρους και το ήθελαν όλα τα σωματεία δεκαετίες. Γιατί αυτό δεν είναι τώρα με το «e-Kouros». Δεκαετίες και, έπρεπε να κρατούν. 30-40 χρόνια κρατούσαν βιβλία. Τώρα καταργείται. Άρα, είναι πολύ θετική διάταξη.

Δεύτερον. Χρηματοδοτήσεις. 17 εκατομμύρια ευρώ έπαιρναν κάθε χρόνο στον ελληνικό αθλητισμό. Ο ελληνικός αθλητισμός, 17 εκατομμύρια ευρώ. Από το 2022 και μετά, εκτός των 17 εκατομμυρίων δίνονται άλλα 66, κάθε χρόνο. Πόσο είναι η αύξηση; Στον ελληνικό αθλητισμό: 260%. Από το 2022 και μετά, υπήρξε αύξηση 260% στον ελληνικό αθλητισμό. Θα το πούμε και πιο αναλυτικά και τρίτον, κλείνω με κάτι το οποίο θεωρώ, για το βάρος των σωματείων.

Όπως αποδεικνύεται, γιατί πέρσι βγήκε ο «e-Kouros». Όταν ανέλαβα στο Υπουργείο, θα σας το πω γιατί είναι μια ιστορική εμπειρία βιωματική. Πήγα στο Υπουργείο Αθλητισμού, και όχι στη Γενική Γραμματεία, έχουμε αναβαθμιστεί, το λέμε για όλους. Ζήτησα από 40-50 αθλητές, που ήρθαν στο γραφείο μου να με συγχαρούν, Ολυμπιονίκες, Πρωταθλητές, να σταθούν δίπλα, να μου δώσουν ιδέες, απόψεις και όλοι πρόθυμοι είπαν «Βεβαίως», γιατί είπαμε ότι ο αθλητισμός ενώνει, δεν έχει κομματικό ή ιδεολογικό πρόσημο. Όλοι πάμε σε μια κατεύθυνση και πιστεύω ότι όλοι εδώ έχουμε την ίδια πρόθεση. Ζήτησα να τους κάνω δύο ερωτήσεις, το δέχτηκαν. Ερώτηση πρώτη: «Γνωρίζετε από αθλητισμό;». Ομόφωνα, όλοι είπαν «βεβαίως», γιατί ο καθένας έχει διακριθεί στο χώρο του και στον αθλητισμό ιδιαίτερα. Ερώτηση δεύτερη: «Ποιος είναι ο ελληνικός αθλητισμός;». Δεν υπήρξε απάντηση. «Ποιος είναι ο ελληνικός αθλητισμός σε μεγέθη;». Κανείς δεν ήξερε να απαντήσει και δικαιολογημένα, γιατί κανείς στην Ελλάδα δεν ήξερε ποιος είναι ο ελληνικός αθλητισμός. Δεσμεύτηκα: «Σε 8 μήνες, η Ελλάδα θα δει τη μεγαλύτερη μεταρρύθμιση.». 21 Μαρτίου, σε οκτώ μήνες, ακριβώς, παρουσίασα τον «e-Kouros». Ο «e-Kouros» είναι η ΕΡΓΑΝΗ του αθλητισμού. Είχα την τιμή, ως Υπουργός Εργασίας, να δημιουργήσω την ΕΡΓΑΝΗ, που ξέρετε πόσο βοήθησε τους εργαζόμενους κατά της αδήλωτης, υποδηλωμένης εργασίας στο ψηφιακό σύστημα. Μαθαίνουμε τα πάντα πλέον, στην αγορά εργασίας και η ΕΡΓΑΝΗ του αθλητισμού λέγεται «e-Kouros». Η Ελλάδα, από τις 21 Μαρτίου του 2024, έχει το πιο σύγχρονο σύστημα σε όλη την Ευρώπη.

Επειδή, λοιπόν, τώρα, μάθαμε, για πρώτη φορά, τα στοιχεία, γιατί πριν από εκεί δεν ξέραμε τίποτα. Πόσα ήταν τα αθλητικά σωματεία; 6.533. Πόσοι ήταν οι αθλητές, τόσες χιλιάδες, δεν λέω νούμερα, πόσοι προπονητές, ανά περιφέρεια, ανά δήμο. Ασύλληπτο στοιχείο. Σήμερα, σας λέω ότι μετά τη νέα υποβολή των στοιχείων στο «e-Kouros», θα έχουμε τα στοιχεία περίπου στις 21 Μαρτίου του 2025. Εκεί θα κρίνουμε πλέον, για πρώτη φορά, αν μεγαλώνει ή μικραίνει ο ελληνικός αθλητισμός. Το Ελληνικό Κοινοβούλιο θα παρακολουθεί τον ελληνικό αθλητισμό. Τα κόμματα, οι βουλευτές, θα βλέπουν τον ελληνικό αθλητισμό στην περιφέρειά τους, θα βλέπουν ποια αθλήματα μεγαλώνουν, ποια μικραίνουν, θα αναρωτιόνται γιατί, θα έχουν μια ζωντανή επαφή με την αθλητική κοινωνία, που δεν την ήξεραν, γιατί δεν τα ξέραμε. Δεν ξέραμε τα στοιχεία.

Άρα, αυτή η μεταρρύθμιση «e-Kouros» ήρθε και θα μείνει. Σας λέω, λοιπόν, ότι τα στοιχεία είναι περίπου - όσον αφορά τα σωματεία- τα ίδια. Αλλά δεν θα πω περισσότερα, θα τα παρουσιάσουμε μαζί. Θα κάνουμε σύγκληση της Επιτροπής στη Βουλή, για να δει όλη η Βουλή και όλες οι πτέρυγες της Βουλής, τα πολιτικά κόμματα, τα αναλυτικά στοιχεία του ελληνικού αθλητισμού. Στο «e-Kouros-2», θα έχουμε πλέον, τα μεγέθη αποτυπωμένα και πιο βελτιωμένα, διότι πολύ σωστά, το είπατε, συμφωνώ, μαζί. Πρέπει να μειώνουμε τη γραφειοκρατία και στοιχεία, τα οποία υπάρχουν στο περιβάλλον του Κράτους, στο «Gov.gr», να τα παίρνουμε αυτόματα και όχι να τα παίρνουμε μέσα από ταλαιπωρία των σωματείων. Αυτό έγινε στο «e-Kouros-1», δεν μπορούσε να γίνει αμέσως. Στο «e-Kouros-2», όμως, υπάρχει απόλυτη διαδραστικότητα. Όλα τα στοιχεία τα παίρνουμε πλέον- όπως σωστά το είπατε -μέσα από το σύστημα της ενιαίας πληροφόρησης του Κράτους και προχωράμε και βελτιώνουμε πάρα πολύ με τις μειώσεις αυτού του γραφειοκρατικού βάρους.

Μένω εδώ, ευχαριστώ και σας ακούω όλους.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Συνεχίζεται η διαδικασία.

Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ακούω προσεκτικά αυτά που λέτε, κύριε Υπουργέ, και με βάση αυτά, ως «Ελληνική Λύση», θα κάνουμε τις παρατηρήσεις μας, μέσα σε αυτό το νομοσχέδιο.

Βλέπουμε ότι υπάρχει μια βούληση από μέρους σας, δεν την αμφισβητούμε, για την ενίσχυση του ερασιτεχνικού αθλητισμού. Το ξέρετε, πολύ καλά, ότι στην περιφέρεια, τα πράγματα είναι τραγικά σε ό,τι αφορά τα ερασιτεχνικά σωματεία. Καταρχάς, μιλάμε για πεπαλαιωμένες εγκαταστάσεις πολλών εξ αυτών που πρέπει να στεγαστούν. Μιλάμε ότι δεν υπάρχει χρηματοδότηση. Η Τοπική Αυτοδιοίκηση δεν μπορεί να τα ενισχύσει, γιατί και η Τοπική Αυτοδιοίκηση είναι επαίτης, όπως είναι δομημένη, δεν υπάρχουν κονδύλια και υπάρχουν ερασιτεχνικά παραδοσιακά σωματεία, αυτή την ώρα, διαφόρων αθλημάτων. Δεν είναι μόνο το ποδόσφαιρο ή η καλαθοσφαίριση, είναι η άρση βαρών, είναι η πάλη που τείνουν να αφανιστούν.

Άρα, λοιπόν, βλέπουμε ότι όλα τα νομοσχέδια, που έχουν έρθει, τα τελευταία χρόνια, και στη δική σας Κυβέρνηση και στους προγενέστερους, δεν έχουν ενισχύσει τον ερασιτεχνικό αθλητισμό, που είναι ο πυλώνας. Το ξέρετε πολύ καλά, είναι ο ακρογωνιαίος λίθος, για να πάμε μετά στον επαγγελματικό αθλητισμό.

Τα ερασιτεχνικά σωματεία, αυτή τη στιγμή, υποφέρουν. Οι ίδιοι οι γονείς καλούνται να καλύψουν τα έξοδα μετακινήσεων των αθλητών. Τα έχουμε δει στο παρελθόν. Θυμάστε τι γινόταν με τη σκοποβολή, στη Δράμα και ούτω καθεξής.

Τώρα, αυτό που λέτε είναι ότι με το σύστημα «e-kouros» η γραφειοκρατία θα καμφθεί και θα έχουμε μία ψηφιοποίηση. Βλέπουμε ότι στα σωματεία βάζετε και άλλες υποχρεώσεις και είναι πάρα πολλές για να ανταπεξέλθουν, διότι θα πρέπει να τηρούν τα ψηφιοποιημένα βιβλία. Λέτε ότι δεν χρειάζεται θεώρηση, αλλά τους βάζετε σε ένα κυκεώνα, πάλι, γραφειοκρατίας. Εμείς δεν βλέπουμε να επιλύεται ο κυκεώνας της γραφειοκρατίας, με αυτόν τον τρόπο. Θα έπρεπε να απλοποιηθούν τα πράγματα πολύ περισσότερο. Τώρα, θα τα πούμε αναλυτικά και στα άρθρα.

Για τον απινιδωτή στις αθλητικές εγκαταστάσεις, σίγουρα είναι κάτι το θετικό. Έχει να κάνει με την ασφάλεια.

Για κάποια άλλα ζητήματα, που αν δεν κάνω λάθος, αφορούν τα πτυχία των προπονητών, που δεν είχαν απολυτήριο λυκείου και τους δίνετε τη δυνατότητα, μέχρι το ’21 για να ασκήσουν το επάγγελμα, ενθυμούμαι είχαμε προπονητές τζούντο και άλλων αθλημάτων, που είχαν αυτό το πρόβλημα.

Ή λέτε τώρα σε κάποια νησιά, γιατί κι εσείς νησιώτης είστε, κάτω των τριών χιλιάδων κατοίκων να μπορεί ο γυμναστής να εκτελεί και χρέη προπονητή και να παίρνει άδεια ασκήσεως από την Περιφέρεια. Το θέμα είναι τα νησιά να έχουν προπονητές. Ένας καθηγητής Φυσικής Αγωγής δεν μπορεί να είναι συνάμα και προπονητής, πρέπει να έχει ιδιαίτερες γνώσεις. Άρα, λοιπόν, αυτά τα σωματεία στα μικρά νησιά, κάτω των τριών χιλιάδων εκατό κατοίκων, βλέπουμε να μην μπορούν να ανταποκριθούν.

Δηλαδή, εντάξει, ο καθηγητής Φυσικής Αγωγής μπορεί να ξέρει ποδόσφαιρο και βόλεϊ κτλ., αλλά επιφανειακά. Δεν μπορεί να έχει ιδιαίτερες γνώσεις. Απλά, τους δίνετε αυτή τη δυνατότητα, για να μην αισθάνονται παραμελημένοι οι κάτοικοι των μικρών νησιών, κάτω των τριών χιλιάδων κατοίκων.

Σε ό,τι αφορά τώρα τους Ολυμπιονίκες, για να πάτε μέχρι την 6η θέση. Εντάξει, δεν μπορούμε να το θεωρήσουμε κακό. Αλλά ξέρετε, το θέμα είναι ότι πάντα θα αδικούνται κάποιοι αθλητές, κυρίως για κάποια σωματεία, τα οποία δεν πληρούν τις προδιαγραφές. Θα έπρεπε να δώσετε τη δυνατότητα σε αυτούς τους αθλητές να μπορούν να παίρνουν εύκολα μεταγραφές.

Βλέπουμε, λοιπόν, ότι προστίθεται αυτή η υποχρεωτική εγγραφή των αθλητικών σωματείων στο Ηλεκτρονικό Μητρώο, καθώς και η επικαιροποίηση των στοιχείων εγγραφής, προκειμένου να μην διαγράφονται αυτοδικαίως. Αλλά παρατηρούμε ότι προστίθενται διαρκώς νέες αυστηρές τυπικές υποχρεώσεις, αυτό που σας είπα πριν, με σημαντικό και εν πολλοίς ένα ανούσιο διοικητικό φορτίο, ειδικά για τα ολιγομελή και δη αυτά, που δραστηριοποιούνται σε αθλήματα ελάσσονος ενδιαφέροντος.

Το αρνητικό, που παρατηρείται, είναι ότι κυριολεκτικά μένουν ξεκρέμαστοι αυτοί οι αθλητές, που σας έλεγα πριν, των σωματείων, που δεν πληρούν αυτές τις τυπικές υποχρεώσεις. Δηλαδή, δεν θα δύνανται αυτοί αθλητές να αγωνίζονται σε επίσημες αθλητικές διοργανώσεις. Θα έπρεπε να έχει προβλεφθεί μια ρητή ειδική διάταξη, που να επιτρέπει στους αθλητές να αγωνίζονται είτε κατ’ εξαίρεση, είτε ως ανεξάρτητοι, είτε να παίρνουν μια άμεση μεταγραφή σε ένα άλλο σωματείο.

Ξέρετε, είναι άδικο ένας αθλητής να έχει ήθος, να έχει το αθλητικό ιδεώδες, να έχει παιδεία, να έχει μοχθήσει πραγματικά, αλλά θα έπρεπε να παίρνει εύκολα μεταγραφές, όταν το σωματείο του δεν πληροί αυτές τις προδιαγραφές. Να αδικείται, να παραγκωνίζεται, να περιθωριοποιείται αυτός ο αθλητής.

Βλέπουμε, επίσης, μία σύσταση δωδεκαμελούς Διαρκούς Επιτροπής Ασφάλειας και Ευημερίας στον Αθλητισμό, στη Γενική Γραμματεία, που κρίνεται ότι αν υπάρχει μία πολιτική βούληση και λειτουργεί ορθά η δικαιοσύνη, η σύσταση αυτής της νέας επιτροπής είναι ανούσια, με ένα έργο, που θα μπορούσε να εκπληρωθεί από μία πληθώρα δημοσίων, γενικότερα, φορέων και χωρίς περαιτέρω διοικητικό και οικονομικό κόστος.

Βλέπουμε δε στην Ειδική Έκθεση ότι θα προκύψει μία ετήσια δαπάνη από την κάλυψη του κόστους σύστασης και λειτουργίας της Επιτροπής. Το ύψος της εν λόγω δαπάνης δεν μπορεί να προσδιοριστεί, καθώς θα εξαρτηθεί από πραγματικά περιστατικά, δηλαδή, αριθμό ημερών μετακίνησης των μελών. Άρα, δεν προσδιορίζεται ούτε καν σε ενδεικτικό επίπεδο η αναμενόμενη επιπλέον δαπάνη, την ώρα που υπάρχει και εξουσιοδοτική διάταξη για καθορισμό ακόμα και μηνιαίας αποζημίωσης στα μέλη της Επιτροπής.

Πρόκειται για μία ανούσια για εμάς δημόσια επιτροπή, απλά και μόνο για να προστεθούν κάποιες περιττές θα λέγαμε αργομισθίες στον ενιαίο δημόσιο μισθολογικό τομέα, απέναντι σε αυτό. Θεωρούμε, δηλαδή, ότι αυτό, κύριε Υπουργέ, είναι ένα έξοδο το οποίο είναι ανούσιο.

Ειδικά για τους νέους, ο αθλητισμός, το ξέρουμε όλοι, προσφέρεται, ως μια δημιουργική ενασχόληση σε μια διαρκή προσπάθεια για τη διεκδίκηση ολοένα και υψηλότερων επιδόσεων. Όπως, όμως, έχει εξελιχθεί ο επαγγελματικός αθλητισμός, η κατάσταση φαίνεται να είναι μη αναστρέψιμη. Είμαστε πλέον μακριά από ένα ορθό αθλητικό πνεύμα και επιδίωξη επιτυχιών, που βασίζονται μόνο στην προσωπική προσπάθεια. Υπάρχει, δυστυχώς, μία βιομηχανία αθλητισμού, που έχουμε μετατρέψει τον αθλητισμό σε ισχυρές οικονομικές επιχειρήσεις.

Σε ό,τι αφορά την αθλητική βία, η οποία εμφανίζεται κυρίως στα ομαδικά δημοφιλή αθλήματα, ποδόσφαιρο και μπάσκετ. Εδώ είμασταν, που το συζητούσαμε πριν από μήνες, για τα μέτρα, που αφορούν την αθλητική βία. Υπήρχε μία σωστή κατεύθυνση, μόνο που είναι ένα βαθύ θέμα το θέμα της αθλητικής βίας και δεν αφορά μόνο το χώρο του Υπουργείου Αθλητισμού.

Εκεί πρέπει να υπάρχει μια αγαστή συνεργασία, είναι αδήριτη ανάγκη, με το Υπουργείο Παιδείας. Και το λέμε αυτό, διότι μιλάμε για το φαινόμενο της αθλητικής βίας, το οποίο δεν μπορεί να το πατάξουμε ποτέ, απλά θα πρέπει να πάει σε εκπαιδευτικό επίπεδο. Δηλαδή, τα παιδιά από πολύ μικρή ηλικία θα πρέπει πραγματικά να ξέρουν τι εστί αθλητική βία και πώς αυτή αποτρέπεται.

Δηλαδή, αυτός ο ομαδικός, δυστυχώς, οπαδικός και όχι φίλαθλος φανατισμός καλλιεργείται από τη γειτονιά, από το οικογενειακό περιβάλλον, από το σχολικό περιβάλλον. Άρα, λοιπόν, θα πρέπει να δώσουμε μια βαρύτητα εκεί, για να έχουμε την επιμονή και την υπομονή για τις επόμενες γενεές, για να έχουμε μια καλύτερη κουλτούρα. Να πουν το «Άμμες δε γ΄ εσσόμεθα πολλώ κάρρονες», να γίνει μια έννοια. Αυτό, όμως, τι συνεπάγεται; Μαθήματα στα σχολεία από το δημοτικό από εξειδικευμένους ανθρώπους.

Μιλάτε μέσα, αν δεν κάνω λάθος, όπως το διάβασα, για τις ομοσπονδίες να γίνει πρόσληψη ψυχολόγων. Σωστά; Νομίζω μιλάτε για ψυχολόγους. Οι ψυχολόγοι για την αθλητική βία πρέπει να προσληφθούν σε σχολεία από την πρωτοβάθμια εκπαίδευση, για να μπορούμε επιτέλους να κάνουμε τα σωστά βήματα σε ό,τι αφορά την πάταξη της αθλητικής βίας.

Το να δίνουμε στις ΠΑΕ και στις ΚΑΕ, κάτι που λέτε μέσα στο νομοσχέδιο, τα προσωπικά στοιχεία ενός ανθρώπου, ο οποίος έχει παραβατικό χαρακτήρα, για να μην εκδίδουν εισιτήρια, να το θεωρήσω ότι πρέπει οι ΠΑΕ και οι ΚΑΕ να έχουν αυτά τα στοιχεία να μην εκδίδουν εισιτήρια. Να ξέρουν ποιοι παρεισφρέουν και ποια είναι αυτά τα στοιχεία, τα οποία δημιουργούν επεισόδια.

Αλλά δεν είναι η πανάκεια. Η λύση θα δοθεί σε εκπαιδευτικό επίπεδο. Δηλαδή, θα βρεθείτε με τον Υπουργό Παιδείας, αν θέλετε να γίνει και σε κοινοβουλευτικό επίπεδο μια πολύ ωραία συζήτηση, τι μπορούμε να κάνουμε για τη λεγόμενη αθλητική βία, σε εκπαιδευτικό επίπεδο. Να περάσει στα σχολεία αυτό με ανθρώπους, που να μπορούν να τη διδάξουν, όμως. Να έχουν τις γνώσεις, την κουλτούρα και την πειθώ.

Όχι, ο δάσκαλος και ο καθηγητής έτσι a priori δεν μπορούν να τη διδάξουν. Θέλει πάρα πολλή δουλειά η αντιμετώπιση της αθλητικής βίας. Θέλει ομάδες γονέων, θέλει την Τοπική Αυτοδιοίκηση να είναι αρωγός, γιατί ξέρει τα ιδιαίτερα προβλήματα της περιοχής και ούτω καθεξής. Εδώ ανοίγει μια πολύ μεγάλη συζήτηση σε ό,τι αφορά την αθλητική βία.

Τώρα, στα επιμέρους άρθρα, όπως έχω μπροστά μου το 14, το 15, το 16, το 17 και το 19, θα μιλήσουμε εκτενέστερα, όταν θα μιλήσουμε κατ’ άρθρο, έχουμε ρυθμίσεις που δίνουν υπερβολικές αρμοδιότητες σε κεντρικούς φορείς ή Υπουργούς, χωρίς επαρκή λογοδοσία, όπως η υποχρέωση των παρόχων στοιχήματος να ειδοποιούν άμεσα αυτή την πλατφόρμα αθλητικής ακεραιότητας, όπως λέγεται, την Ε.Π.ΑΘΛ.Α., για ύποπτα ή παράτυπα στοιχήματα για την καταπολέμηση της διαφθοράς των αθλητικών αποτελεσμάτων.

Εδώ, όμως, υπάρχει ο κίνδυνος πάντα για αδιαφανείς διαδικασίες και ευνοιοκρατία. Είναι απαραίτητο να ενισχυθεί ο ρόλος των ανεξάρτητων ελεγκτικών μηχανισμών, για να φύγει κάθε σύννεφο, κάθε υπόνοια. Γιατί έχει παραγίνει το θέμα με τον τζόγο στον αθλητισμό. Και μάλιστα, τα στοιχεία δείχνουν εθισμό στους νέους και δεν έχουμε κάνει τίποτα.

Ξέρετε, διάβασα κάποτε μία μελέτη ψυχιάτρων, που λέει, ότι καταπολεμούνται τα ναρκωτικά, το αλκοόλ, αλλά ο εθισμός στον τζόγο είναι ανίκητος, δεν μπορεί να καταπολεμηθεί λένε ψυχιατρικές μελέτες και επιστημονικές έρευνες από επαΐοντες. Άρα, λοιπόν, σε αυτό το θέμα έπρεπε να έχετε δημιουργήσει ανεξάρτητους ελεγκτικούς μηχανισμούς, σε ό,τι αφορά τα ύποπτα παιχνίδια και παλιά, όπως λέγαμε, τους «ματιασμένους διαιτητές». Αυτό που λέμε εμείς σήμερα για τους φορείς, που τους έχουμε προτείνει, είναι ότι οι διαιτητές, επίσης, πρέπει να καταθέσουν την άποψή τους σε πάρα πολλά ζητήματα, που αφορούν την ευταξία των αγώνων, τη διοργάνωση, τα παρατράγουδα και το παρασκήνιο. Υπάρχουν και διαιτητές αμερόληπτοι, υπάρχουν και διαιτητές, που κάνουν σωστά τη δουλειά τους, αυτών πρέπει να αφουγκραστούμε τις αγωνίες, να τους ακούσουμε, μέσα από την εμπειρία, που έχουν, την ψυχολογία, που έχουν, διότι ο διαιτητής έχει μία σύνθετη ψυχολογία χαρμολύπης σε έναν αγώνα και νομίζω, ότι είναι βασικός παράγοντας, στο χώρο του αθλητισμού, ανεξαρτήτου αθλήματος, για να τον ακούσουμε.

Σε ό,τι αφορά την παράταση του ακατάσχετου της χρηματοδότησης αθλητικών ομάδων και την επιχορήγηση των ειδικών επιτροπών του άρθρου 59 του ν.2725 από τα φορολογικά έσοδα τυχερών παιγνίων, δημιουργεί ορισμένα ερωτήματα, σε ό,τι αφορά τη γενικότερη διαχείριση των δημοσίων χρημάτων και την ισότητα απέναντι στους υπόλοιπους φορείς, που ενδεχομένως βρίσκονται σε μία αντίστοιχη οικονομική κατάσταση. Υπάρχει κίνδυνος, οι προβλέψεις για χρηματοδοτήσεις και επιχορηγήσεις, να γίνουν ένα εργαλείο εξυπηρέτησης ιδιωτικών συμφερόντων. Οποιαδήποτε ενίσχυση πρέπει να συνοδεύεται από αυστηρούς μηχανισμούς ελέγχου, να αποφεύγονται τα φαινόμενα διασπάθισης δημοσίου χρήματος ή κάποιες φωτογραφικές ρυθμίσεις.

Σε ό,τι αφορά το σύνολο του νομοσχεδίου δεν φαίνεται, όπως είπαμε, να αντιμετωπίζει το φλέγον ζήτημα της βίας στα γήπεδα και της διαφθοράς στον επαγγελματικό αθλητισμό. Βλέπουμε αντίθετα ο ερασιτεχνικός αθλητισμός να μην μπορεί να υπερκεράσει εμπόδια γραφειοκρατικού χαρακτήρα, όσο και αν εσείς προσπαθείτε να το εξωραΐσετε, κύριε Υπουργέ, λέγοντας ότι δεν θα υπάρξει θεώρηση και σας άκουσα για ψηφιοποιημένη κατάσταση, ο ερασιτεχνικός αθλητισμός θα είναι υποβαθμισμένος. Θέλει μια γενναία χρηματοδότηση, σε ό,τι αφορά και τις εγκαταστάσεις παραδοσιακών ερασιτεχνικών σωματείων, διότι τα παιδιά πρέπει να γαλουχηθούν, μέσα από το αθλητικό πνεύμα του ερασιτεχνικού αθλητισμού, διότι ο επαγγελματικός αθλητισμός έχει εμπορευματοποιηθεί ούτως ή άλλως- δεν είναι ελληνικό φαινόμενο, είναι παγκόσμιο φαινόμενο- και να είμαστε ρεαλιστές. Τουλάχιστον, ας δώσουμε το ερέθισμα, ας δώσουμε τα εχέγγυα, ας δώσουμε τα κίνητρα στα παιδιά από μικρή ηλικία, να ασχοληθούν με τα ερασιτεχνικά σωματεία.

Αυτό με τους προπονητές, θεωρώ ότι είναι δίκαιο. Υπήρχαν προπονητές, που δεν είχαν το απολυτήριο λυκείου, μέχρι το 2021, τώρα τους δίνετε αυτή τη δυνατότητα, γιατί και μόνο η εμπειρία είναι μεγάλος δάσκαλος γι’ αυτούς τους δασκάλους και πρέπει να το μεταλαμπαδεύσουν, δεν πρέπει να τους παραγκωνίσουμε. Οι νέοι τώρα προπονητές θα βγουν με άλλες γνώσεις, με άλλα εφόδια, προκειμένου να γίνουν ακόμη καλύτεροι στο άθλημα, στο οποίο έχουν εξειδικευθεί.

Βλέπουμε, λοιπόν, ότι κάποια σημεία, όπως είναι η ολοκληρωμένη κάρτα υγείας του αθλητή, είναι στην ορθή κατεύθυνση, όπως και ο απινιδωτής, που επίσης είναι σωστό. Οι Ολυμπιονίκες, που πρέπει να αμείβονται, γι’ αυτά που έχουν προσφέρει, για το εθνόσημο, επίσης το βλέπουμε προς αυτή την κατεύθυνση. Εκεί θεωρούμε ότι η βεντάλια πρέπει να ανοίξει κι άλλο και για κάποια ομαδικά σωματεία, που έχουν φέρει μεγάλες διακρίσεις σε ολυμπιακό επίπεδο - για να μην τους αδικήσουμε και αυτούς - και φυσικά ερασιτεχνικά σωματεία, τα οποία παρά τα προβλήματα, που έχουν, έχουν διακρίσεις στο εξωτερικό- όσα παίρνουν μέρος- να μην τα υποβαθμίζουμε και να τα ενισχύουμε γενικότερα.

Εν κατακλείδι, σε μια πρώτη ματιά, θα έπρεπε η Τοπική Αυτοδιοίκηση να έχει πιο ενεργή συμμετοχή στο θέμα κάθε νομοσχεδίου, που έρχεται για τον αθλητισμό, διότι η Τοπική Αυτοδιοίκηση γνωρίζει καλά τα προβλήματα των αθλητικών εγκαταστάσεων, γνωρίζει καλά τους αθλητές, που στελεχώνουν τα τοπικά ερασιτεχνικά σωματεία και γνωρίζει τις ιδιαιτερότητες, για να μπορέσει να δώσει και τα ανάλογα κονδύλια.

Για παράδειγμα, κύριε Υπουργέ, είστε από τη Νάξο και εκεί υπάρχει μια πολύ μεγάλη παράδοση στο βόλεϊ. Οι ίδιοι οι συντοπίτες σας γνωρίζουν πολύ καλά τις τοπικές ομάδες και τους αθλητές, με τη μεγάλη διάκριση, που έχει το βόλεϊ στο νησί, από όπου κατάγεστε και το θέτω, ως παράδειγμα. Θέλω να πω, λοιπόν, ότι η Τοπική Αυτοδιοίκηση πρέπει να είναι πιο ενεργό κύτταρο, να συνδράμει στην επεξεργασία ενός σχεδίου νόμου, το οποίο ήρθε μέσα στις γιορτές - η διαβούλευση σε 29 ρυθμίσεις έληξε στις 7 Ιανουαρίου. Θα έπρεπε το διάστημα να μην πέφτει μέσα στις γιορτές, γιατί όσο διαρκέσει μια διαβούλευση- δε λέω να πάει στο διηνεκές- νομίζω είναι καλό, γιατί είναι σύνθεση απόψεων πολλών παραγόντων.

Αυτά, κύριε Πρόεδρε, σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Μπούμπα, το λόγο ζήτησε ο κ. Υπουργός.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ. Θα προσθέσω κάτι, συμπληρώνοντας και όχι διορθώνοντας, βελτιώνοντας έτσι τη γνώση για το νομοσχέδιο. Σχετικά με το ζήτημα μεταγραφών των αθλητών, κύριε συνάδελφε, από τον προηγούμενο νόμο, τον ν.5128, που ψηφίσαμε όλοι μαζί εδώ, οι μεταγραφές είναι ελεύθερες, άρα κανένα παιδί, κανένας αθλητής, ο οποίος θέλει να πάει από ένα σωματείο σε ένα άλλο, δεν μπλοκάρεται, το απελευθερώσαμε πλήρως, άρα, αυτό είναι πολύ θετικό και το κάναμε όλοι μαζί εδώ.

Δεύτερον, άκουσα για το καινούριο γραφειοκρατικό κόστος, για την ψηφιακή κάρτα υγείας. Αντίθετα, είναι εκσυγχρονισμός μοναδικός. Θέλουμε να έχουμε σήμερα την κάρτα του αθλητή για την υγεία; Είναι θεσμισμένο πολλά-πολλά χρόνια, γιατί πρέπει η υγεία να είναι πάνω από όλα, συμφωνούμε. Τι υπήρχε, μέχρι τώρα; Αυτό το έγχαρτο, που έπαιρνε από τον καρδιολόγο ή τον γιατρό ο αθλητής, αν ήταν σε δύο αθλήματα, έπρεπε να πληρώνει δύο φορές, για να πάρει την κάρτα υγείας. Σήμερα, με το ενιαίο σύστημα, το ψηφιακό, που κάνουμε, πλέον θα είναι αυτόματα ενημερωμένο όλο το σύστημα του αθλητισμού, θα είναι κάτω από την ταυτότητα του αθλητή η κάρτα υγείας του, δηλαδή, αποτελεί την τομή του εκσυγχρονισμού, σε ένα κράτος. Αυτά που λέμε, τώρα εδώ, δεν υπάρχουν σε άλλες ευρωπαϊκές χώρες, μιλάμε για μεγάλα πράγματα και αλλαγές.

Τρίτον, σχετικά με την κριτική για την ΕΠΑΘΛΑ, τη WADA και το αντιντόπινγκ. Πράγματι, είχαμε υστερήσει, στην Ελλάδα, για πολλά χρόνια. Ήταν, πράγματι, για τη χώρα μας, στα αρνητικά του αθλητισμού, πράγματα, τα οποία είχαν να κάνουν με τις τέσσερις μορφές μάστιγας για τον αθλητισμό, που είναι η χειραγώγηση, η ακεραιότητα, η βία και ντόπινγκ. Στο ντόπινγκ, αυτά που έχουμε κάνει, είναι άλματα. Η Ελλάδα βραβεύτηκε, ως η καλύτερη χώρα στον κόσμο για τις επιδόσεις της στο αντιντόπινγκ και μάλιστα με τον e-kouros, τώρα, οι επιδόσεις, που κάναμε, οδήγησαν στο να κάνουμε στοχευμένους ελέγχους, βάσει των στοιχείων των ποιοτικών και των ποσοτικών στα αθλήματα και όχι τυχαία, άρα ξέρει ο ΕΟΚΑΝ- που θα καλέσουμε να έρθει αύριο ο διοικητής του- που θα κάνει ελέγχους και πόσο. Αν το ποδόσφαιρο συμμετέχει με 32 3%- σκεφτείτε τι λεπτομέρειες γνωρίζουμε- η τοξοβολία με άλλο ποσοστό, οι στοχευμένοι έλεγχοι θα είναι με ποσοστιαία αναλογία. Κανένα άλλο κράτος δεν έχει τέτοια συστήματα και έχουμε κάνει μία τεράστια επιτυχία, όσον αφορά το αντιντόπινγκ.

Για την ΕΠΑΘΛΑ, που ο κ. Μαυρωτάς έχει εδώ τη διαχρονική επιμέλεια στο ζήτημα, στην Ευρώπη είμαστε οι αρχηγοί για τον έλεγχο της χειραγώγησης των αθλημάτων. Έρχονται ευρωπαϊκές χώρες σε εμάς και πραγματικά παίρνουν από εμάς κατευθυντήριες γραμμές.

Υπάρχει μια μεγάλη αλλαγή, που θέλω να την ακούσετε και δεν αναδείχτηκε και πρέπει να σας πω, πως έρχεται μέσα στο νόμο. Τέσσερα αθλήματα τα «ακουμπάμε φωτογραφικά», με την καλή έννοια, στο νομοσχέδιο: Τον μηχανοκίνητο αθλητισμό, το ποδόσφαιρο, την τοξοβολία και τη σκοποβολή. Το ποδόσφαιρο με την αποκατάσταση μιας αδικίας από το παρελθόν, με την ενεργοποίηση 1.500 περίπου προπονητών, που έρχονται και τους αποκαθιστούμε πλέον, όμως θα κρατήσουμε το σωστό, ότι πρέπει να είναι απόφοιτοι λυκείου οι προπονητές- είναι σωστό- επαναφέρουμε εκείνους, οι οποίοι βγήκαν ξαφνικά ένα πρωί από την αγορά εργασίας του αθλητισμού.

Δεύτερον, με το UEFA-C, η πολύ καλή σχέση, που έχουμε διαμορφώσει, για πρώτη φορά με την ΕΠΟ, ως κεντρικό σύστημα - και αυτό αφορά όλα τα Κόμματα - μας έδωσε τη δυνατότητα να συνεννοηθούμε και με τη FIFA και με την UEFA και με την ΕΠΟ και φέρνουμε επιτέλους το UEFA-C. Με τον κ. Γκαγκάτση υπάρχει άριστη σχέση, με όλο το σύστημα της ΕΠΟ υπάρχει άριστη σχέση και το UEFA-C είναι μια κατάκτηση, γιατί θα βελτιώσουμε και θα αυξήσουμε τον αριθμό των προπονητών, που δεν υπάρχουν.

Σχετικά με τον μηχανοκίνητο αθλητισμό, δεν λέω ότι κατέχω εγώ το αντικείμενο της γνώσης του αθλητισμού, όμως αύριο έρχεται η ΟΜΑΕ, έχει κληθεί αύριο και θα την ακούσετε και αυτή είναι η «επίσημη φωνή και προσέξτε, μην παρασυρόμαστε καμιά φορά από ανυπόστατα και ανυπόληπτα άτομα, τα οποία μπορεί να διακινούν και ψευδή γεγονότα και προσωπικές τους σκέψεις.

Η ΟΜΑΕ είναι η επίσημη Ομοσπονδία και ομόφωνα, μαζί με όλα και τα 36 αθλητικά σωματεία, που ήρθαν, μας είπαν «Σώστε μας. Βάλτε αυτή τη διάταξη». Και μπήκε κατόπιν, αφού θέλουμε να έχουμε έρεισμα στον κόσμο. Ομόφωνα, όλα τα σωματεία του μηχανοκίνητου αθλητισμού είπαν «Σώστε μας, δεν έχουμε κόσμο να υπηρετήσει». Και η αλλαγή, λοιπόν, έγινε γιατί ήρθαν όλα τα σωματεία της χώρας. Και ομόφωνα μια Ομοσπονδία λέει «Σώστε μας».

Όπως αντίστοιχα έγινε για τη Σκοποβολή και την Τοξοβολία. Δεν έχουμε προπονητές. Και επειδή δεν υπάρχουν προπονητές, κάνουμε αυτή τη φωτογραφική παρέμβαση, εξαιρώντας τα δύο αυτά αθλήματα, έτσι ώστε να κρατηθούν περίπου στη ζωή, περίπου 40 σωματεία για να μην κλείσουν, λόγω έλλειψης προπονητών.

Και για τα νησιά μέχρι 3.100 κατοίκους, τα οποία είναι μετρημένα και είναι συγκεκριμένα. Εκεί, δεν πρέπει να υπάρξει μια μέριμνα για προπονητές; Θα διορίζουμε προπονητές; Όχι, δεν υπάρχουν προπονητές. Πρέπει να δούμε την πραγματικότητα. Δεν υπάρχουν προπονητές, που θα πάνε στην Ανάφη. Δεν υπάρχουν προπονητές, που θα πάνε στην Αστυπάλαια. Δεν υπάρχει κανείς προπονητής, που να πει «Ήρθα προπονητής, να κάνω τι; Να κάνω τι, σε ένα τέτοιο νησί;». Πώς θα ζήσει αυτός ο άνθρωπος; Τι κάνουμε, λοιπόν; Κάτι το αυτονόητο. Βρίσκουμε έναν έξυπνο τρόπο. Παίρνουμε τον καθηγητή Φυσικής Αγωγής και του δίνουμε τη δυνατότητα, σε αυτά τα νησιά, να ασκήσει καθήκοντα προπονητή. Εθνικοί λόγοι το επιβάλλουν. Δηλαδή, αυτά τα παιδιά, σε αυτές τις περιοχές της χώρας μας, στα νησιά που είναι μικρά σε πληθυσμό, τους δίνουμε τη δυνατότητα να έχουν για πρώτη φορά κάποιον άνθρωπο με γνώση. Είναι καθηγητές Φυσικής Αγωγής. Και θα έρθουν να τους δείξουν ένα άθλημα συγκεκριμένο. Αυτά ήθελα να πω και είμαι στη διάθεσή σας. Ευχαριστώ πολύ.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Δάγκα Παρασκευή (Βιβή), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Υπουργέ. Βέβαια, στο τέλος θα έχετε όλη τη δυνατότητα να απαντήσετε συνολικά στους αγορητές.

Ο κύριος Χουσεΐν Ζεϊμπέκ έχει το λόγο, Ειδικός Αγορητής της Κοινοβουλευτικής Ομάδας «Νέα Αριστερά».

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «**[**ΝΕΑ ΑΡΙΣΤΕΡΑ**](https://www.hellenicparliament.gr/Vouleftes/Ana-Koinovouleftiki-Omada/?partyId=0b777858-2776-4707-b253-b0d000a45f34)**»):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, για μια ακόμη φορά και ενώ είστε πια έξι χρόνια Κυβέρνηση, συνεχίζετε να διοικείτε, με τροπολογίες, τροποποιώντας αυτά που εσείς έχετε ψηφίσει, ανακαλύπτοντας παραλείψεις, ασάφειες και αστοχίες της περιόδου Αυγενάκη, τις οποίες, πολλές φορές, σας είχαμε επισημάνει, ως αντιπολίτευση, αλλά η αλαζονική σας Κυβέρνηση και ο αλαζόνας Υπουργός δεν άκουσε ποτέ.

Το νομοσχέδιο, κύριε Υπουργέ, δεν αποτελεί ένα συνολικό σχέδιο, που επιλύει οριστικά και σε βάθος τα ζητήματα του αθλητισμού, που χρήζουν άμεσης, μεσοπρόθεσμης και βραχυπρόθεσμης αντιμετώπισης. Αποδεικνύεται, για μια ακόμη μία φορά, ότι δεν έχετε σχέδιο και απλά επιχειρείτε να αντιμετωπίσετε τα θέματα, που σας θέτει η καθημερινότητα και γεννά το θεσμικό, αυταρχικό και ασφυκτικό πλαίσιο, που έχετε επιβάλλει, στον αθλητισμό. Ζητάτε, σήμερα, να τοποθετηθούμε επί τροπολογιών, διορθώσεων, παραλείψεων, μικροεξυπηρετήσεων. Αυτά φέρατε προς συζήτηση. Από το παρόν σχέδιο νόμου απουσιάζουν τα μεγάλα και πραγματικά προβλήματα του αθλητισμού. Απουσιάζει το όραμα, απουσιάζουν οι πρωταγωνιστές του αθλητισμού και τα προβλήματά τους. Απουσιάζει ένα οριστικό σχέδιο και οριστικές απαντήσεις, λύσεις. Επί των ημερών σας, ο ερασιτεχνικός αθλητισμός υποφέρει από τον ασφυκτικό έλεγχο, που ασκείται με μητρώα, πλατφόρμες, βιβλία, εκτόξευση του κόστους. Ο αθλητισμός για όλους σας ξέμεινε απλώς ως κάποια προγράμματα των δήμων. Η ασυδοσία τον επαγγελματικού αθλητισμού και τα συστήματα διαπλοκής ευημερούν. Αντί να φέρετε τροπολογία, που αλλάζει τα ποσοστά κατανομής επιχορηγήσεων από τον πλούτο, που παράγει ο αθλητισμός, δίνετε ψίχουλα στους πολλούς και πολλά στους λίγους. Ο αυταρχισμός και η καταστολή περίσσεψαν, είναι παντού, ακόμα και στο σημερινό νομοσχέδιο. Και εσείς κύριε Υπουργέ, συνεχίζοντας το έργο του προκατόχου σας, φαίνεται πως δεν έχετε κανένα μεγάλο μέλημα παρά να επιβάλλετε κομματικό έλεγχο στον αθλητισμό. Αυτό δείχνουν οι παρεμβάσεις σας. Ο ασφυκτικός έλεγχος των αθλητικών σωματείων, των ομοσπονδιών και του αθλητικού κινήματος ήταν και παραμένει ο στόχος της παράταξής σας. Και αυτό πάει τη χώρα και τον αθλητισμό πολύ πίσω.

Το σημερινό σας νομοσχέδιο περιλαμβάνει, όπως είπα, εξυπηρετήσεις κολλητών, ημετέρων και φίλων, όπως τα άρθρα 3, 9, 10, 32. Περιλαμβάνει διορθώσεις λανθασμένων απειλών και αυστηρών επιλογών του προκατόχου σας, όπως τα άρθρα 4, 5, 6, 9, 11, 33. Περιλαμβάνει παραλείψεις του προκατόχου σας, κυρίου Αυγενάκη, όπως τα άρθρα 5, 24, 25. Περιλαμβάνει, επίσης περισσότερο αυταρχισμό και καταστολή, περισσότερη αστυνομία σε όλα τα άρθρα περί βίας. Περιλαμβάνει ανοίγματα περισσότερης επαγγελματοποίησης του αθλητισμού, όπως το άρθρο 17. Περιλαμβάνει επιχείρηση κάλυψης της μαύρης τρύπας στο ΑΣΕΑΔ, όπως το άρθρο 29. Φέρνετε επίσης, τουλάχιστον τρία άρθρα, που είναι ατελή και παραπέμπουν σε εξουσιοδοτικές διατάξεις και ΚΥΑ, όπως αυτά που αφορούν στην αντιμετώπιση της σεξουαλικής παρενόχλησης και κακοποίησης στον αθλητισμό κλπ.

Συνεχίζετε να μην επιλύετε το πρόβλημα των πτυχίων προπονητών ποδοσφαίρου με την ατελή διάταξη, που φέρνετε στο άρθρο 9. Συνεχίζετε να υπονομεύετε το πτυχίο του προπονητή και να προχωράτε σε επιβραβεύσεις στο θεσμό του εκπαιδευτή.

Μέσα σε αυτόν τον ορυμαγδό κακών και προβληματικών διατάξεων, για να μη λέτε ότι τα βλέπουμε και όλα μαύρα, φέρνετε και κάποιες θετικές διατάξεις, όπως στο Κεφάλαιο Γ’, άρθρα 14 έως 19, που αφορούν τον προσεισμικό έλεγχο των αθλητικών εγκαταστάσεων, την προσβασιμότητα των ατόμων με αναπηρία και εμποδιζόμενων ατόμων στις αθλητικές εγκαταστάσεις, την απλοποίηση των φορολογικών βιβλίων των σωματείων.

Πιο αναλυτικά, για το νομοσχέδιο, θα ήθελα να σταθώ σε ορισμένα άρθρα.

Στο άρθρο 3, καταργείται το ασυμβίβαστο διαιτητή και μέλους διοίκησης σωματείων για την εδαφοσφαίριση, αθλητή και παράγοντα για τα ηλεκτρονικά σπορ και εμπόρου μέλους διοίκησης στο μηχανοκίνητο αθλητισμό. Και οι τρεις αυτές εξαιρέσεις αλλοιώνουν πλήρως την έννοια του ευ αγωνίζεσθαι και αντιβαίνουν στις αρχές του αθλητικού δικαίου, ενώ παραβιάζουν τη συνταγματική αρχή της ισότητας. Δεν μπορεί, σε καμία περίπτωση, ο ασκών εξουσία δικαίου διαιτητής - κριτής, να είναι μέλος σωματείου, που οφείλει εκ του καταστατικού του να υπερασπίζεται τα συμφέροντα του σωματείου. Ακόμα και στην περίπτωση, που επικαλούνται σωματεία και ομοσπονδίες ότι δεν επαρκούν για να καλύψουν τις ανάγκες εν ενεργεία διαιτητές και κριτές, το μέτρο αυτό θα έπρεπε να είναι προσωρινό και όχι να το επεκτείνετε και στα άλλα σπορ. Αυτό το αναλύσατε, κύριε Υπουργέ, όμως αυτό το μέτρο πρέπει να είναι προσωρινό, να μην είναι μόνιμο.

Για το άρθρο 4, πέρασαν πέντε χρόνια να καταλάβετε ότι τα έγγραφα, βιβλία και λοιπά που πρέπει να τηρούνται από τα σωματεία, προκειμένου να είναι νόμιμα, ήταν υπερβολικά και ταλαιπωρούσαν μονίμως τα σωματεία, μέσα από αυτόν τον κυκεώνα της γραφειοκρατίας που έχετε επιβάλει. Έρχεστε τώρα να το απλοποιήσετε και να κρατήσετε μόνο όσα ζητούν οι φορολογικές αρχές και ο αστικός κώδικας. Σύσσωμη η αντιπολίτευση είχε επισημάνει την πληθώρα αχρείαστης γραφειοκρατίας, που είχε φορτωθεί στο αθλητικό σωματείο, αλλά ο πρώην Υπουργός δεν άκουσε ποτέ. Πρόκειται για σωστό μέτρο. Σας τα λέγαμε. Ευτυχώς, επιτέλους μας ακούσατε.

Στο άρθρο 5, αφού απειλούσατε τα σωματεία ότι θα διαγραφούν, αν δεν εγγραφούν στο μητρώο της Γενικής Γραμματείας Αθλητισμού, τώρα έρχεστε και δίνετε τουλάχιστον ένα διάστημα διετίας, προκειμένου να συγκεντρώσει όλες τις προϋποθέσεις, που προβλέπει ο νόμος, χωρίς τον κίνδυνο της διαγραφής ή μη συμμετοχής στα πρωταθλήματα. Κάλλιο αργά παρά ποτέ, κύριε Υπουργέ.

Στο άρθρο 7, προκειμένου να αντιμετωπιστούν φαινόμενα σεξουαλικής παρενόχλησης, κακοποίησης και bullying στον αθλητισμό, η Κυβέρνηση επιλέγει να φτιάξει μία ακόμη επιτροπή, με τον βαρύγδουπο τίτλο «Διαρκής Επιτροπή Ασφάλειας και Ευημερίας στον Αθλητισμό», στα πρότυπα της ΔΕΑΒ, χωρίς ξεκάθαρο πλαίσιο αρμοδιοτήτων, διοικητικής υποστήριξης και χρηματοδότησης. Ενώ όλα παραπέμπονται, με εξουσιοδοτική διάταξη, σε διυπουργική ΚΥΑ, ο λαός λέει ότι όταν δεν θες ή δεν μπορείς να κάνεις κάτι, φτιάχνεις μια επιτροπή, για να μην κάνεις τίποτα, ποτέ!

Ενώ στο άρθρο 8, σωστά ορίζονται τα προσόντα του υπεύθυνου για την ασφάλεια και ευημερία στον αθλητισμό.

Στο άρθρο 9, σωστά εξομοιώνονται, ως προς τις απολαβές και τα προνόμια, οι προπονητές ατόμων με αναπηρία με τους συναδέλφους τους, προπονητές αρτιμελών αθλητών. Πρόκειται για μια ακόμη αδικία, που είχε δημιουργηθεί και είχε τότε επισημανθεί από την Αντιπολίτευση. Σωστά, αποκαθίσταται με την παρούσα διάταξη.

Στο ίδιο άρθρο, στην παράγραφο 2 του άρθρου 29 του 2725/1999, η Κυβέρνηση αντικαθιστά το δίπλωμα προπονητή ποδοσφαίρου από το επίπεδο Β΄ με πτυχίο UEFA C, ώστε να μπορούν να ασκούν, καθώς και εμπειρικοί προπονητές, που δεν έχουν απολυτήριο λυκείου. Πρόκειται για το γνωστό πρόβλημα, που ο κανονισμός της UEFA δεν συμβαδίζει με το εθνικό δίκαιο. Στη διαμάχη αυτή η ΕΠΟ εφαρμόζει τον κανονισμό της UEFA, όπως οι πτυχιούχοι ΤΕΦΑΑ, με ειδικότητα το ποδόσφαιρο, λαμβάνουν ισοτιμία επιπέδου C και αφού λάβουν πιστοποίηση, δίπλωμα από σεμινάρια της ΕΠΟ, και επί πληρωμή, μάλιστα. Ωστόσο, εκκρεμεί η διάταξη, που φέρνετε, στην παράγραφο 11 του άρθρου 31 του νόμου 2725/1999, περί προπονητών, δίνεται η δυνατότητα στους εκπαιδευτές των αθλημάτων σκοποβολής και τοξοβολίας, εφόσον οι αθλητές τους πέτυχαν νίκες σε διεθνείς διοργανώσεις να λαμβάνουν τα προβλεπόμενα χρηματικά επιδόματα και απολαβές. Αποτελεί, ούτε λίγο ούτε πολύ, εξίσωση του απαράδεκτου θεσμού του άμισθου εθελοντή - εκπαιδευτή σε προπονητή. Ο θεσμός του εκπαιδευτή καθιερώθηκε για τα αθλήματα τοξοβολίας και σκοποβολής, με το πρόσχημα ότι δεν υπήρχαν πτυχιούχοι με ειδικότητα σε αυτά τα αθλήματα. Τείνει να επεκταθεί και σε άλλα μη γνωστά ή μαζικά αθλήματα, αντικαθιστώντας τον ρόλο του προπονητή. Πρόκειται για απαράδεκτη διάταξη, αφού εκπαιδευτές σε γνώση τους συμβάλλουν για παροχή άμισθου έργου και δεν δικαιούνται να κάνουν έναρξη επαγγέλματος του προπονητή.

Στο άρθρο 10, έστω και μετά από έξι χρόνια, η Νέα Δημοκρατία επιχείρησε να ασχοληθεί με την κάρτα υγείας αθλητή, που θεσμοθέτησε η προηγούμενη κυβέρνηση, η Kυβέρνηση του ΣΥΡΙΖΑ. Η προώθηση της κάρτας υγείας είναι αναγκαία πλέον στον αθλητισμό και για να ξεφύγουμε από το υπάρχον σύστημα, που απλώς μπαίνει μια σφραγίδα γιατρού στο δελτίο αθλητή. Αυτό το αναγνωρίζουμε, κύριε Υπουργέ, εμείς τουλάχιστον. Εξίσου θετική είναι η καθιέρωση της ψηφιακής κάρτας υγείας. Ωστόσο, είναι αμφίβολο, αν θα υπάρξει ενδιαφέρον από άλλες ιατρικές ειδικότητες, προκειμένου να πιστοποιηθούν, για να υπογράφουν κάρτες υγείας, με τον τρόπο που επιλέγει η Kυβέρνηση.

Με την επέκταση των προνομίων και απολαβών για διακριθέντες αθλητές, είμαστε σύμφωνοι. Είναι θετικά, επίσης, πολλά από τα άρθρα που αναφέρονται στον έλεγχο των αθλητικών εγκαταστάσεων, το ανέφερα και στην εισαγωγή μου, το είπαν και οι προηγούμενοι προλαλήσαντες, ότι στην επαρχία, όντας οι αθλητικές εγκαταστάσεις είναι τραγικές και τα ερασιτεχνικά σωματεία, με δυσκολία, επιβιώνουν, όπως επίσης και στην υπαγωγή και στην εποπτεία των αρχών των ειδικών αθλητικών καταστάσεων και την υποχρέωση παροχής απινιδωτή, όπως προβλέπονται στα άρθρο 15 και 19.

Στο άρθρο 21, για τη βία πάλι, μειώνετε τις ποινές από τις ομάδες και αυστηροποιείτε περισσότερο τις ατομικές ποινές. Περισσεύει στο άρθρο αυτό η καταστολή και η αστυνομοκρατία.

Στο άρθρο 29, κληρώνετε με εξαίρεση από το δημόσιο λογιστικό τις οφειλές του κ. Αυγενάκη στο ΑΣΕΑΔ.

Τέλος, στο άρθρο 32, η Κυβέρνηση επιλέγει να μετατρέψει το σπίτι του βόλεϊ σε χώρο εγκαταστάσεων για την ξιφασκία. Το παίρνει από ένα μαζικό άθλημα με χιλιάδες αθλητές και εκατοντάδες σωματεία, για να ικανοποιήσει ένα άλλο άθλημα, την ξιφασκία, με μερικές δεκάδες σωματεία και λίγους αθλητές.

Κύριε Υπουργέ, το νομοσχέδιό σας συνεχίζει την ίδια πολιτική, που καταδικάσαμε τα προηγούμενα χρόνια, εκτός εξαιρέσεων, ελάχιστα είναι τα καλά και τα είπαμε αυτά, προς όφελος των πολλών, που εμπεριέχονται σε αυτό.

Καταψηφίζουμε επί της αρχής και επιφυλασσόμαστε στην κατ’ άρθρον συζήτηση.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας Θρησκευμάτων και Αθλητισμού):** Κύριε Πρόεδρε, θέλω να ευχαριστήσω τον συνάδελφο, έστω για αυτά τα θετικά που είπε, ευχαριστώ.

Θέλω να προσθέσω κάτι, το οποίο το άφησα από την προηγούμενη τοποθέτησή μου, γιατί αφορά την Επιτροπή και είναι δομική αλλαγή στο σύστημα. Αντιμετώπιση αθλητικής βίας. Όλοι μαζί ψηφίσαμε τον Φεβρουάριο του 2024 αυτές τις μοναδικές διατάξεις, οι οποίες, για πρώτη φορά, ιστορικά, έχουν θετικό αποτύπωμα στην αντιμετώπιση της βίας. Το ξέρετε όλοι, μέσα μας το ξέρουμε, το βλέπουμε, το διαβάζουμε, αμφισβητήθηκε στην αρχή, δημοσιογραφικός κόσμος, παράγοντες του αθλητισμού, έλεγαν «μία από τα ίδια, μια τρύπα στο νερό». Όμως, ο διαφανής, ταχύτατος, διακριτός, αναλογικός τρόπος επιβολής κυρώσεων και όχι ποινών, που δεν επηρεάζει το πρωτάθλημα, έκανε όλους να το αποδεχτούν, να το σεβαστούν και σήμερα βλέπουμε μια μεγάλη αλλαγή στα γήπεδα ποδοσφαίρου και μπάσκετ, όσον αφορά στη βία και αυτά τα οποία συνέβαιναν.

Τι κάνουμε σε αυτό το νομοσχέδιο; Φέρνουμε κάτι καινούργιο, επιπρόσθετο. Μέχρι τώρα οι κυρώσεις, ένα μέρος των κυρώσεων, αφορούσαν τον αποκλεισμό φιλάθλων από τα γήπεδα, αν έπεφταν αντικείμενα, που μπορούν να προκαλέσουν τραυματισμό σε κάποιον αθλητή, προπονητή ή παράγοντα της ομάδας μέσα στο γήπεδο και σωστά κάναμε. Αυτό το φαινόμενο σταμάτησε και βλέπετε πόσο προσεκτικές είναι πλέον οι ΠΑΕ, οι ίδιες αυτοπροστατεύουν το προϊόν τους και βγάζουν συνεχώς ανακοινώσεις προς τους φιλάθλους να αυτοπροστατεύουν την ομάδα τους.

Υπήρχε, όμως, ένα πρόβλημα, που είχα εντοπίσει από την πρώτη φορά, αλλά δεν ήθελα να το εντάξω, διότι τότε θα υπήρχε μία δριμύτατη κριτική: «Υπουργέ, μας κοροϊδεύεις, πως θα το εφαρμόσεις αυτό το άρθρο;» και ήταν να υπάρχει πλέον κύρωση, για πρώτη φορά, ακούστε το αυτό, στον χούλιγκαν ο οποίος επιφέρει τη ζημιά αυτή στην ομάδα του. Είναι δήθεν ομάδα του, γιατί έχουμε πει, ότι χουλιγκανισμός δεν είναι πιστεύω ιδεολογικό σε μια ομάδα, κρύβεται ο χούλιγκαν και χρησιμοποιεί την ομάδα του ως άλλοθι. Ήρθε τώρα αυτό το νομοσχέδιο, το οποίο, πιστέψτε με, οι πρώτες εφαρμογές του νόμου αυτού και της ψήφισης αυτού του άρθρου θα είναι αλλαγές και επιπτώσεις κυρώσεων, οι οποίες θα κουνήσουν συθέμελα το σύστημα. Έχουμε τη δυνατότητα, μετά την ψήφιση του πρώτου νόμου, που πολύ σωστά ψηφίσατε, όλα τα Κόμματα και τον πρώτο και τον δεύτερο νόμο, τώρα που έχουμε τις πιο σύγχρονες κάμερες σε όλα τα γήπεδα της Ελλάδας και έχουν εφαρμοστεί και με τον GOV, η ταυτοποίηση επιτέλους έχει γίνει πράξη, 1.200.000 εισιτήρια κόπηκαν από τον GOV το τελευταίο διάστημα, 1.200.000. Προσέξτε τώρα, έχουμε τη δυνατότητα να γνωρίζουμε τους πάντες μέσα στα γήπεδα.

Άρα, μετά την ψήφιση του νόμου, όποιος πετάξει αντικείμενο στο γήπεδο και αυτό το αντικείμενο αποτελέσει την αιτία, βάσει της οποίας θα προκληθεί ζημιά στην ΠΑΕ ή στην ΚΑΕ, τότε αυτόματα η Αστυνομία στέλνει στη ΔΕΑΒ το πρόσωπό του, την ταυτότητά του, την ιδιότητά του. Οι κυρώσεις θα είναι σκληρές, αμείλικτες, υπάρχει πρόστιμο που θα φτάνει τα 50.000 ευρώ ατομικά και αποβολή από κάθε γήπεδο και αθλητική δραστηριότητα της χώρας μέχρι 5 χρόνια. Πλέον, πάμε και στο πρόσωπο, το οποίο έκανε και πήρε στο λαιμό του την ομάδα, που υποτίθεται αγαπάει.

Αυτή είναι μια δομική αλλαγή στο σύστημα και επειδή αυτό αποτελεί κομμάτι σημαντικό του νομοσχεδίου, θα ήθελα να το αξιολογήσετε, να το στηρίξετε και αυτό, όπως και τα άρθρα, για τα οποία άκουσα θετική κριτική και να προχωρήσουμε. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΝΙΚΗ»):** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, έχουμε μπροστά μας ένα ακόμη πολυνομοσχέδιο ή νομοσχέδιο – σκούπα, όπως το βαφτίζει η politically correct  γλώσσα της Κυβέρνησης, δηλαδή, στην πραγματικότητα ένα ακόμα παζλ, που συγκεντρώνει πλήθος διατάξεων για διάφορα θέματα, με τρόπο αποσπασματικό και δύσκολα μερικές φορές αναγνώσιμο. Τα συνήθη χαρακτηριστικά αυτών των πολυνομοσχεδίων είναι αφενός μεν διευκολύνσεις και εξυπηρετήσεις παντός είδους και διαφορετικής προέλευσης, με νομοθέτηση a la carte, αφετέρου δε υπερσυγκέντρωση του αποτελέσματος στα χέρια του εκάστοτε Υπουργού, κοινώς της Κυβέρνησης.

Επιτρέψτε μου να γίνω σαφέστερος. Αφήνοντας τα θετικά άρθρα, σε αυτά που συμφωνούμε για την κατ’ άρθρον ομιλία μου, θα επικεντρωθώ σε αυτά, που δεν συμφωνούμε, αν και στο άρθρο 1 σημειώνεται, ότι σκοπός του νομοσχεδίου είναι η ενίσχυση της διαδικασίας ελέγχου των ιδιωτικών γυμναστηρίων και στο άρθρο 2, ότι το αντικείμενο του νομοσχεδίου είναι η θεσμοθέτηση αυστηρότερου πλαισίου ελέγχου και επιβολής κυρώσεων για τις παραβιάσεις των ρυθμίσεων αδειοδότησης και λειτουργίας ιδιωτικών γυμναστηρίων, δεν αναφέρεται πουθενά στα σχετικά άρθρα, από το 14 έως το 18, δηλαδή, κάποιο συγκεκριμένο μέτρο ορισμού ποινής για τους παραβάτες του ισχύοντος νόμου, όσον αφορά τη μη νόμιμη λειτουργία των γυμναστηρίων.

Η σωστή λειτουργία των γυμναστηρίων της χώρας και η εφαρμογή της κείμενης νομοθεσίας σε αυτό το ζήτημα θα πρέπει να ελέγχεται από κατάλληλες επιτροπές της κάθε περιφερειακής ενότητας της χώρας. Θα πρέπει να καθοριστούν συγκεκριμένες ποινές για τους παραβάτες του Προεδρικού Διατάγματος 219 του 2006, περί λειτουργίας νόμιμων γυμναστηρίων, όπου προβλέπεται, μεταξύ άλλων, ότι ο γυμναστής πρέπει να φέρει πανεπιστημιακό πτυχίο. Οι παραβάτες των όρων λειτουργίας των γυμναστηρίων και ιδίως τα άτομα, που λειτουργούν παράνομους χώρους υπηρεσίας άσκησης, χωρίς άδεια λειτουργίας, θα πρέπει να τιμωρούνται, με υψηλό διοικητικό πρόστιμο.

Η λειτουργία χώρων μαζικής άσκησης, χωρίς την ενδεδειγμένη από το νόμο άδεια λειτουργίας αποτελεί κίνδυνο για την υγεία των πολιτών και δημιουργεί και συνθήκες αθέμιτου ανταγωνισμού. Έχουν εγερθεί, όπως είδαμε και στη διαβούλευση, πολλές αντιδράσεις για την τροποποίηση του άρθρου 3, παράγραφος 4 του ν. 2725/1999, με το οποίο εξαιρούνται από τα κωλύματα όλοι οι διαιτητές του μηχανοκίνητου αθλητισμού για λόγους έλλειψης στελεχών, εξαιτίας της χαμηλής δημοφιλίας, την οποία επικαλούνται οι δύο Ομοσπονδίες του μηχανοκίνητου αθλητισμού και γι’ αυτό έπρεπε να τροποποιηθεί το άρθρο αυτό, ώστε να μπορούν τα μέλη των διοικήσεων των αθλητικών σωματείων και των δύο Ομοσπονδιών του μηχανοκίνητου αθλητισμού να είναι ταυτόχρονα και διαιτητές.

Ο ανωτέρω ισχυρισμός, όμως, έρχεται σε ευθεία αντίθεση με την έρευνα, που έχει διεξάγει η Kapa Research, μετά την εντολή της Επιτροπής του Ράλι Ακρόπολις της Motorsport Greece, η οποία ιδρύθηκε από τον κύριο Αυγενάκη και συνεχίζει, μέχρι σήμερα, το έργο της, υπό την εποπτεία σας, κύριε Υπουργέ και η οποία παρουσιάζει τον μηχανοκίνητο αθλητισμό, ως το τέταρτο δημοφιλέστερο άθλημα στην Ελλάδα, με ποσοστό 12%, σε απήχηση στο ελληνικό κοινό. Κάτω από τον στίβο και πάνω από το τένις, όταν όλα τα υπόλοιπα αθλήματα μαζί δεν ξεπερνούν το 7%. Στη δε ιστοσελίδα στοιχημάτων KingBet ο μηχανοκίνητος αθλητισμός αναφέρεται, ως το τρίτο δημοφιλέστερο άθλημα σε στοιχήματα. Απόδειξη της μεγάλης δημοφιλίας είναι η επιτυχημένη διοργάνωση του Ράλι Ακρόπολις, την οποία παρακολουθούν χιλιάδες θεατές, καθώς και ο μεγάλος αριθμός φιλάθλων, που έχει η φόρμουλα 1. Το συγκεκριμένο άθλημα χαίρει άκρας αποδοχής από μεγάλη μερίδα φιλάθλων της Ελλάδος, οι οποίοι, με κάθε τρόπο επιθυμούν να εμπλέκονται με αυτό. Αν εξαιρέσετε τώρα τον μηχανοκίνητο αθλητισμό από το άρθρο 3, όταν είναι το τέταρτο δημοφιλέστερο άθλημα με 12% απήχηση, τότε θα πρέπει να κάνετε το ίδιο και για όλα τα υπόλοιπα αθλήματα, που είναι κάτω από τον μηχανοκίνητο αθλητισμό. Θα έπρεπε, δηλαδή, μόνο το ποδόσφαιρο, το μπάσκετ και ο στίβος να μην εξαιρούνται από τα κωλύματα του άρθρου 3.

Είτε, λοιπόν, η έρευνα της Kapa Research και της Motorsport Greece είναι ψευδής, δηλαδή, περιέχει αναληθή στοιχεία, με σκοπό να παραπλανηθούν οι πολίτες ή είναι ανακριβής η ανάλυση συνεπειών, δηλαδή, η Αιτιολογική Έκθεση, που παρουσιάζει τον μηχανοκίνητο αθλητισμό, ως ένα μη δημοφιλές άθλημα, με σκοπό να περάσει ακριβώς η συγκεκριμένη τροποποίηση, για το χατίρι των δυο αθλητικών Ομοσπονδιών, ώστε μια κλειστή μικρή ομάδα των 20-25 ατόμων να συγκεντρώνει στα χέρια της όλες τις ιδιότητες και όλες τις εξουσίες, ελέγχοντας απολύτως τα πρωταθλήματα, τα κύπελλα στο πιο ακριβό άθλημα παγκοσμίως. Αν ισχύει η Αιτιολογική Έκθεση, ότι δηλαδή δεν είναι δημοφιλές άθλημα ο μηχανοκίνητος αθλητισμός, τότε δεν πρέπει να δίνονται τα εκατομμύρια, που δίνονται, για το Ράλι Ακρόπολις. Αν είναι δημοφιλές άθλημα, όπως δείχνει έρευνα της Kapa Research, τότε δεν θα πρέπει να εξαιρεθεί από το άρθρο 3. Πώς είναι δυνατόν να εντάσσετε στο ίδιο άρθρο το μπριτζ, το σκάκι και την εδαφοσφαίριση, όταν ο μηχανοκίνητος αθλητισμός αφορά αγώνες αυτοκινήτων, μηχανών, καρτ, φόρμουλα 1 σε υψηλές ταχύτητες, με κόστη εκατομμυρίων και τεχνικούς κανονισμούς, που απαιτούν αυστηρότερο έλεγχο;

Η τροποποίηση αυτή, βασιζόμενη σε ψευδή επιχειρήματα, μπορεί να γίνει ο πρώτος λόγος αύξησης της βίας στο μηχανοκίνητο αθλητισμό. Την ίδια ώρα, που πασχίζετε, με κάθε τρόπο, να εξαλείψετε, όπως λέτε και έχετε καταφέρει σε μεγάλο μέρος εντός των γηπέδων, τη βία, η συγκεκριμένη τροποποίηση μπορεί να επιφέρει το ακριβώς αντίθετο αποτέλεσμα. Σκεφθείτε, για παράδειγμα, μετά από έναν αγώνα, να δεχθεί ένας αθλητής ποινή από διαιτητή, ο οποίος θα είναι πρόεδρος του σωματείου του άμεσου ανταγωνιστή του. Πώς θα αντιδράσει αυτός ο αθλητής, βλέποντας ότι ο διαιτητής, με την ποινή αυτή, βοηθάει τον δικό του αθλητή; Πώς θα βρει το δίκιο του ο αθλητής, σε ανώτερο βαθμό, αν αυτός ο διαιτητής είναι και μέλος του διοικητικού συμβουλίου της ομοσπονδίας και θα αισθάνεται ότι δεν πρόκειται, και είναι λογικό, να κριθεί δίκαια, αφού δεν θα υπάρχουν ανεξάρτητες αρχές; Δεν είναι πολύ πιθανό να αντιδράσει και αυτός άσχημα, με οποιαδήποτε μορφή βίας;

Είμαι σίγουρος ότι γνωρίζετε ότι τα τελευταία δέκα χρόνια οι δύο Ομοσπονδίες έχουν προσπαθήσει, πολλές φορές, να πετύχουν την εξαίρεση από το άρθρο 3 του ν. 2725/1999, ζητώντας το από τον εκάστοτε Υπουργό Αθλητισμού, όμως κανείς, μέχρι τώρα, δεν δέχθηκε να το τροποποιήσει, αφού κατάλαβε τι πραγματικά ισχύει. Ειδικά τώρα, για τους αγωνοδίκες και τους τεχνικούς εφόρους, που είναι οι σημαντικότεροι διαιτητές, δεν δέχθηκε κανένας Υπουργός, μέχρι τώρα, να τους εξαιρέσει. Επιπλέον, ο Κώδικας Δεοντολογίας της Διεθνούς Ομοσπονδίας Αυτοκινήτου, της FIA, στο άρθρο 2.2 με τίτλο «Σύγκρουση Συμφερόντων», αναφέρεται σαφώς ότι δεν επιτρέπεται η εμπλοκή προσώπων σε αγώνες, που έχουν φανερό ή κρυφό συμφέρον. Αυτό είναι απολύτως συνυφασμένο με το ζήτημα της σύγκρουσης συμφερόντων, η οποία προκύπτει, όταν ένα άτομο κατέχει ταυτόχρονα τη θέση του διαιτητή και του μέλους του διοικητικού συμβουλίου αθλητικού σωματείου. Η πρακτική αυτή, στην οποία αναφέρεται η FIA, γενικά έχει σοβαρές συνέπειες για την ακεραιότητα και την αμεροληψία των αγώνων, καθώς δεν μπορεί να εξασφαλιστεί η ανεξαρτησία της διαιτησίας, όταν τα πρόσωπα, που κρίνονται, είναι επίσης μέλη των διοικήσεων, που έχουν συμφέροντα. Είναι σημαντικό να τονιστεί ότι η FIA, λόγω του διαφορετικού οργανωτικού της μοντέλου, δεν αναφέρεται άμεσα σε αθλητικά σωματεία, καθώς σε άλλες χώρες οι αθλητές δεν ανήκουν σε ανταγωνιστικά σωματεία. Παρόλα αυτά, ο κώδικας δεοντολογίας της, σε αυστηρό ύφος, απαγορεύει οποιαδήποτε σύγκρουση συμφερόντων και συμπεριλαμβάνει και τους γραμματείς των αγώνων και τους αλυτάρχες, επισημαίνοντας τη σοβαρότητα της αποφυγής οποιασδήποτε αμφιβολίας, ως προς την αμεροληψία των υπευθύνων για τη διαιτησία.

Τέλος και θα μείνω σε αυτό το άρθρο, μέχρι την επόμενη συνεδρίαση της Επιτροπής, δεν γίνεται στο άρθρο 11, να θεωρείτε σωστά, ως εξαιρετική αγωνιστική διάκριση για τους Ολυμπιονίκες έως την 8η θέση και στα προνόμια να επιβραβεύετε μόνο τους έξι πρώτους. Δεν συνάδει με τη ΔΟΕ, δεν συνάδει με την ΕΟΕ και όλο το Ολυμπιακό Κίνημα ο διαχωρισμός των Ολυμπιονικών. Πρέπει να τροποποιηθεί και να εναρμονιστεί, με τη δική σας θεώρηση των Ολυμπιονικών, έως τους 8 πρώτους. Επιπρόσθετα, η διάταξη του άρθρου 34 του ν. 2725/1999, που περιορίζει το δικαίωμα διορισμού στο δημόσιο μόνο σε διακρίσεις, σε παγκόσμια και πανευρωπαϊκά πρωταθλήματα ολυμπιακών αθλημάτων, είναι και αυτή άδικη και περιοριστική. Αθλητές που κατακτούν σημαντικές διακρίσεις σε Ολυμπιακά Αθλήματα, που δεν εντάσσονται, όμως στο πρόγραμμα των Ολυμπιακών Αγώνων, συμβάλλουν εξίσου στην προώθηση του αθλητισμού και στην ενίσχυση της διεθνούς εικόνας της χώρας μας. Η διάκριση, με βάση το αν το άθλημα εντάσσεται ή όχι στο πρόγραμμα των Ολυμπιακών Αγώνων, υποτιμά την προσπάθεια, την αφοσίωση, αλλά και τις επιτυχίες αυτών των αθλητών. Ο νόμος θα πρέπει να αναθεωρηθεί, ώστε το δικαίωμα διορισμού να επεκταθεί σε όλους τους διακριθέντες αθλητές, ανεξάρτητα από το είδος του αθλήματος, αναγνωρίζοντας την ισοτιμία όλων των αγωνιστικών επιτευγμάτων. Η αλλαγή του νόμου για οικονομικές επιβραβεύσεις διακεκριμένων αθλητών και διορισμούς στο δημόσιο, εφόσον τα αθλήματα εντάσσονται στο ολυμπιακό πρόγραμμα, δεν προωθεί το αγωνιστικό πνεύμα και δεν δίνει κίνητρα στους άλλους αθλητές να συνεχίσουν την καριέρα τους. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κ. Τσιρώνη. Τον λόγο έχει ο κ. Καπετάνος.

**ΧΡΗΣΤΟΣ ΚΑΠΕΤΑΝΟΣ (Εισηγητής της Πλειοψηφίας):** Κύριε Πρόεδρε,αν μου επιτρέπετε, συμπληρωματικά, στους προτεινόμενους φορείς, που έχουμε δώσει για την ακρόαση, να προσθέσω, πάντα σε επίπεδο ομοσπονδιών και πέρα από την Ομοσπονδία Μηχανοκίνητου Αθλητισμού και την Αθλητική Μοτοσυκλετιστική Ομοσπονδία Ελλάδος, την Α ΜΟΤΟΕ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ(Πρόεδρος της Επιτροπής):** Ναι, βεβαίως.

Τον λόγο έχει ο κ. Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ πολύ, κύριε Πρόεδρε.

Κύριε Υπουργέ, κύριε Γενικέ Γραμματέα, έχω πει επανειλημμένα, το λέγαμε και χθες στην Επιτροπή για τα Ωνάσεια Σχολεία, ότι οτιδήποτε εμπεριέχει την ενίσχυση, δεν μπορώ παρά να το υποστηρίξω. Είναι ο κανόνας αυτός. Εμείς, τουλάχιστον, ως κίνημα ή όπως το αντιλαμβάνομαι εγώ και όπως το εισηγούμαι, δεν είμαι από τους ανθρώπους, που μου δίνουν δυο και θέλω άλλα πέντε. Μου δίνουν δυο, παίρνω τα δυο και τα συζητάω καλύτερα και κοιτάω να διεκδικήσω, στη συνέχεια, κάτι καλύτερο ίσως, αλλά αυτό, που μου δίνουν, το παίρνω.

Σίγουρα, μπορούμε να πούμε διάφορα για τα άρθρα, να έχουμε κάποιες ενστάσεις, παρατηρήσεις, προτάσεις. Για παράδειγμα, αυτό που λέμε εδώ για τους Ολυμπιονίκες, που υπάρχουν αρκετά παράπονα, για τη μείωση από οκτώ σε έξι. Θα ήθελα να ακούσω, όμως, το σκεπτικό σας, κύριε Υπουργέ, σε σχέση με αυτό, είμαι σίγουρος ότι έχετε κάποιο σκεπτικό και θα ήθελα να το ακούσω. Κάτι «μυρίστηκα» από τον Εισηγητή σας, ότι το βλέπετε λίγο διαφορετικά, από πάνω προς τα κάτω, ενώ υπάρχουν πολλά παράπονα από αθλητές, θα τα συζητήσουμε στην πορεία.

Θα κάνω μια γενικότερη τοποθέτηση, έτσι όπως μου αρέσει να μιλάω ανθρώπινα, ως ένας πολίτης της χώρας που ζω. Ξέρετε, εγώ τρέχω και έχω αθληθεί αρκετά, τρέχω σε αθλητικές εγκαταστάσεις, όταν πάω εκδρομές, ψάχνω να βρω κανένα μοναστήρι, κανένα ξωκλήσι, τέλος πάντων, τρέχω, όμως, σε αθλητικούς χώρους, βλέπω αθλητικούς χώρους και βλέπω και την κατάσταση των αθλητικών χώρων.

Το τελευταίο διάστημα, κύριε Υπουργέ, που μένω παραλιακά, θα ήθελα να με ακούσετε σε αυτό, πηγαίνω, τρέχω, μπορεί να φτάσω μέχρι τη Γλυφάδα, τρέχοντας, μπορεί να φτάσω από την άλλη μεριά μέχρι το Φάληρο, μέχρι την Πλατεία Νερού και πιο κάτω και βλέπω, για παράδειγμα, το γήπεδο του beach volley, το περιβόητο γήπεδο του beach volley, αυτό με την χρυσοποίκιλτη άμμο, την άμμο χαλαζία, λέγαμε τότε, το οποίο ρημάζει. Το ξέρω ότι το έχει πάρει η Περιφέρεια, έχει προέλθει στην Περιφέρεια αυτό, αλλά είναι μια αφορμή αυτό, όταν πάω εκεί και τρέχω και βλέπω αυτούς τους χώρους, που συναντάω, κατά τη διάρκεια του δικού μου αθλητισμού, που λέω να μπορούσα να κάνω κάτι, να μπορούσα να κάνω κάτι. Ξαφνικά, είμαι βουλευτής μεταξύ άλλων βουλευτών και μιλάω στο Γενικό Γραμματέα και στον Υπουργό και λέω μήπως μπορούμε να κάνουμε κάτι τελικά.

Παρακολούθησα, στην έρευνα που έκανα, ότι, με μεγάλη χαρά, έγινε μια πρωτοβουλία για το ποδηλατοδρόμιο και είναι πολύ σπουδαίο αυτό. Νομίζω ότι είναι αληθές, δεν είναι κάποιο δημοσίευμα, για το ποδηλατοδρόμιο, το οποίο, όταν έπαιζα τένις, το 2005 – 2006, στο Ολυμπιακό Στάδιο, μου λέγανε ότι δίνεται περιστασιακά σε κάτι συλλόγους μπριτζ και έχουν φουσκώσει τα ξύλα.

Ενδεικτικά, σε σχέση με όλες αυτές τις εγκαταστάσεις, τουλάχιστον στις Ολυμπιακές Εγκαταστάσεις, γιατί αργούν να επεκταθούν και σε υπόλοιπες εγκαταστάσεις, το ΟΑΚΑ όπου, βέβαια, υπάρχουν όλα τα προβλήματα στατικότητας και σίγουρα χρειάζεται πολλή - πολλή φροντίδα ο περιβάλλοντας χώρος, που έχει εγκαταλειφθεί. Το Ολυμπιακό Συγκρότημα Φαλήρου, που έχει πάει τώρα στην Περιφέρεια Αττικής, αλλά είναι εγκαταλειμμένες και υπολειτουργικές όλες οι εγκαταστάσεις. Το Στάδιο Ειρήνης και Φιλίας, που πήρε ο Ολυμπιακός.

Το Ολυμπιακό Κέντρο Beach Volley, που σας είπα, είναι χαρακτηριστικό παράδειγμα της εγκατάλειψης. Είναι χαρακτηριστικό. Αξίζει να πάει κάποιος εκεί και να τα δει τα πράγματα με καθαρό μάτι, όχι όπως τα συνηθίζει το μάτι και λέμε ότι «Είναι κι αυτό εδώ». Όχι. Είναι σε ένα πανέμορφο σημείο της Αθήνας, ένα πράγμα που ρημάζει και είναι κρίμα, είναι τόσο κρίμα.

Το Tae Kwon Do, βέβαια, το Tae Kwon Do. Είμαι άνθρωπος του πολιτισμού και γίνονται παραστάσεις πολιτισμού και γίνεται και λίγο - πολύ διασκέδαση, όχι πολιτισμός, διασκεδαστικές παραστάσεις και συνέδρια. Θα προτιμούσα να βλέπω tae kwon do γεμάτο παιδάκια να κάνουν διαφορετικές αθλητικές οργανώσεις. Εδώ που τα λέμε, κύριε Μαυρωτά, είστε άνθρωπος, που έχετε αθληθεί εκατομμύρια φορές περισσότερο από σε μένα και προτιμώ να βλέπω παιδάκια μέσα να χαίρονται, διαφορετικές αθλητικές εγκαταστάσεις. Το Ολυμπιακό Συγκρότημα Ελληνικού έχει παραδοθεί στην Lamda Development, αλλά και εκεί ελπίζουμε να γίνει κάτι αξιόλογο.

Το Ολυμπιακό Κέντρο Beach Volley σε πλήρη αχρηστία. Ελληνικό δημόσιο. Το Ολυμπιακό Κέντρο Softball, σε πλήρη αχρηστία. Ελληνικό δημόσιο. Το Ολυμπιακό Κέντρο Κανόε Καγιάκ, Lamda Development. Στο Ολυμπιακό Συγκρότημα Μπάντμιντον και σε αυτό γίνονται κάποιες αξιόλογες παραστάσεις, κάποιες αξιόλογες πολιτιστικές, πολιτισμικές εκδηλώσεις. Θέλει και αυτό φροντίδα στον περιβάλλοντα χώρο. Μου έχουν δοθεί κάποιες διαβεβαίωσεις, αλλά ο περιβάλλων χώρος δεν είναι αντάξιος του χώρου αυτού. Το Ολυμπιακό Κωπηλατοδρόμιο αξιοποιείται από την Κωπηλατική Ομοσπονδία.

Στο Κλειστό Γήπεδο Φαλήρου πάλι πολιτιστικές και ψυχαγωγικές εκδηλώσεις και λέω και πάλι ότι είναι πολύ ωραίες πρωτοβουλίες αυτές, αλλά θα ήταν πολύ πιο χρήσιμοι αυτοί οι χώροι να αξιοποιούνται από νέους αθλητές, ερασιτέχνες αθλητές, παιδιά. Για το Ολυμπιακό Κέντρο Άνω Λιοσίων δεν μιλάω, γιατί το πήρε η ΑΕΚ. Το Ολυμπιακό Κέντρο Γαλατσίου, πάλι, πολιτιστικός και ψυχαγωγικός χώρος, με σημαντικές εκδηλώσεις και εκεί, με όλες τις σημειώσεις, που είπα πριν. Το Ολυμπιακό Σκοπευτήριο Μαρκόπουλου το έχει πάρει η Αστυνομία. Το Ολυμπιακό Ιππικό Κέντρο Μαρκόπουλου από ιδιωτικούς φορείς. Το Ραδιοτηλεοπτικό Κέντρο και το Κέντρο Γραπτού Τύπου, εντάξει, δεν είναι κάτι αθλητικό, που αξιοποιήθηκε με άλλους τρόπους.

Στην περιφέρεια, φυσικά, το περιβόητο Καυταντζόγλειο Στάδιο και άλλοι χώροι, που είναι στη Γενική Γραμματεία και τα άλλα που έχουν πάει στους δήμους, όπως το Παγκρήτιο, που έχει φθορές, το Πανθεσσαλικό Στάδιο, που και αυτό είναι στο Δήμο Βόλου, με αναξιοποίητο χώρο, υποβαθμισμένος ο περιβάλλων χώρος. Το Πανπελοποννησιακό Στάδιο, το οποίο το έχει πάρει ο Δήμος Πατρέων και έχει κάνει αξιόλογη δουλειά.

Θα έλεγα, λοιπόν, ότι δίνεται η ευκαιρία, και θα συζητήσουμε τα υπόλοιπα στις επόμενες συνεδριάσεις μας, να γίνει μια μεγάλη τομή. Δηλαδή, βλέπω ότι έχετε όρεξη, σας βλέπω πως διακόπτετε τη συνεδρίαση, για να εξετάσετε και άλλες εισηγήσεις και άλλες εισηγήσεις. Μια μεγάλη τομή και να ενισχυθούν και να διορθωθούν και να έχουμε τις εγκαταστάσεις αυτές, που μας αξίζουν και νομίζω ότι μπορούμε να το καταφέρουμε. Αυτή είναι η συνολική μου παρατήρηση και σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Καραναστάση. Τον λόγο έχει ο κύριος Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Ευχαριστώ, κύριε Πρόεδρε. Κύριε Υπουργέ, κύριε Γραμματέα, κυρίες και κύριοι συνάδελφοι, αυτό είναι ένα συμπληρωματικό νομοσχέδιο, με το προηγούμενο, που είχαμε ψηφίσει το Φεβρουάριο, που οποίο θέλει να προσθέσει κάποια πράγματα. Κάποια από αυτά, ίσως και τα περισσότερα είναι σε καλή κατεύθυνση. Θα αναφερθούμε, σίγουρα, άρθρο προς άρθρο, στη β΄ ανάγνωση, αλλά με εξαίρεση κάποια θέματα, τα οποία χρήζουν περισσότερων λεπτομερειών και στα οποία θα αναφερθώ, τώρα, πιστεύουμε ότι δεν υπάρχει κάποια αντίρρηση στο προσχέδιο, αλλά θα έπρεπε να προστεθούν κάποιες λεπτομέρειες.

Δηλαδή, δεν μπορούμε να καταλάβουμε, χωρίς να είμαστε αντίθετοι, για ποιο λόγο θα πρέπει να έχουν τη δυνατότητα οι διαιτητές σε ορισμένα αθλήματα, σε αυτό με τις μπάλες στο έδαφος και στο μηχανοκίνητο αθλητισμό, να είναι μέλη συλλόγων ή να είναι μέλη διοικήσεων, έστω και άνω των 35 ετών, κάποιοι διαιτητές. Μάλιστα, κάνει αναφορά το νομοσχέδιο, ότι είναι κάτι το εκ των ουκ άνευ, ότι είναι απαραίτητο. Δεν μπορούμε να καταλάβουμε το σκοπό, γιατί νομίζουμε ότι η ουδετερότητα είναι ότι καλύτερο μπορεί να διαφυλαχθεί στο διαιτητή και, μάλιστα, νομίζω, αυτό επεκτείνεται και στα αθλήματα στίβου, αν δεν κάνω λάθος. Σε κριτές. Οι κριτές σε ποια αθλήματα είναι; Στο στίβο;

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Σε δύο αθλήματα, την Τοξοβολία και τη Σκοποβολή, κατόπιν αιτήματος των Ομοσπονδιών (*ομιλεί εκτός μικροφώνου*).

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Οι διαιτητές για τα προηγούμενα αθλήματα πήραν το δικαίωμα να εντάσσονται, έτσι; Ναι. Και να πω και κάτι άλλο για τη Σκοποβολή. Εγώ είμαι σκοπευτής 30 χρόνια. Κάνω το άθλημα της Σκοποβολής. Κάνω πρακτική σκοποβολή, βέβαια, με πιστόλι. Να ξέρετε ότι στους 100.000 εγγεγραμμένους αθλητές μόνο 1.000 ασχολούνται με αεροβόλο. Οι περισσότεροι είναι με πυροβόλα όπλα. Είμαστε η μόνη χώρα και πρέπει να το δούμε αυτό, που δυσκολεύει τη δραστηριότητα των σκοπευτών.

Να σας πω κάτι. Εγώ για να αγοράσω ένα red dot να προσθέσω στο πιστόλι πρέπει να πάρω άδεια από την αστυνομία, ενώ σε καμία χώρα δεν γίνεται αυτό. Είναι βοήθημα. Πρέπει να ζητήσω ειδική άδεια από την αστυνομία και μιλάμε για αγωνιστικό όπλο. Επίσης, για να πάρω κλείστρο ειδικό, γιατί η σκοποβολή είναι να ρίξεις πολύ γρήγορα σε στόχους και να πετύχεις τους στόχους, για να αλλάξω το κλείστρο πρέπει να πάρω ειδική άδεια, ενώ σε όλο τον κόσμο μπορεί να έχω πέντε κλείστρα.

Αυτά είναι μικρές λεπτομέρειες, που πρέπει να τις δούμε, είναι η βάση του αθλήματος. Όχι μόνο μπορούν κάποια μέλη να είναι μέλη συλλόγων ή διαιτητές. Να δούμε τεχνικά τι χρειάζεται και να μην παρεμβαίνει σε αυτά τα θέματα η αστυνομία. Δεν πρέπει να υπάρχει η οπλοφοβία, που υπάρχει στην Ελλάδα, γιατί υπάρχει οπλοφοβία. Μιλάμε για άθλημα, που είναι η σκοποβολή και έχεις δηλωμένο άθλημα μέχρι και τις σφαίρες, που ρίχνεις, τις δικαιολογίες, που τις έριξες, παίρνεις χαρτί και πας και αγοράζεις άλλες. Δεν είναι ότι κάνεις κάτι παράνομο. Αυτά, λοιπόν, είναι θέματα, που πρέπει να βοηθήσουν το άθλημα. Είναι παράπονα όλων των συλλόγων, αλλά δυστυχώς δεν φτάνει ποτέ σε εσάς. Τα κάνουν μεταξύ τους και σας το λέω, γιατί το αντιμετωπίζω συνέχεια αυτό. Τεχνικό θέμα καθαρά.

Στο θέμα της αξιολόγησης των εγκαταστάσεων, πιστεύουμε ότι κάλλιο αργά παρά ποτέ, είναι αναγκαίο να γίνει η αξιολόγηση και σίγουρα να μπουν μέτρα ασφαλείας για τη λειτουργία των εγκαταστάσεων, γιατί σήμερα η κατάσταση, παρόλο που έχει βελτιωθεί τα τελευταία χρόνια, είναι θλιβερή. Δηλαδή, υπάρχουν εγκαταστάσεις, όχι μόνο επικίνδυνες για την πρόσβαση, επικίνδυνες και για την αποχώρηση των θεατών.

Και μην ξεχνάμε, ότι σε αυτές τις εγκαταστάσεις, κύριε Υπουργέ, γίνονται τελευταία μεγάλες συναθροίσεις μουσικές και βλέπουμε να συνωστίζονται χιλιάδες άτομα και να φεύγουν κακήν κακώς μετά, χωρίς να υπάρχει κάποιο μέτρο. Δεν υπάρχει ούτε αστυνομία εκεί. Είναι νωπές ακόμα οι μνήμες, ακόμη και αν έχουν περάσει 30 συν χρόνια από το δυστύχημα της Θύρας 7, ότι μπορεί να συμβεί κάτι τέτοιο, να πατήσει ο ένας στον άλλο πάνω. Πρέπει να υπάρχουν έξοδοι κινδύνου, να ανοίγουν οι πόρτες. Αυτό λέω και συμφωνώ απόλυτα με το ότι έστω αργά γίνονται αυτά και μακάρι να τα δούμε να γίνονται. Αν και ένα μικρό θέμα, που είχαμε πει πέρσι, με τον κύριο Υπουργό, ότι θα το είχατε δει και προσωπικά, κύριε Υπουργέ, στο Καυταντζόγλειο, με μια απλή ράμπα καθόδου, του Σωματείου «ΕΛΠΙΔΑ» και των άλλων ΑμΕΑ, που κατεβαίνουν, για να προπονηθούν, δεν έγινε ποτέ. Εσείς μπορεί να είπατε να γίνει, αλλά δεν έγινε ποτέ. Και είναι μια ράμπα, ένα σακί τσιμέντο να ρίξουν. Για να μην κατεβάσουν οι προπονητές τα καροτσάκια στην πλάτη. Και αν τους ρωτήσετε, θα δείτε ότι υπάρχει το θέμα αυτό. Πρόσφατη ήταν η επικοινωνία, που μου έκαναν παράπονα πάλι οι άνθρωποι, που είχα πάει και τους είχα δει.

Να πάμε τώρα στο μεγάλο θέμα, που είναι αυτή η μεταξύ μας - δεν είναι προστριβή - διαφορά στο θέμα και το ρόλο της ΔΕΑΒ. Εγώ να πω καταρχάς, ότι θα περίμενα στη ΔΕΑΒ να συμμετέχει, σαν συμβουλευτικό όργανο στην επιτροπή, κάποιος εκπρόσωπος και της ΕΠΟ, αφού μιλάμε περισσότερο για ποδόσφαιρο. Να υπάρχει ένας εκπρόσωπος της ΕΠΟ ή της Λίγκας, ο οποίος θα βοηθούσε πολύ στα περισσότερα θέματα και σίγουρα δεν θα λαμβανόταν υπόψη η άποψή του, αλλά θα μπορούσε να είναι βοηθητικός σε πολλά θέματα, ακόμα και σε θέματα μεγάλων διοργανώσεων. Δεν μας πειράζει, νομίζω. Ούτε εγώ είμαι υπάλληλος της ΕΠΟ, για να σας το προτείνω αυτό. Λέω ότι θα σας βοηθούσε. Γιατί υπάρχουν άνθρωποι εδώ, που, πιθανώς, δεν έχουν την εμπειρία, που μπορεί να έχει κάποιος εμπλεκόμενος. Είναι δικηγόροι, επιστήμονες. Δεν θέλω να τους υποτιμήσω, αλλά είναι άλλο η εμπειρία μέσα στο χώρο του ποδοσφαίρου. Άλλα έχω δει εγώ, ασχολούμενος με το ποδόσφαιρο και άλλα έχετε δει εσείς με το πόλο, ας πούμε. Εάν, λοιπόν, μπορεί να συμβεί αυτό θα είναι ευχής έργον. Ίσως, βοηθήσει τον ρόλο αυτό και δεύτερον, κύριε Υπουργέ, δεν μπορεί να υπάρχει μία οριζόντια ποινή, δηλαδή να τιμωρείται ένα γήπεδο, επειδή έπεσε ένα μπουκάλι για δύο αγωνιστικές και αν γίνουν επεισόδια, να τιμωρηθεί, ας πούμε, με τρεις! Είναι πολύ δυσανάλογη αυτή η ελαφριά παράβαση. Που είναι ελαφριά. Ένα μπουκάλι, που για μένα είναι παράβαση. Έχετε δίκιο, να μην ξαναπετάξει και να τον βγάλουμε και έξω από τα γήπεδα όποιον το πετάει. Αλλά μήπως, σε πρώτη φάση, θα έπρεπε να καλούμε τις ΠΑΕ σε απολογία και να τους δίνουμε τη δυνατότητα να βρουν αυτόν, που το πέταξε; Αυτό που σας λέω είναι αίτημα από Προέδρους ΠΑΕ και αν είναι και θέλετε, να το καταθέσουν με υπόμνημα. Εμείς τιμωρηθήκαμε με τον Άρη, κάποτε, χάσαμε την Ευρώπη, για ένα άδειο μπουκάλι, που βρήκε την επόπτρια Κουρομπίλια και τιμωρηθήκαμε, δεν θυμάμαι με πόσες αγωνιστικές μείον βαθμούς και τα λοιπά και τελικά, δεν της είχε προκαλέσει τίποτα. Ήταν ένα άδειο μπουκάλι. Τι κάνει ένα άδειο μπουκάλι νερού; Και οι ομάδες δεν το θέλουν αυτό. Αλλά μήπως πρέπει να τους δώσουμε τη δυνατότητα να απολογούνται, τουλάχιστον, αντί να τιμωρούνται, σε πρώτη φάση; Είναι οι ίδιες, όπως είπατε, που δεν θέλουν να τιμωρηθούν. Να δίνουμε τη δυνατότητα να τον βρουν, γιατί μπορούν να βρουν. Γιατί ξέρω ότι τον βρήκαν αυτόν στον Άρη, ας πούμε. Να του επιβάλλουμε, ίσως και μία χρηματική τιμωρία, για ένα τέτοιο μικρό περιστατικό, το οποίο θα φορτώσουμε, θα περάσουμε την τιμωρία στον φταίχτη, και να τον αποβάλλουμε από τα γήπεδα, αντί να την πληρώσει μία ομάδα.

Κοιτάξτε, κόσμος έχει πληρώσει εισιτήρια διαρκείας, θέλει να στηρίξει την ομάδα του - είναι διαφορετικό να παίξεις, χωρίς οπαδούς - και για έναν τον οποίο και όλοι αυτοί δεν θέλουν. Πολύ σωστά λέτε ότι ο κόσμος έχει αλλάξει νοοτροπία σε μεγάλο βαθμό, να τιμωρούνται όλοι αυτοί. Είναι πραγματικά άδικο και δεν γίνεται σε κανένα μέρος του κόσμου. Δεν γίνεται πουθενά. Εάν μου δείξετε μία χώρα, που για ένα μπουκάλι τιμωρεί το γήπεδο, θα σας πω ότι έχετε δίκιο. Να πούμε, λοιπόν, να υπάρχει η πρότερη απολογία και η δυνατότητα επανόρθωσης εκ μέρους των ΠΑΕ. Και και να πούμε στις ΠΑΕ, ότι στη δεύτερη φορά, που θα συμβεί αυτό, θα είναι πιο δύσκολα τα πράγματα γι’ αυτούς και πιο αυστηρός ο νόμος. Τώρα, για πιο βαριές περιπτώσεις και πάλι να υπάρχει κλήση σε απολογία και να υπάρχουν οι αυστηρές τιμωρίες. Γιατί δεν μπορεί να είναι όλες οι τιμωρίες ίδιες.

Να πω επίσης, ότι σε αυτόν τον νόμο, κύριε Υπουργέ, όπως είπα, ειδικά στο θέμα της ΔΕΑΒ, εμείς καλέσαμε τη λίγκα και την ΕΠΟ να έρθει εδώ. Εάν η Λίγκα και η ΕΠΟ, όπως την προηγούμενη φορά, που πολύ σωστά μου είπατε δεν θα μιλήσουν, δεν θα πουν τίποτα. Είπαν κάποια πράγματα εκεί, αλλά στην ουσία δεν είπαν τίποτα κι εγώ ήμουν ο μοναδικός υπερασπιστής των δικαιωμάτων των ΠΑΕ, την ίδια στιγμή, που δεν μιλούσαν οι ΠΑΕ, σαν να έχω συμφέροντα από αυτό. Εάν, λοιπόν, αυτή τη φορά πουν, ότι δεν μας αφορά, δεν μας ενδιαφέρει. Γιατί τους βλέπω ότι διαμαρτύρονται εκτός Υπουργείου. Στέλνουν επιστολές να καταργηθεί η ΔΕΑΒ. Το είδατε. Και ο Παναθηναϊκός έστειλε και όλοι. Εάν εδώ έρθουν και πουν δεν μας αφορά αυτό και δεν μας πειράζει, είμαι ο πρώτος, που θα συμφωνήσω 100% με το ρόλο της ΔΕΑΒ. Εγώ το λέω, γιατί κι εγώ έχω γιο, που δεν πήγε στο γήπεδο και μου λέει, «Μπαμπά, γιατί να τιμωρούμαστε με ένα μπουκάλι που πέφτει; Είμαι μικρό παιδί και θέλω να δω την ομάδα μου!»

Επίσης, να δώσουμε μία δυνατότητα στο να υπάρχει μεγαλύτερη ευλυγισία στην αλλαγή, στη μεταβίβαση. Λέτε ότι υπάρχει ευλυγισία. Εγώ σας λέω ότι το έζησα πολλές φορές. Ειδικά στο παιχνίδι Άρης - ΠΑΟΚ δεν υπάρχει θέμα αλλαγής εισιτηρίου από τον κάτοχο. Δηλαδή, η μητέρα του γιου μου έχει το εισιτήριο διαρκείας στο όνομά της και για να τον συνοδεύσω εγώ στο γήπεδο έγινε μια διαδικασία, που χάθηκε το διαρκείας εν τω μεταξύ. Το έστελναν στο ΑΜΚΑ το δικό μου, δεν έμπαινε στο δικό μου, πήγαινε εκεί. Δύο ώρες παιδευόμασταν με αυτό. Να υπάρχει, δηλαδή, μια διαδικασία της μεταβίβασης του εισιτηρίου απλούστερη. Δεν είναι κάτι. Να είναι κάποιος από το ίδιο οικογενειακό περιβάλλον να χρησιμοποιεί ακόμα και τη φωτοτυπία του. Δεν υπάρχει θέμα σε αυτό.

Επίσης, υπάρχει μεγάλος συνωστισμός στα γήπεδα. Να ξέρετε ότι, προσωπικά, μιλάω πάντα για το γήπεδο ΄Κλεάνθης Βικελίδης΄, ο κόσμος μπαίνει στο ημίχρονο, γιατί υπάρχει θέμα με τον ηλεκτρονικό έλεγχο. Μπλοκάρει το σύστημα. Όχι τα τουρνικέ. Το ηλεκτρονικό σύστημα μπλοκάρει, την ίδια στιγμή, που μπαίνει κόσμος. Πολύς κόσμος μπαίνει στο γήπεδο στο ημίχρονο. Βλέπετε αρχίζει ο αγώνας, φαίνεται άδειο και είναι γεμάτο στο δεύτερο ημίχρονο. Δεν μπαίνει κανείς δωρεάν, για να πω ότι μπαίνουν τζάμπα. Είναι, όμως, θέμα εμπλοκής στην είσοδο.

Στα θέματα του μηχανοκίνητου αθλητισμού, πραγματικά, δεν μπορώ να ξέρω, αν είναι ενάντια στα συμφέροντα των μηχανοκίνητων οδηγών να μπουν ξένοι οδηγοί. Ξέρω ότι η διεθνής πρακτική μιλάει για ελεύθερη συμμετοχή. Μάλιστα, έχουμε ένα παιδί, Έλληνα, 18, 19 χρόνων, πολλά παιδιά τα οποία τρέχουν στην Αγγλία, τρέχουν με χορηγούς τους γονείς τους. Πήραμε και μια επιστολή από έναν Σύλλογο, που λέει τα αντίθετα εντελώς. Δεν θέλω να είμαι κάθετος στη γνώμη, που θα εκφράσω. Θα ακούσω στους φορείς, που θα έρθουν, τι θα μας πουν. Πραγματικά, δεν έχω άποψη, παρόλο που διαβάζω το νομοσχέδιο.

Στα θέματα του UEFA C, εντάξει, δεν βλέπω, γιατί να αντιταχθώ. Αυτή η αποκατάσταση, που λέτε, γίνεται και για τους αποφοίτους των Σχολών Φυσικής Αγωγής, οι οποίοι κάποτε έπαιρναν δυνατότητα να έχουν δίπλωμα προπονητή ή αυτοί μένουν απ’ έξω; Είναι και γι’ αυτούς;

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** *Ομιλία εκτός μικροφώνου.*

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Α, παίρνουν τώρα; Γιατί κάποτε απαγορευόταν. Δεν παίρνουν το Pro ακόμη, έτσι; Οπότε, υπάρχει ισότητα και σε αυτό και το κατάλαβε και η UEFA. Γιατί η UEFA είχε δημιουργήσει ένα δίπλωμα, το οποίο, στην ουσία, έπαιρναν κάποιοι με κατώτερες προϋποθέσεις από αυτές, που είχαν οι απόφοιτοι των Σχολών Φυσικής Αγωγής, άσχετα, αν δεν είχαν εμπειρία ποδοσφαιρική. Οι περισσότεροι είχαν και ποδοσφαιρική εμπειρία. Είχα εγώ ποδοσφαιριστές, που τελείωσαν τη Φυσική Αγωγή, όπως κάνουν οι περισσότεροι και τους έδινε το δικαίωμα να είναι προπονητές. Ήταν λάθος αυτό κι εμείς το στηρίζουμε, το να πάρουν. Δεν μπορεί να είναι κλειστό κύκλωμα και να δίνει η UEFA μόνο με ένα σεμινάριο 10 ημερών το UEFA Pro. Γιατί αυτά είναι τα σεμινάριά της. Πάνε στη Ρόδο και κάνουν δέκα μέρες σεμινάριο και μετά διαμαρτύρονται. Ή νοικιάζουν τα διπλώματα τους κάποιοι, που δεν εργάζονται ποτέ, ας πούμε.

Περισσότερο αυτό ήθελα να συζητήσω, για το θέμα της ΔΕΑΒ, που πραγματικά μας απασχολεί και απασχολεί τις ομάδες. Επαναλαμβάνω ότι αν οι ομάδες και η Λίγκα και η ΕΠΟ πει ότι δεν έχουμε κανένα θέμα, να το πουν, να το δηλώσουν εδώ. Όχι να βγαίνουν την επόμενη μέρα και να βρίζουν και να φωνάζουν, γιατί αυτό κάνουνε. Τιμωρούνται με μία αγωνιστική και βγαίνουν και λένε είναι απαράδεκτος ο νόμος. Ωραία, πείτε το εδώ. Εδώ δεν το είπανε ποτέ. Ήρθαν εδώ, ο κ. Πιλάβιος παλιότερα, ο κ. Λυσάνδρου και ο κ. Μπαλτάκος, είπαν δύο πράγματα, κάτι για τη ΦΙΦΑ και τα λοιπά. Αλλά η ΦΙΦΑ έρχεται, όπως είπα και στον κ. Υπουργό, αν την καλέσεις. Δεν την κάλεσαν ποτέ, άρα, σημαίνει ότι δεν τους ενοχλεί.

Αυτό για την εγγραφή των Σωματείων στο Ηλεκτρονικό Μητρώο. Υπάρχουν, όπως είπαν και άλλοι συνάδελφοι, Σωματεία, κύριε Υπουργέ, τα οποία, όντως, υπάρχουν, δεν είναι Σωματεία - σφραγίδες, και πρέπει να διευκολυνθεί η εγγραφή τους, γιατί κάποιοι δεν έχουν τις δυνατότητες να το κάνουν. Εγώ έχω δει ποδοσφαιρική ομάδα Β΄ Εθνικής να μην ξέρουν να λειτουργούν το TMS, το ηλεκτρονικό σύστημα μεταγραφής ποδοσφαιριστών, μέσω της ΦΙΦΑ και δεν είχαν εξειδικευμένα άτομα να το λειτουργούν.

Δεν σημαίνει ότι ήταν σωματεία - σφραγίδα, έπαιζαν στο πρωτάθλημα, δεν είχαν εξειδικευμένα άτομα, που δεν χρειάζεται και φιλοσοφία πολύ, δεν είναι Ruth Chiles.

**ΓΕΩΡΓΙΟΣ ΜΑΥΡΩΤΑΣ (Γενικός Γραμματέας Αθλητισμού):** Τα βρήκαμε εμείς.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Βρήκαμε και πάλι, όταν φύγει ένα δε βρίσκουν, αυτό είναι το θέμα. Είναι θέμα περισσότερο εξειδίκευσης, εξοικείωσης και ίσως να πρέπει να τους γίνονται και κάποια σεμινάρια κατά καιρούς. Σε όλα αυτά τα θέματα, που απαιτούν ψηφιοποιήσεις, ηλεκτρονικά κ.λπ..

Θέλουμε, λοιπόν, να δούμε περισσότερο τη στάση των φορέων. Εγώ βασικά θέλω να δω και ένα μήνυμα, που πήρα πρόσφατα πάλι, από μια ομάδα, που λέει ότι αν θα πρέπει, εντάξει τα είπαμε, αν η ΠΑΕ ανακαλύψει ποιος είναι αυτός, ο οποίος κάνει κάτι, να του δίνουμε τη δυνατότητα να μπορέσει να προχωρήσει.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Το κάνουμε τώρα.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Καλό, αν το κάνετε τώρα. Αυτά και περιμένω την ακρόαση των φορέων. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Κόντη.

Θα αναγνώσω τους φορείς, κύριε Υπουργέ.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Απλά για τους φορείς, ήταν διπλάσιοι, αλλά έπρεπε να προσαρμοστούν σε ένα ύψος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Βασικά αρχικά να πω ότι ενώ προτάθηκαν 75 Φορείς. Ο Κανονισμός με το άρθρο 38 της Βουλής αναφέρει έως 10. Η τελική λίστα περιλαμβάνει 16, θα την διαβάσω, εκ των οποίων 7 είναι από τη μειοψηφία.

1. Ινστιτούτο Υγείας του Παιδιού.
2. Ομοσπονδία Μηχανοκίνητου Αθλητισμού Ελλάδος.
3. Εθνικός Οργανισμός Καταπολέμησης Doping.
4. Σύλλογος Ελλήνων Ολυμπιονικών.
5. Σύλλογος Ελλήνων Παραολυμπιονικών.
6. Οργανισμός Αντισεισμικού Σχεδιασμού και Προστασίας.
7. Ελληνική Ένωση Εταιριών Παιγνίων στο Διαδίκτυο.
8. Σκοπευτική Ομοσπονδία Ελλάδος.
9. Διαρκής Επιτροπή Αντιμετώπισης της Βίας.
10. Εθνική Αθλητική Ομοσπονδία Ατόμων με Αναπηρίες.
11. Αθλητική Μοτοσυκλετιστική Ομοσπονδία Ελλάδος.
12. Υποδιεύθυνση Αντιμετώπισης Οργανωμένης Αθλητικής Βίας σε Αθλητικούς Χώρους.
13. Πανελλήνια Ένωση Προπονητών Ποδοσφαίρου.
14. SUPER LEAGUE 1.
15. Εθνικό Κέντρο Αθλητικών Ερευνών.
16. ΟΑΚΑ.

Είναι 16 φορείς. Ορισμένοι επικαλύπτονται. Έγινε σύμπτυξη. Ο Κανονισμός, κύριε Συντυχάκη. Είμαστε δέσμιοι του Κανονισμού πάντα.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»):** Όταν είναι για να αποκλείσουμε κάποιους, πάντα επικαλούμαστε έναν Κανονισμό και στην προκειμένη περίπτωση, ναι, έχετε αποκλείσει και αποκλείετε συστηματικά βέβαια. Το «συστηματικά», προσέξτε όχι μόνο σήμερα, επειδή είναι όπως είπατε 75 οι φορείς, οι οποίοι προτάθηκαν. Συστηματικά, για παράδειγμα, αποκλείεται ο Πανελλήνιος Σύλλογος Επαγγελματιών Αθλητισμού και Άσκησης. Δηλαδή, οι πτυχιούχοι των ΤΕΦΑΑ.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, το κάνω δεκτό. Πρέπει να είναι εδώ. Δεν ξέρω πόσο θα βοηθήσει. Επειδή έχουμε διατάξεις για τους προπονητές, εγώ εισηγούμαι να γίνει αποδεκτή η πρόταση.

**ΕΜΜΑΝΟΥΗΛ ΣΥΝΤΥΧΑΚΗΣ(Ειδικός Αγορητής της Κ.Ο. «Κ.Κ.Ε.»):** Νομίζω ότι είναι ένας φορέας…Πρέπει να γίνει αποδεκτή ομόφωνα.

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»):** Είναι δυο οι φορείς. Είναι ο Σύνδεσμος Αθλητών Μηχανοκίνητου Αθλητισμού Ελλάδας. Δεν είναι μόνο οι ομοσπονδίες. Είναι ένας νόμιμος σύνδεσμος, ένα νόμιμο σωματείο του μηχανοκίνητου αθλητισμού, που έχει ενστάσεις, έχει και προτάσεις. Εάν, λοιπόν, θέλουμε να ακούσουμε τη διαφορετική αντίληψη, γύρω από τα ζητήματα των διατάξεων, που αφορούν τον μηχανοκίνητο αθλητισμό, θα πρέπει να κληθεί ο συγκεκριμένος φορέας. Διαφορετικά, άκρα του τάφου σιωπή, για τις συγκεκριμένες διατάξεις, για να είμαστε ειλικρινείς. Δηλαδή, οι φορείς, που καλείτε, δεν έχουν ενστάσεις. Εγώ τα λέω, όπως είναι τα πράγματα. Ενστάσεις έχει ο συγκεκριμένος φορέας. Ας κληθεί, λοιπόν. Φοβόμαστε κάτι; Δεν νομίζω να υπάρχει κάτι, που να φοβόμαστε και τρίτος φορέας, ο ΣΕΓΑΣ. Εντάξει, είναι η μεγαλύτερη Ομοσπονδία στον χώρο του αθλητισμού. Έ, άμα δεν έρθει τώρα ο ΣΕΓΑΣ, που είναι η μεγαλύτερη Ομοσπονδία στον Αθλητισμό, ποιος θα έρθει; Λοιπόν, νομίζω ότι αυτοί οι τρεις φορείς είναι απαραίτητο, επιβεβλημένο, δηλαδή, να κριθεί από την Επιτροπή ότι θα έρθουν σε ακρόαση.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Από τους υπόλοιπους κάτι να αφαιρέσουμε, γιατί είναι ο Κανονισμός.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»):** Προσέξτε, εγώ δεν είμαι αυτός που θα κρίνω ποιος να μπει και ποιος να βγει. Εγώ λέω ότι, όπως προτείνατε αυτούς τους συγκεκριμένους και αποτέλεσε πρόταση της ίδιας της Επιτροπής και των κοινοβουλευτικών εκπροσώπων, έτσι θεωρώ ότι οι 16 μπορούν να γίνουν 19 ίσως και 20, δεν ξέρω, αν έχει αποκλειστεί κάποιος άλλος από τους άλλους κοινοβουλευτικούς εκπροσώπους. Στους 20 να κλείσει η υπόθεση, να τοποθετηθούν οι άνθρωποι και από κει και μετά, ας βγάλει και ο καθένας τα συμπεράσματά του. Τόσο απλά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Όχι απλά. 75 έχουν προταθεί. Είπαμε να γίνουν 16-17, όπως είπε ο κ. Υπουργός, αλλά παραπάνω δεν γίνεται.

**ΕΜΜΑΝΟΥΗΛ ΣΥΝΤΥΧΑΚΗΣ(Ειδικός Αγορητής της Κ.Ο. «Κ.Κ.Ε.»):** Ο Κανονισμός πόσους προβλέπει;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** 10.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»):** Το κάνατε 16.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»):** Έτσι κι αλλιώς δηλαδή, εγώ δε λέω να πάει στους 10, αλλά η μεγαλοψυχία δεν σταματάει στους 16, μπορεί να πάει και στους 19, είστε μεγαλόψυχοι.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Συντυχάκη, όσον αφορά εμάς και 109 να πάνε, αλλά τη στιγμή που υπάρχει ο Κανονισμός, πρέπει να είμαστε όχι προσκολλημένοι, αλλά υπάρχει ο Κανονισμός.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»):** Εσείς, κύριε Πρόεδρε, κρίνετε ότι αυτοί οι συγκεκριμένοι φορείς, που πρότεινα και έχουν προτείνει και άλλοι εκπρόσωποι κομμάτων, είναι απαραίτητο να παραστούν στην ακρόαση των φορέων;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο Εισηγητής της Πλειοψηφίας, κ. Χρήστος Καπετάνος.

**ΧΡΗΣΤΟΣ ΚΑΠΕΤΑΝΟΣ (Εισηγητής της Πλειοψηφίας):** Κατ αρχήν, έχουμε έναν Κανονισμό, λέει 10, το κάνουμε 16, ωραία, το υπερβαίνουμε 60%. Μπορούμε να το πάμε 200%, να το πάμε και 200%. Τι θα βγει από εδώ: Κάθε φορέας εκπροσωπείται από την Ομοσπονδία του, όταν υπάρχει Ομοσπονδία, ο ΣΕΓΑΣ, παραδείγματος χάριν. Βεβαίως, άποψή μας είναι να προστεθεί, είναι Ομοσπονδία. Το να μπει τώρα ένας Σύλλογος, Σύνδεσμος, πώς λέγεται, Μηχανοκίνητου, όταν υπάρχει Ομοσπονδία, δηλαδή, υποβιβάζουμε και την Ομοσπονδία; Όχι. Είναι σαφέστατο, το να μπει η Ομοσπονδία, που είναι ο ΣΕΓΑΣ, ναι, αλλά μέχρι εκεί και εν πάση περιπτώσει, πρέπει να λειτουργήσει και η Επιτροπή. Να το κάνουμε 30 και 50 άτομα;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Αυτό λέω.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Δέχομαι την εισήγηση του κυρίου Καπετάνου και ο ΣΕΓΑΣ να έρθει εδώ, παρότι δεν είναι αντικείμενο του νομοσχεδίου. Να γίνει αποδεκτή η εισήγηση του κυρίου Καπετάνου. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Για πόσους μιλάμε, κύριε Υπουργέ, για 16; Τότε, δεν έχουμε Κανονισμό, να τον καταργήσουμε.

Ο ΣΕΓΑΣ επιπλέον μπαίνει και κανείς άλλος.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»):** Κύριε Πρόεδρε, εγώ κατανοώ την αναγκαιότητα να είναι τόσοι όσοι μπορούν να συμβάλουν, σε μία τέτοια συζήτηση. Κατά τη γνώμη μου, επειδή δεν θυμάμαι τώρα όλους τους προτεινόμενους φορείς, οι περισσότεροι από αυτούς τουλάχιστον είναι απαραίτητη η παρουσία τους εδώ. Θέλω να πω δηλαδή, τι; Μην είμαστε μικρόψυχοι και μπούμε σε μια λογική κοπτοραπτικής, γιατί προφανώς η κοπτοραπτική έχει και άλλες διαστάσεις. Δηλαδή, μπορεί να ειπωθεί ότι δεν θέλετε το Σύνδεσμο Αθλητών Μηχανοκίνητου Αθλητισμού, διότι είναι ο μόνος φορέας στον μηχανοκίνητο αθλητισμό, που διαφωνεί με τις διατάξεις του νομοσχεδίου. Δεν τον θέλετε; Δηλαδή, πρέπει να σιωπήσει ένας φορέας, επειδή δεν θέλετε να εκφραστεί; Αν δεν τον θέλετε, σημαίνει ότι υπάρχει μια αντιδημοκρατική διάσταση στο ζήτημα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Απλώς να απαντήσω. Ο κ. Καπετάνος έδωσε το θέμα στην πραγματική του διάσταση. Έχουμε έναν Κανονισμό που λέει ότι οι φορείς πρέπει να είναι 10. Εδώ εμείς μιλάμε για 17. Μπορεί να τους πάμε, όπως είπε, και 107. Από εκεί και πέρα, δεν είναι θέμα μεγαλοψυχίας, μικροψυχίας ή αψυχίας. Είναι θέμα να είμαστε κάπως, όχι προσκολλημένοι, όπως είπα, αλλά με χαλαρούς δεσμούς.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»):** Δεν θέλω να μακρηγορήσω, αλλά είναι άλλο πράγμα το 11 να γίνει 13, από τους 16 να πάει στους 17 και είναι απαράδεκτο, τώρα, να μου λέτε ότι δεν μπορεί να πάει από τους 17 στους 18; Εντάξει.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Υπουργός.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κυρίες και κύριοι συνάδελφοι, πρώτα και κύρια, οφείλω να σας ευχαριστήσω για τις παρατηρήσεις σας, τις ιδέες που καταθέσατε, τις απόψεις. Ξεκινάω με αυτό, που πιστεύω από την πρώτη στιγμή, ότι ο αθλητισμός ενώνει, δεν έχει ιδεολογικό και κομματικό πρόσημο και οφείλω και αναδρομικά να ευχαριστήσω όλες τις πτέρυγες της Βουλής, που και στα δύο πρώτα νομοσχέδια, σημαντικά νομοσχέδια, τα οποία έφεραν διαρθρωτικές αλλαγές, που είχα την τιμή, ως Υπουργός Αθλητισμού, να φέρω στη Βουλή, υπερψήφισαν και δεν στηρίχθηκαν μόνο με τις ψήφους της Νέας Δημοκρατίας.

Η νομοθετική ύλη του Υπουργείου Αθλητισμού είναι τεράστια. Ξεκινάμε, κυρία Σταρακά από το ν. 2725/1999, τον εμβληματικό νόμο, συμφωνώ, του Ανδρέα Φούρα.

Πολλές φορές το έχω πει, πρέπει να είμαστε μεγαλόψυχοι και μεγαλόκαρδοι, ως πολιτικοί, όταν διαδεχόμαστε άλλους Υπουργούς και να αναγνωρίσουμε το θετικό έργο. Ήταν ένα εμβληματικό νομοθετικό έργο ο ν. 2725/1999. Ήταν το μόνο; Όχι. Μετά τον Ανδρέα Φούρα, πάρα πολλοί υπουργοί, που πέρασαν από το «τιμόνι» του Υπουργείου Αθλητισμού, συνέβαλλαν, με τη δική τους νομοθετική πρωτοβουλία, στο να βελτιώσουν το αθλητικό προϊόν της χώρας.

Το αναγνωρίζω, όπως παραδείγματος χάρη, και ο Σταύρος Κοντονής, ο οποίος πραγματικά με την «Κάρτα του Φιλάθλου» και με άλλες νομοθετικές πρωτοβουλίες, άνοιξε το δρόμο και μου έδωσε το ερέθισμα να παλέψω για κάτι. Δεν μπορούσε να εφαρμοστεί η Κάρτα του Φιλάθλου, που ήταν σωστή νομοθετικά, δεν μπορούσε να εφαρμοστεί επιστημονικά, όμως. Και έδωσε τη δυνατότητα, για πρώτη φορά, εμείς να ψηφίσουμε κάτι, το οποίο άλλαξε το τοπίο τελείως στον ελληνικό αθλητισμό, όσον αφορά την αντιμετώπιση της αθλητικής βίας και τον εξορθολογισμό του συστήματος.

Αλλά και ο προκάτοχός μου, Λευτέρης Αυγενάκης, έβαλε κι εκείνος τη δική του σφραγίδα, όσον αφορά το νοικοκύρεμα πάνω στον ελληνικό αθλητισμό και σε άλλες νομοθετικές διατάξεις.

Όταν, λοιπόν, ανέλαβα, έφτιαξα ένα σχέδιο στο μυαλό μου, βάσει του οποίου έπρεπε να υπάρξει νομοθετική πρωτοβουλία. Αυτό το νομοσχέδιο δεν είναι ένα μοναδικό νομοσχέδιο. Είναι ένα από τα τρία. Αυτά τα τρία νομοσχέδια, με αυτό τρίτο, έρχονται να ολοκληρώσουν ένα συνολικό νομοθετικό πακέτο, για να πάμε στην επόμενη νομοθετική παρέμβαση, σας την προαναγγέλλω από τώρα, η οποία θα είναι μεγάλη τομή. Θα είναι η κωδικοποίηση της ελληνικής αθλητικής νομοθεσίας.

Είκοσι έξι ετών νομοθετική ύλη θα κωδικοποιηθεί και θα έχουμε πλέον τον νέο αθλητικό νόμο για τη χώρα. Εύχρηστος, κατανοητός, απλός, που θα ενώνει και θα συμπυκνώνει όλα τα χρήσιμα αυτά αθλητικά γεγονότα και τη νομοθετική ύλη απ’ όλους τους Υπουργούς, απ’ όλες τις κυβερνήσεις. Να, λοιπόν, πως ο αθλητισμός ενώνει.

Έτσι, λοιπόν, το κυρίαρχο αίτημα σήμερα της αθλητικής κοινωνίας, να υπάρχει ένας εύχρηστος νόμος. Σήμερα, η 26 ετών νομοθετική ύλη δεν μπορεί να διαβαστεί. Είναι γεμάτη αντιφάσεις, αντικρούσεις, γκρίζες ζώνες. Και νομίζω ότι σε αυτό συμφωνούμε όλοι.

Αθλητικός Κώδικας, μετά από 26 χρόνια, από τον Ανδρέα Φούρα, μέχρι την τελευταία νομοθεσία. Εύχομαι, στα μέσα του 2025, να είμαστε εδώ και να τον ψηφίσουμε όλοι μαζί και να έχουμε έναν εύχρηστο νόμο.

Δεύτερο. Σας θυμίζω κάποια ονόματα, τα οποία χτύπησαν στην καρδιά μας, όλων των Ελλήνων, από τον Γιώργο Λυγγερίδη, τον Φιλόπουλο, τον Άλκη Καμπανό, τον Μιχάλη Κατσούρη, τα παιδιά που δολοφονήθηκαν από τους χούλιγκανς, λόγω ακριβώς αυτού, που λέμε «αθλητική βία», που είναι καταδικαστέα από όλους.

Μαζί ψηφίσαμε τον ν. 5085. Ήταν πρόταση του ΚΙΝΑΛ, την οποία έκανα αποδεκτή. Βλέπετε πώς αντιμετωπίζω τη θετική πρωτοβουλία και το ψηφίσαμε όλοι, 1η Φεβρουαρίου «Ημέρα Φιλάθλου». Το Υπουργείο Αθλητισμού ετοιμάζεται για μια πολύ μεγάλη δέσμη παρεμβάσεων. Καθιερώσαμε την «Ημέρα Φιλάθλου», για να έχουμε στη μνήμη μας πάντα ότι η αθλητική βία είναι εκεί και πρέπει, ως πολιτικό σύστημα, να την αντιμετωπίζουμε. Να, λοιπόν, πως μπορούμε όλα τα κόμματα να ενώσουμε τις δυνάμεις μας, απέναντι στη μάστιγα αυτή τη στιγμή στον αθλητισμό, που λέγεται αθλητική βία.

Και μπαίνω σιγά-σιγά στην ουσία. Νόμος 5085, με πρόσφατη τη δολοφονία του Γιώργου Λυγγερίδη, την τελευταία. Είχαμε να αντιμετωπίσουμε ένα γεγονός πολύ σημαντικό. Υπήρξαν πρωτοβουλίες στο παρελθόν; Ναι. Έφεραν αποτέλεσμα; Όχι. Δεν έφεραν αποτέλεσμα στην αντιμετώπιση της αθλητικής βίας. Γι’ αυτό, λοιπόν, τον Φεβρουάριο του 2024, σχεδιάσαμε ένα πακέτο, βάσει του οποίου κάναμε τομές, για την αντιμετώπιση της αθλητικής βίας, που ήταν από αυστηρές κυρώσεις, πρωτοφανείς, μέχρι την ψηφιοποίηση και τροποποίηση και παρακολούθηση όλου του συστήματος των γηπέδων του αθλητισμού.

Αυτό το πακέτο ψηφίστηκε από τα περισσότερα κόμματα. Σας ευχαριστώ γι’ αυτό. Διαχέεται η επιτυχία της αντιμετώπισης αθλητικής βίας, που όλοι πλέον τη βλέπουν, την παραδέχονται. Ευχαριστώ, λοιπόν, σε όλους σας, ανεξαίρετα, είτε αν ψηφίσατε λευκό - και στην αρχή ήταν αρνητικοί κάποιοι - και για τη θετική ψήφο, που δώσατε.

Στη διάρκεια αυτού του ενός έτους, που πέρασε, δεν υπήρξε ούτε μία διαμαρτυρία, ούτε μία ανακοίνωση, που να λέει «καταργήστε το νόμο». Καμία. Το αντίθετο, είδαμε τις εξής δύο εικόνες. Πρώτον, οι ΠΑΕ, παρότι θίγονται άμεσα από τις κυρώσεις, οι οποίες είναι αυστηρές, να δίνουν συστάσεις. Πλέον, για πρώτη φορά οι ΠΑΕ, ο Ολυμπιακός, ο Παναθηναϊκός, ο Άρης, ο ΠΑΟΚ και όλες οι ΠΑΕ δίνουν συστάσεις στους φιλάθλους τους, «Προσέξτε τη συμπεριφορά σας να είναι κόσμια, μην ξαναπετάξετε τίποτα, κανένα αντικείμενο, αν αγαπάτε την ομάδα». Και αυτό ήταν πολύ θετικό, είναι επιτυχία όλων μας. Αυτή είναι δομική αλλαγή στο σύστημα.

Και το δεύτερο. Κανείς δεν είπε ότι ο νόμος είναι απαράδεκτος, κύριοι συνάδελφοι, είπαν ότι είναι αυστηρός. Ακούστηκε τότε, τον Φεβρουάριο, ότι αυτός ο νόμος είναι κόντρα στην ΟΥΕΦΑ και στη ΦΙΦΑ, όμως, αποδείχτηκε στην πράξη ότι είναι σύμφωνος με τη ΦΙΦΑ και την ΟΥΕΦΑ. Όλοι αποδέχονται πλέον αυτόν το νόμο. Κανείς δεν ήρθε εδώ να πει «πάρτε τον πίσω». Όλοι είναι σύμφωνοι και είναι επιτυχία όλου του Κοινοβουλίου και σας ευχαριστώ γι’ αυτό.

Θα ήθελα, με την ίδια καλή πρόθεση, να υπερψηφιστεί και αυτός ο νόμος, ο ένας από τους τρεις, για να πάμε στην Κωδικοποίηση. Γιατί, παρά τις ενστάσεις και τα ερωτήματα, τα οποία βάλατε, ο νόμος αυτός είναι στο σύνολό του μόνο με θετικό πρόσημο. Δεν έχει τίποτα, το οποίο να δημιουργεί την αίσθηση ότι κάτι δεν πάει καλά, εδώ πέρα.

Θα σας τα εξηγήσω ένα προς ένα και θα ήθελα πάρα πολύ να το ξανασκεφτούμε. Και στα άρθρα θα έχουμε την ευκαιρία, αλλά και στην Ολομέλεια, να τα δούμε πιο καθαρά και πιο αναλυτικά. Εγώ καταλαβαίνω, πάντα υπάρχει εχθρός του καλού, που είναι το καλύτερο. Θέλουμε πάντα να βελτιώνουμε την εικόνα μας, πάντα υπάρχει η διεκδίκηση για κάτι περισσότερο. Αλλά στο μέτρο του εφικτού της σημερινής εικόνας, αυτό εδώ έρχεται να προσθέσει και όχι να αφαιρέσει.

Πάμε, λοιπόν, για την αθλητική βία. Στο διάστημα αυτό, που μεσολάβησε, του ενός έτους, είδαμε πραγματικά να εξελίσσεται μία εικόνα, η οποία άλλαξε συνολικά τον τρόπο αντιμετώπισης της αθλητικής βίας. Γιατί; Διότι δεν πήγαμε με μέτρα πρόληψης, παραδείγματος χάρη, αστυνομικά μόνο μέτρα. Βάλαμε εμάς, την τεχνολογία, την ευφυΐα τη νομοθετική, για να αντιμετωπίσουμε τα δομικά προβλήματα, που είχε η αθλητική βία, στην αντιμετώπισή της.

Παραδείγματος χάριν, για τη ΔΕΑΒ. Συστήσαμε τη Διαρκή Επιτροπή Αντιμετώπισης Βίας. Τι υπήρχε, μέχρι τότε; Θυμίζω ότι μία από τις παθογένειες, που υπήρχαν, ήταν το ατελέσφορο της ποινής, που υπήρχε. Μεσολαβούσε μεγάλο διάστημα, δύο μήνες, τρεις μήνες, τέσσερις μήνες, ένα χρόνο, δύο χρόνια και όταν ερχόταν η ποινή για μία αθλητική πράξη βίας, όλοι έλεγαν ότι την είχαμε ξεχάσει.

Δεύτερον, η υποκειμενικότητα. «Αυτός ο Υπουργός είναι Ολυμπιακός, αυτός ο Υπουργός ΑΕΚ, αυτός ο Υπουργός είναι ΠΑΟΚ, άρα μπαίνει το στοιχείο της υποκειμενικότητας, δεν είναι δίκαιο, γιατί το αποτέλεσμα της ποινής, που μου βάλατε ή είναι μια ποινή, η οποία εμπεριέχει μέσα και το προσωπικό στοιχείο της συμπάθειας μιας ομάδας». Αυτά ήταν πραγματικά στοιχεία. Έτσι λειτουργούσε το σύστημα και όλοι αμφισβητούσαν τα πάντα.

Τι άλλαξε από τον Φεβρουάριο του 2024; Άλλαξε ότι η ΔΕΑΒ, πλέον, μπήκε σε ένα άλλο πλαίσιο να αντιμετωπίσει τις παθογένειες, που υπήρχαν. Δηλαδή, οι κυρώσεις είναι αυτόματες. Σε μια βδομάδα, δέκα μέρες, έχει μπει κύρωση. Άρα, αντιμετωπίσαμε την πρώτη παθογένεια του μακρόχρονου της κύρωσης.

Και το δεύτερο, οι κυρώσεις δεν είναι υποκειμενικές. Κανένας Υπουργός δεν μπορεί να επιβάλει κύρωση σε καμιά ομάδα ή σε καμία ενέργεια αθλητικής βίας. Κανένας. Είναι δέσμη αρμοδιότητας, μαζί τα ψηφίσαμε. Ξέρουμε όλοι τους κανόνες. Ρίχνεις τη φωτοβολίδα, ρίχνεις την κροτίδα, μέσα στο γήπεδο, ρίχνεις το αντικείμενο, το οποίο μπορεί να προκαλέσει σωματική βλάβη, θα κλείσει το γήπεδο από φιλάθλους. Τελεία, παύλα, παράγραφος. Είναι πράξη πλέον αυτό, δεν μπορεί να το αμφισβητήσει κανείς. Και κανείς δεν είπε, προσέξτε, ότι αδικήθηκε η ομάδα του.

Έχουν κλείσει πολλά γήπεδα. Ο Άρης, η ΑΕΚ, ο Παναθηναϊκός, ο ΠΑΟΚ, μιλάω για τις μεγάλες, υπάρχουν και μικρότερες σε μέγεθος ΠΑΕ, καμία δεν είπε ότι αδικήθηκε, προσέξτε το. Μίλησαν για αυστηρές κυρώσεις, αλλά όχι για αδικία. Είναι μεγάλη κατάκτηση, να μην αισθάνεται κανείς ότι αδικείται.

Και τώρα πάμε στις συγκεκριμένες παρεμβάσεις, πάνω στη ΔΕΑΒ. Τον Φεβρουάριο του 2024, είχα εντοπίσει το σημείο, σας το είπα και πριν, ότι ενώ επιβάλλουμε κύρωση σε μία ομάδα, ο χούλιγκαν, ο οποίος διαπράττει την ενέργεια τη συγκεκριμένη, δεν έχει καμία κύρωση. Εάν έβαζα αυτή τη διάταξη, που φέρνουμε τώρα, τότε, πραγματικά θα είχατε απόλυτη δικαιολογία να πείτε ότι κοροϊδεύω τον κόσμο, γιατί δεν μπορούσε να εντοπιστεί.

Τι κάναμε, λοιπόν, με τις άλλες δύο παρεμβάσεις, τον Φεβρουάριο του 2024; Δύο μεγάλες δομικές αλλαγές. Μπήκαν οι πιο σύγχρονες κάμερες τεχνολογικά στην Ευρώπη, σε όλα τα γήπεδα ποδοσφαίρου της Σούπερ Λιγκ και Μπάσκετ Λιγκ στο μπάσκετ.

Σήμερα, η Ελλάδα έχει την πιο σύγχρονη τεχνολογία παρακολούθησης καμερών, συνδυαστικά και με κάθε γωνιά των γηπέδων, δηλαδή, ακόμα και στα αποδυτήρια έχουν μπει κάμερες, που δεν υπήρχαν και το σύστημα αυτό της παρακολούθησης, δεν είναι ένα κενό σύστημα, το οποίο είναι μετέωρο και γράφεται κάτι και «άστο αυτό να είναι καταγεγραμμένο σε ένα κουτάκι». Όχι, παρακολουθείται από ειδικό σύστημα της Αστυνομίας και του Υπουργείου Αθλητισμού, συνεχώς, ελέγχεται, αν υπάρχουν κάμερες πιο πριν, ελέγχεται, αν κατά την ημέρα του αγώνα, λειτουργούν οι κάμερες και έχουμε εικόνα, ότι λειτουργεί το σύστημα και γνωρίζουμε τα πάντα.

Το 3ο, το οποίο ο Σταύρος Κοντονής είχε φέρει, την κάρτα φιλάθλου, είχε 11 χρόνια παρατάσεις, γιατί δεν μπορούσε να εφαρμοστεί. Το πνεύμα της κάρτας φιλάθλου βελτιστοποιήθηκε με την ταυτοπροσωπία στα γήπεδα - το οποίο αμφισβητήθηκε και αυτό στην αρχή - σας το είπα και πριν, πλέον το gov.gr έρχεται, παίρνεις τα εισιτήρια και όσοι μπαίνουν στο γήπεδο, είναι πλέον ταυτοποιημένοι με το εισιτήριό τους. Είναι μεγάλη τομή, τα γήπεδα σταμάτησαν να είναι «ξέφραγο αμπέλι», όποιος μπαίνει στο γήπεδο, ξέρουμε το όνομά του, τη διεύθυνσή του, το τηλέφωνό του, τα πάντα.

Να, λοιπόν, πως είναι οι επιτυχίες και ερχόμαστε σήμερα και κάνουμε δύο δομικού χαρακτήρα παρεμβάσεις και θέλω να τις ακούσετε, γιατί αυτές θα επηρεάσουν το σύνολο της αντιμετώπισης της αθλητικής βίας.

Πρώτον, τώρα, που θα έχουμε τη δυνατότητα να γνωρίζουμε τους πάντες, μέσα στα γήπεδα, ερχόμαστε πλέον και εντοπίζουμε τον υπεύθυνο της ρίψης του αντικειμένου, που οδήγησε την ομάδα του σε κλείσιμο του γηπέδου. Το ήθελαν και οι ΠΑΕ αυτό και με την νομοθετική αυτή πρωτοβουλία, κάνουμε δύο πράγματα, πρώτον, ενημερώνουμε την ΠΑΕ, για να πάρει και εκείνη τα δικά της μέτρα, απέναντι στον ασυνείδητο αυτόν χούλιγκαν, όχι φίλαθλο, που «πήρε την ομάδα του στον λαιμό του». Άρα, λοιπόν, η ΠΑΕ, με βάση το νόμο, θα γνωρίζει, που δεν είχε το δικαίωμα να το δώσει μέχρι τώρα η Αστυνομία, τώρα μπορεί να το δώσει το Υπουργείο Αθλητισμού, με βάση τον νόμο, που θέλω να ψηφίσουμε όλοι μαζί. Θέλω να το ψηφίσουμε όλοι μαζί αυτό και δεύτερον, ο χούλιγκαν που «πήρε την ομάδα του στον λαιμό του», θα υποστεί πολύ αυστηρές κυρώσεις, μέχρι 50.000 ευρώ πρόστιμο θα του πάει στο σπίτι και δεύτερον, θα αποβληθεί από κάθε αθλητικό χώρο για πέντε χρόνια. Μετά τους πρώτους που θα υποστούν αυτές τις κυρώσεις, θα δείτε τι θα συμβεί και πως θα αλλάξει η εικόνα, γιατί μέχρι τώρα ανεύθυνα, στο όνομα της αγάπης της ομάδας, έπαιρνε μία πέτρα και την έριχνε στο γήπεδο και υποτίθεται ότι αγαπούσε και την ομάδα του, στερώντας την από φιλάθλους την επόμενη Κυριακή, τώρα όμως, θα υποστεί και αυτός την ίδια συνέπεια και πιο σκληρή, γιατί τώρα έχουμε τον μηχανισμό να τον ελέγξουμε και να τον βρούμε.

Το δεύτερο, που δεν ειπώθηκε από κανέναν σας, επειδή οι κυρώσεις είναι αυστηρές, το παραδέχομαι, αναγκαίες, όμως είναι ότι κανένας Υπουργός στο μέλλον, δεν θα μπορέσει να αγγίξει αυτές τις κυρώσεις, γιατί θα φοβάται, ότι αν συμβεί κάτι, θα είναι το κρίμα στο λαιμό του και θα βρεθεί υπόλογος απέναντι και στην κοινωνία και στη Βουλή, αν φέρει κατάργηση αυτού του νόμου. Σας το λέω προφητικά και μελλοντολογώντας, κανένας Υπουργός στο μέλλον δεν θα πειράξει αυτόν τον νόμο για την αθλητική βία.

Σας λέω, λοιπόν, ότι επειδή αυτές οι κυρώσεις είναι αυστηρές και θέλουν πολύ αυστηρή και αξιόπιστη καταγραφή, τρεις εκθέσεις δέχεται η ΔΕΑΒ, η ΔΕΑΒ βλέπει την έκθεση της Αστυνομίας, η ΔΕΑΒ βλέπει την έκθεσή της Super League και την έκθεση του παρατηρητή της.

Στο κομμάτι, που αφορά τους παρατηρητές της ΔΕΑΒ, κάνω μια διαπίστωση και αφορά όλα τα κόμματα και τον ΣΥ.ΡΙΖ.Α. και το ΠΑΣΟΚ και την Νέα Δημοκρατία, που κυβέρνησαν και συνεχώς πρέπει να βελτιωνόμαστε. Οι παρατηρητές, λοιπόν, οι οποίοι είναι ένα κρίσιμο κομμάτι, αλλάζουν δομικά μέσα στο σύστημα του νόμου μας. Μέχρι τώρα, όσοι πήγαιναν παρατηρητές, πήγαιναν με όρους φιλίας, πολιτικής, φίλαθλης, αθλητικής σχέσης και δεν πηγαίναν με κριτήρια. Αλλάζει όλη η δομή του συστήματος, η ΔΕΑΒ αναλαμβάνει να φτιάξει όλο το νέο πλαίσιο, με υπουργική απόφαση, βάσει του οποίου θα υπάρχουν κριτήρια για το ποιος θα πηγαίνει να είναι παρατηρητής της ΔΕΑΒ, άρα θα παίρνει στο τέλος την έκθεση και αυτά, που θα γράφει, θα είναι και αξιόπιστα και πιο τεκμηριωμένα.

Να λοιπόν, πως γίνονται οι μεταρρυθμίσεις και οι δομικές αλλαγές.

Άρα, λοιπόν, από εδώ και πέρα, κανένας φίλος κανενός Υπουργού, καμιάς κυβέρνησης δεν θα μπορεί να είναι στη ΔΕΑΒ και θα είναι όλοι με κριτήρια συγκεκριμένα. Να πως γίνονται οι δομικές αλλαγές στα συστήματα των κυβερνήσεων και θα ήθελα να το ψηφίσετε όλοι μαζί, να το ψηφίσουμε όλοι μαζί.

Πάω τώρα στα ζητήματα, για τα οποία άκουσα τις επίμαχες παρατηρήσεις. Για το θέμα του μηχανοκίνητου αθλητισμού - για το αυτοκίνητο και της μοτοσικλέτας. Ο αθλητισμός πρέπει να διέπεται από κανόνες, είναι αναντίρρητη αρχή αυτό και θα το εξηγήσω μετά. Αυτοί οι κανόνες στον αθλητισμό δεν μπορούν να ισχύουν ομοιόμορφα για τα πάντα, το διαπιστώνω και εγώ τώρα, βλέποντας τις λεπτομέρειες της λειτουργίας του συστήματος. Δεν μπορεί, για παράδειγμα, ο Στίβος να έχει τις ίδιες ανάγκες με την Πάλη, ούτε η Πάλη με την Πυγμαχία, οι κανόνες πρέπει να είναι ενιαίοι, αλλά θα πρέπει να βλέπουμε εξατομικευμένα το τι συμβαίνει. Τέσσερεις Ομοσπονδίες έρχονται και φωτογραφίζονται- με την καλή έννοια- διαθέτοντας προβλήματα δομικά, που έχουν στο νομοσχέδιο αυτό, πρώτον Τοξοβολία, δεύτερον Σκοποβολή. Γιατί; Παραβιάζουν τον κανόνα των προπονητών, που είναι ένας, ενιαίος και πρέπει να υπάρχει και έπρεπε να επιλέξουμε ανάμεσα στο για τρία χρόνια μια διευθέτηση διευκόλυνσης των δύο αυτών Ομοσπονδιών ή να κλείσουν αρκετά σωματεία από Τοξοβολία και από Σκοποβολή. Επέλεξα το να μην κλείσει κανένα, δώσαμε μια παράταση χρόνου σε αυτές τις δύο Ομοσπονδίες, μέχρι να βρεθούν προπονητές. Άρα, δεν υπάρχει φωτογραφική διάταξη, με την έννοια του σκανδάλου, είναι στο να στηρίξω τη Σκοποβολή και την Τοξοβολία, δύο σημαντικές Ομοσπονδίες, δυο σημαντικά αθλήματα και για τα οποία ήταν πραγματικό γεγονός, δεν είχαν προπονητές.

Δεύτερον, μοτοσικλέτα και αυτοκίνητο, αθλήματα τα οποία είναι εξατομικευμένα και υπάρχει ένα κοινό, το οποίο αγαπάει πάρα πολύ τον μηχανοκίνητο αθλητισμό και την μοτοσικλέτα και το αυτοκίνητο. Θα δείτε αύριο εδώ τις δύο προέδρους στο βήμα και θα έχετε την ευκαιρία να τις ρωτήσετε «Γιατί ο Γιάννης ο Βρούτσης φέρνει αυτή τη διάταξη». Είναι διατάξεις που ομόφωνα οι Ομοσπονδίες τους και τα σωματεία τους- ομόφωνα- ήρθαν και είπαν «Σώστε μας, πρέπει να γίνει αυτό, ειδάλλως δεν μπορούμε να λειτουργήσουμε», άρα λοιπόν, το δεύτερο στοιχείο απαντάει την κριτική, που ασκήθηκε για το συγκεκριμένο ζήτημα.

Και φτάνω στο ποδόσφαιρο. Στο ποδόσφαιρο κάνουμε δύο παρεμβάσεις, όσον αφορά τους προπονητές. Το 2021, πολύ σωστά, υπήρξε νομοθετική πρωτοβουλία και έβαλε κανόνες και τάξη στο θέμα των προπονητών, έπρεπε όλοι να είναι πτυχιούχοι και αυτό διατηρείται. Δεν μπορεί να είναι κάποιος προπονητής, που να μην είναι τουλάχιστον απόφοιτος λυκείου, με τις επιπλέον γνώσεις και τα διπλώματα, που λέει ο νόμος, έτσι πρέπει να είναι.

Το 2021, όμως, βρέθηκαν εκτός αθλητικής οικογένειας περίπου 1.500 προπονητές όλων των αθλημάτων, επειδή δεν είχαν το πτυχίο του λυκείου. Αυτοί ήταν έμπειροι, ήταν γνώστες και ήρθαμε, με βίαιο τρόπο και τους βγάλαμε εκτός. Θα είναι εδώ μεθαύριο ο Πρόεδρος των προπονητών Ελλάδος, με βάση την ομάδα, που έχουμε καλέσει και θα ακούσετε, ότι ήταν αίτημά τους διαχρονικό. Αποκαθίσταται αυτή η αδικία, καθώς εξαντλείται ο κατάλογος αυτός και σιγά-σιγά στο μέλλον, θα πάμε μόνο στη γενική κατηγορία, όλοι οι προπονητές, εκτός των πτυχίων, πρέπει να είναι απόφοιτοι, πλέον, λυκείου. Άρα, δεν πρόκειται για κάποια στρέβλωση, πρόκειται για μια αποκατάσταση μιας αδικίας, την οποία ερχόμαστε και διορθώνουμε.

Το δεύτερο, με την ΕΠΟ. Δεν υπήρχε πάντα, μεταξύ Πολιτείας και ΕΠΟ, η καλύτερη σχέση, ήταν πάντα διαταραγμένη και την «πλήρωνε» το κομμάτι του αθλητισμού του ποδοσφαίρου, που ήθελε να δημιουργήσει προπονητές, με βάση τους κανόνες της UEFΑ, του κράτους και της ΕΠΟ. Σήμερα, υπάρχει μια πολύ καλή συνεννόηση, υπάρχει άριστη σχέση με την ΕΠΟ, με τον Μάκη τον Γκαγκάτση- τον νέο πρόεδρο, νέο παιδί, ο οποίος φιλοδοξεί και αυτός να βάλει το δικό του «λιθαράκι», πάνω στο χτίσιμο της Ελληνικής Ομοσπονδίας Ποδοσφαίρου. Υπάρχει συνεννόηση, άρα λοιπόν, κοινή συναινέσει έρχεται αυτή η διάταξη, μέσα από την οποία πλέον τακτοποιείται το θέμα μιας εκκρεμότητας πολλών ετών. Το δίπλωμα προπονητή UEFA-C είναι πλέον κτήμα του ελληνικού ποδοσφαίρου, του ελληνικού αθλητισμού, μετά την ψήφιση του νόμου. Θα ήθελα να σας παρακαλέσω να ψηφίσουμε και αυτήν τη διάταξη όλοι μαζί, είναι κοινή πρόταση όλων, βελτιώνει και αυξάνει τον αριθμό των προπονητών ποδοσφαίρου, με βάση την ΕΠΟ, την UEFA και το Υπουργείο Αθλητισμού.

Αυτά είναι τα ζητήματα, τα οποία αφορούν τα επίμαχα μεγάλα θέματα του 3ου νομοσχεδίου, για να πάω σε πιο εξατομικευμένα, όσον αφορά κάτι, το οποίο θέλω να διευκρινίσω και το οποίο οφείλω να αποκαταστήσω, γιατί ξέρω ότι ακούτε διάφορα περί γραφειοκρατίας και ότι «στενάζουν τα σωματεία». Λογικό είναι, ο καθένας μπορεί να βλέπει μια δυσκολία μπροστά του, αλλά επιστροφή στο παρελθόν δεν πρόκειται να υπάρξει και εδώ κάνω μία προφητική δήλωση, κανείς Υπουργός Αθλητισμού στο μέλλον, δεν θα θίξει τον «kouro». Ο «kouros» είναι μια μεταρρύθμιση μοναδική και για τα ελληνικά δεδομένα και για τα ευρωπαϊκά. Καμία ευρωπαϊκή χώρα δεν έχει τέτοιο ψηφιοποιημένο σύστημα αθλητισμού. Μπήκε τάξη, μπήκε νοικοκύρεμα, γνωρίζουμε τα πάντα. Ο «kouros 2», του οποίου τα στοιχεία θα τα δούμε όλοι μαζί σε Επιτροπή της Βουλής, θα είναι ο δεύτερος στη σειρά, μετά από αυτά, που σας είπα, τα άγνωστα, που δεν ξέραμε τίποτα για τον αθλητισμό, που θα δούμε πλέον συγκριτικά το πρώτο έτος, το 2023 με το 2024, πως κινήθηκε ο ελληνικός αθλητισμός: Μεγάλωσε ο αριθμός των αθλητών ή μειώθηκε, τα σωματεία μεγάλωσαν ή μίκρυναν, οι προπονητές αυξήθηκαν ή μειώθηκαν, σε ποιες περιοχές έχουμε αύξηση του αθλητισμού, σε ποιες έχουμε μείωση, σε ποιες περιοχές και ποια αθλήματα είναι αυτά που αυξάνονται και σε ποιες περιοχές και σε ποιους δήμους μειώνονται.

Πρωτοφανή στοιχεία, βάσει του οποίου πλέον το αθλητικό κίνημα της χώρας μπορεί να βγάλει συμπεράσματα και να αναπτύξει στρατηγικές για το μέλλον. Είμαστε η μόνη χώρα, που έχουμε τέτοια δυνατότητα. Τεχνολογικά, έχουμε κάνει ένα άλμα προς τα μπροστά. Ο Kouros είναι κατάκτηση. Ήταν μία γραφειοκρατική διαδικασία επώδυνη στην αρχή, για να μαζευτεί το σύστημα μιας άναρχης λογικής σωματείων, σωματείων-σφραγίδα, που ψήφιζαν για τον αθλητισμό, χωρίς κανόνες, δεν ξέραμε ποιος είναι, αν έχουν προπονητή, αν έχουν αθλητές. Ήταν μια κατάσταση άρρωστη. Και μπήκε τάξη. Ο πρώτος Kouros έδειξε ότι έχουμε 6.533 σωματεία, περίπου 200.000 αθλητές, περίπου 400.000 αθλητές, περίπου 13.000 προπονητές. Θα τα δούμε όλα αυτά αναλυτικά, θα τα συγκρίνουμε, να δούμε αν το μερίδιο του ελληνικού αθλητισμού μεγάλωσε, πού μεγάλωσε, σε ποιες περιοχές, σημαντικά στοιχεία για τον κάθε Βουλευτή, για την περιοχή του. Να γνωρίζει ακριβώς τι συμβαίνει.

Όλη αυτή η εικόνα, λοιπόν, έπρεπε, μετά την πρώτη εφαρμογή του ηλεκτρονικού συστήματος, για να μπούμε στον Kouros 1, να πάμε Kouros 2024. Είναι τα νέα στοιχεία, τα οποία θα δούμε, όλοι μαζί θα τα δούμε. Αυτά τα στοιχεία, λοιπόν, έρχονται με συγκεκριμένα διοικητικά βάρη, τα οποία έχουν αλλάξει, έχουν βελτιωθεί, έχουν μειωθεί, και τώρα πάμε σε ακόμα καλύτερα, όπως ο νόμος. Καταργείται η θεώρηση των βιβλίων. Ήταν κόπος. Για δεκαετίες, έπρεπε να πηγαίνεις στη Νομαρχία, μετά στην Περιφέρεια. Καταργείται. Και πάμε πλέον μόνο στο ηλεκτρονικό σύστημα. Λογιστές θα το παρακολουθούν. Παίρνουν λεφτά από το δημόσιο τα σωματεία. Για πρώτη φορά, από το 2022 και μετά, ο ελληνικός αθλητισμός παίρνει χρήματα, που δεν έπαιρνε τίποτα. Θα σας πω για τη χρηματοδότηση του.

Διαλειτουργικότητα, που θέσατε. Πολύ σωστά. Όλα τα συστήματα λειτουργούν στο κράτος και μπορούμε να παίρνουμε αυθεντικά τα στοιχεία. Σταμάτησε το ζήτημα να ζητάμε πρωτογενώς τα στοιχεία από τα σωματεία. Και άλλα στοιχεία, τα οποία αλλάζουν, μέσα από την Κοινή Υπουργική Απόφαση, με τον Υπουργό Οικονομικών. Δεν φαίνονται στο νομοσχέδιο. Βελτιώνουμε την εικόνα, δηλαδή, απλουστεύουμε τη ζωή και μειώνουμε γραφειοκρατικά και διοικητικά βάρη. Αλλά ο κανόνας υπάρχει. Νοικοκύρεμα. Εκείνα τα σωματεία, τα οποία κάποτε υπήρχαν, με την έννοια της σφραγίδας του παράγοντα ή κάποιου, που ήθελε να κάνει τον αρχηγό κάπου και να λέει «ότι είμαι εγώ», ενώ δεν υπάρχει προπονητής και συντεταγμένη διαδικασία θα τελειώσουν για πάντα. Η Ελλάδα μπήκε σε μια νέα εποχή αθλητική. Και αυτό είναι στην οργάνωσή της και αυτό είναι κάτι, το οποίο είναι στο κύτταρο του ελληνικού αθλητισμού, που βοηθάει να έχουμε διακρίσεις, να έχουμε περισσότερο κόσμο στον αθλητισμό και να βγάλουμε αύριο αθλητές και να μην έχουμε τα φαινόμενα των παθογενειών του παρελθόντος.

Εδώ, να προσθέσω ότι στον προηγούμενο νόμο του Ιουνίου, κάναμε επίσης ρηξικέλευθες τομές στις ομοσπονδίες. Βάλαμε, για πρώτη φορά, τις γυναίκες με 33% στο διοικητικό συμβούλιο των ομοσπονδιών. Μαζί το ψηφίσαμε. Βάλαμε τον υπεύθυνο ακεραιότητας, βάλαμε τον υπεύθυνο e-Kouros, για να υπάρχει διασύνδεση με το Υπουργείο Αθλητισμού, ποιος είναι. Και τώρα φέρνουμε εδώ το safeguarding. Το safeguarding δεν είναι μια γραφειοκρατική διαδικασία. Θα μπει υποχρεωτικά σε όλες τις ομοσπονδίες. Είμαστε οι πρώτοι στην Ευρώπη. Ή μάλλον, για να είμαι πιο ακριβής, από τους πρώτους στην Ευρώπη που το υιοθετούμε. Αυτό υπάρχει στις χώρες τις πολύ προηγμένες, για να δημιουργεί ασφάλεια δικαίου σε όλο το αθλητικό σύστημα, κάτω από κάθε ομοσπονδία. Και αυτό ζητώ να το στηρίξετε όλοι μαζί. Είναι θετική διάταξη. Υιοθετούμε το ευρωπαϊκό σύστημα, όπως και αλλαγές οι οποίες γίνονται.

Άκουσα μια κριτική για την ονοματοδοσία κάποιων αθλητικών χώρων. Όχι, αυτά είναι ατόφια υιοθετημένα από την Αρχή Διαφάνειας. Συνεργαζόμαστε και ζήτησα κείμενο από την Αρχή Διαφάνειας, τι παρατηρήσεις έχει πάνω στον αθλητικό νόμο, οι οποίες υιοθετούνται όλες. Τις εξετάσαμε. Έχουμε απόλυτη υιοθέτηση των κανόνων Αρχής Διαφάνειας.

Και τα ζητήματα που αφορούν το doping. Σας τα είπα και πριν. Πρωτοπόροι. Η Ελλάδα από ουραγός είναι πρωτοπόρος. Είναι πρωταγωνιστής. Βραβευτήκαμε, παγκοσμίως για την αντιμετώπιση του doping. Θα είναι εδώ ο διοικητής του ΕΟΚΑΝ, του Οργανισμού anti-doping στη χώρα, θα μας τα πει πιο αναλυτικά. Έχουμε πλέον τη δυνατότητα να κάνουμε στοχευμένους ελέγχους και οι βελτιώσεις είναι θεαματικές. Γι’ αυτό μας επιβράβευσαν πανηγυρικά από τη WADA.

Τα επιμέρους ζητήματα, τα οποία αφορούν τώρα τη χρηματοδότηση του ελληνικού αθλητισμού, εδώ δεν υπάρχουν θέματα χρηματοδότησης. Αυτά έχουν λυθεί στο βαθμό που μπορούμε δημοσιονομικά να στηρίξουμε. Θυμίζω ότι στον ελληνικό αθλητισμό, το ξαναλέω για να γίνει ευκρινές, 17.000.000 ευρώ ήταν διαχρονικά από όλα τα κόμματα, για πολλά - πολλά χρόνια, η χρηματοδότηση του ελληνικού αθλητισμού. Θα ξαναπώ το νούμερο. 17.000.000 ευρώ κάθε χρόνο. Όλα τα κόμματα. Και ο ΣΥΡΙΖΑ, που κυβέρνησε, και το ΠΑΣΟΚ 17.000.000.

Η Κυβέρνηση του Κυριάκου Μητσοτάκη, το 2022, πήρε μια απόφαση, σημαντική για τον ελληνικό αθλητισμό. Συμφωνώ μαζί σας ότι τα χρήματα είναι κρίσιμο μέγεθος για τη στήριξη. Ξεκινάω για να πω τι πήρε απόφαση η Κυβέρνηση Κυριάκου Μητσοτάκη. Τι έπαιρνε ο ελληνικός αθλητισμός, εκτός από τα 17.000.000, σε επίπεδο ομοσπονδιών μόνο; Τα αθλητικά σωματεία; Πριν το 2022; Τι έπαιρνε το 2021, τι έπαιρνε το 2020, τι έπαιρνε το 2019, τι έπαιρνε το 2018, τι έπαιρνε χρόνια πίσω. Τίποτε. Μηδέν. Θα το ξαναπώ. Μηδέν χρήματα. Τι συνέβη από το 2022 και μετά; 66.000.000 ευρώ επιπλέον των 17.000.000 ! Αύξηση τεράστια για τον ελληνικό αθλητισμό. Εκεί που έπαιρναν 17.000.000, παίρνουν και τα 17 και επιπλέον 66.000.000. Μία αύξηση 260%. Όχι από τον Κρατικό Προϋπολογισμό, άμεσα, μέσα από τη φορολογία του ΣΤΟΙΧΗΜΑΤΟΣ. Κι ήταν ένα θετικό, πολύ θετικό γεγονός για τον ελληνικό αθλητισμό. Απόφαση Κυβέρνησης Μητσοτάκη. Ναι, και αυτό είναι κατάκτηση. Και έτσι, λοιπόν, τα αθλητικά σωματεία της χώρας, για πρώτη φορά, έχουν πόρους. Μπήκαν κανόνες, ξέρουμε ποιος είναι, τους προπονητές, έχουμε κανονικούς προπονητές σε όλα τα σωματεία και με τους κανόνες πλέον, που έχουμε, νοικοκυρεύτηκε όλο το σύστημα του ελληνικού αθλητισμού. Πρωτοφανές. Μπορούμε να πούμε ότι είμαστε από τους καλύτερους στην Ευρώπη, σε επίπεδο οργάνωσης, διαφάνειας, λειτουργίας. Ναι, έχουν μπει κανόνες και πραγματικά πάμε πολύ καλά. Αυτή είναι η πραγματικότητα. Και θα πάμε και ακόμα καλύτερα στο μέλλον, βελτιώνοντας ακόμα όσο μπορούμε περισσότερο την εικόνα μας, της οργάνωσης και της διαφάνειας.

Και παρακαλώ πάρα πολύ. Οποιοσδήποτε Βουλευτής οποιουδήποτε κόμματος θέλει ή Εισηγητής να μου φέρει μια πρόταση συγκεκριμένη, όμως, βάσει της οποίας θα μειώσουμε το διοικητικό βάρος περαιτέρω, την κάνω από τώρα αποδεκτή. Να είναι ρεαλιστική και συγκεκριμένη. Συγκεκριμένη, εφαρμόσιμη. Θα γίνει αμέσως αποδεκτή. Είναι ανοιχτή πρόσκληση προς όλες και όλους. Όποιος μου φέρει πρόταση μείωσης του διοικητικού βάρους, θα την κάνω αμέσως αποδεκτή, αρκεί να είναι εφαρμόσιμη, λειτουργική και να χρειάζεται.

Πάμε τώρα στα υπόλοιπα. Συμφωνήσατε σε πάρα πολλά πράγματα. Ευχαριστώ πάρα πολύ. Στην αναγκαιότητα να υπάρχει απινιδωτής. Δεν θα ξανανοίξει πλέον κανένα αθλητικό σωματείο στην Ελλάδα, δεν θα μπει κλειδί στην πόρτα, εάν πρώτα δεν υπάρχει ο απινιδωτής, πίσω από την πόρτα του σωματείου. Οποιοδήποτε άθλημα και αν είναι αυτό. Πρώτα, η ασφάλεια των αθλητών. Απινιδωτής παντού και μπαίνει οριζόντια με διάταξη νόμου. Σας ευχαριστώ, που το στηρίξατε όλοι. Χαίρομαι που βρίσκονται οι συγκλίσεις και οι συνθέσεις. Θα σας παρακαλέσω και αυτή τη διάταξη να τη στηρίξετε, για να στείλουμε ένα ηχηρό μήνυμα. Πάνω απ’ όλα η ασφάλεια των αθλητών. Πάνω απ’ όλα. Απινιδωτής παντού. Πρώτα η ασφάλεια και μετά όλα τα άλλα.

Το ζήτημα, το οποίο αφορά την κάρτα υγείας του αθλητή. Είναι πρόοδος. Είναι πρόοδος. Είχε θεσπιστεί, νομίζω, επί Σταύρου Κοντονή, η κάρτα υγείας ή προγενέστερα. Πολύ σωστή νομοθέτηση. Λειτούργησε; Λειτούργησε. Τι κάνουμε, τώρα; Πάνω σε αυτή την κάρτα του αθλητή, έχουμε την τεχνολογική δυνατότητα να πάμε ακόμα παραπέρα. Τι λύνουμε με αυτό; Κόστος. Διοικητικό; Όχι. Οικονομικό. Ένα παιδί, το οποίο είναι αθλητής και είναι σε δύο αθλήματα πρέπει να πληρώσει δύο φορές το γιατρό. Είναι θετικό ότι το αντιμετωπίζουμε και ψηφιακά τα ενοποιούμε και θα πληρώσει μόνο μία φορά; Είναι θετικό. Είναι θετικό ότι πλέον η χαρτούρα εγκαταλείπεται και θα πηγαίνει ψηφιακά. Ο γιατρός θα κάνει πληκτρολόγηση πάνω στο φάκελο του παιδιού, θα έρχεται αυτόματα στο Kouros και η ομοσπονδία θα έχει καθαρή εικόνα για την κάρτα υγείας και σίγουρα όχι παραποιημένα έγγραφα. Είναι θετικό.

Να, λοιπόν, πως μαζί μπορούμε να κάνουμε σύνθεση και να ψηφίζουμε διατάξεις τέτοιες, οι οποίες ενώνουν - και θα το επαναλάβω - δεν έχουν ιδεολογικό κομματικό πρόσημο και είναι στη σωστή κατεύθυνση.

Απινιδωτής, είπαμε. Τα ζητήματα τα οποία αφορούν ΟΜΑΕ, τα βιβλία σας τα ανέφερα, για το ζήτημα, το οποίο αφορά τη γραφειοκρατία, η οποία υπήρχε και τώρα πλέον καταργείται. Όλα αυτά τα ζητήματα, νομίζω ότι είναι ζητήματα τα οποία, όπως ξεκαθάρισα, δεν υποκρύπτουν τίποτα το μεροληπτικό και τίποτα το κομματικό, ή τίποτα το ιδεολογικό.

Αν μου πείτε ότι υπάρχει ιδεολογική σκοπιμότητα, υπάρχει μόνο μία, η ιδεολογική σκοπιμότητα του αθλητισμού. Αυτό είναι στο επίκεντρο της πολιτικής μας και όλες οι διατάξεις, που υπάρχουν μέσα στο νομοσχέδιο, όλες οι διατάξεις, κινούνται σε αυτή τη κατεύθυνση. Γι’ αυτό, λοιπόν, θα έχουμε την ευκαιρία να πούμε και άλλα στη συνέχεια.

Μίλησα αρκετά, είμαι σίγουρος ότι μπήκε ένας προβληματισμός στο ότι τέλος πάντων αυτό το νομοσχέδιο δεν είναι τόσο κακό, έχει διατάξεις, οι οποίες έρχονται στοχευμένα να κάνουν χειρουργικές παρεμβάσεις, πάνω σε ζητήματα συγκεκριμένα, να βελτιώσουν, να εκσυγχρονίσουν, να μειώσουν τη γραφειοκρατία, να νοικοκυρέψουν, να βάλουν διαφάνεια, να αυστηροποιήσουν το πλαίσιο πλέον στην αθλητική βία και γι’ αυτούς, οι οποίοι έχουν την προσωπική ευθύνη και να μην είναι μόνο τα υποζύγια οι ΠΑΕ.

Όλο αυτό το πλαίσιο, μαζί με τους δύο προηγούμενους νόμους, είναι η ολοκληρωμένη νομοθετική μας παρέμβαση, για να πάμε στο μεγάλο νόμο του Ιουνίου, που θα είναι ίσως και πιο μπροστά, η κωδικοποίηση της αθλητικής νομοθεσίας, που θα είναι συμπυκνωμένη όλη η νομοθετική ύλη από το 1999, μέχρι σήμερα.

Θα σας παρακαλέσω πάρα πολύ, αύριο, να ακούσουμε τους 17 φορείς. Είναι όσοι προτείνατε, αυτοί οι 17 φορείς θα έρθουν εδώ, θα μιλήσουν για όλα αυτά, τα οποία περιγράφονται στο νόμο, αν τους αφορούν, γιατί βάλαμε και κάποιους, που δεν τους αφορούν, οπότε εκεί και το ζήτημα, το οποίο αφορά τη μεθαυριανή συνάντηση. Θα ήθελα να τους μιλήσετε και να κάνουμε και ένα διάλογο, να ανοίξουμε περισσότερο την ατζέντα για τον ελληνικό αθλητισμό. 17 φορείς, είναι μεγάλος αριθμός, θα μας πουν πολλά πράγματα.

Κλείνω ως εξής. Υπάρχει μια διάταξη, η διάταξη της αύξησης των διακρίσεων στους Ολυμπιονίκες μας. Πόσα χρόνια πέρασαν και πόσα χρόνια ήταν στάσιμη αυτή η διάταξη; Πάνω από 10 - 15 χρόνια δεν την είχε αγγίξει κανένας. Σε επίπεδο διακρίσεων, είχαμε μόνο τους τρεις πρώτους Έλληνες Ολυμπιονίκες, τον πρώτο, τον δεύτερο και τον τρίτο. Τώρα, με τη νομοθετική μας αυτή πρωτοβουλία, διευρύνουμε και πάμε στους έξι. Αυτοί οι τρεις επιπλέον Ολυμπιονίκες μας, που κάνουν την Ελλάδα υπερήφανη, που σηκώνουν την ελληνική σημαία ψηλά, που μας κάνουν και συγκινούμαστε, που παλεύουν για το εθνόσημο, η πολιτεία θα τους ανταμείψει. Με τη δική σας ψήφο, είμαι σίγουρος ότι θα την υπερψηφίσετε τη διάταξη αυτή και από τρεις θα γίνουν έξι. Τα προνόμια είναι συγκεκριμένα, εξειδικευμένα και σημαντικά. Εκτός από το τίμημα το οικονομικό, ως επιβράβευση, είναι και ο διορισμός στο δημόσιο. Άρα, λοιπόν, άλλη μία διάταξη, που πιστεύω ότι θα βρει τη σύμπλευση από όλα τα κόμματα της Βουλής.

Τέλος, προχθές είχα τη χαρά και την τιμή να το ανακοινώσω, πριν έρθει στη Βουλή. Είχα τη χαρά και την τιμή, με αισθήματα συγκίνησης, να απονείμω 360 διπλώματα προπονητών Ολυμπιονικών, παγκόσμιων πρωταθλητών, στο Υπουργείο Παιδείας, εκεί κατοικοεδρεύει το Υπουργείο Αθλητισμού, ανάμεσα τους και προπονητών ατόμων με ειδικές ανάγκες, ατόμων με αναπηρία. Είχαν ένα αίτημα: Να έχουν τα ίδια δικαιώματα τα άτομα με αναπηρία, οι προπονητές, με τα άτομα, τα οποία είναι προπονητές Ολυμπιακών Αθλημάτων. Και στο νόμο αυτόν το συγκεκριμένο είναι κορυφαία εμβληματική διάταξη, ότι τα διπλώματα εξισώνονται, θα είναι εδώ οι εκπρόσωποί τους, να ζητήσουν τη στήριξή σας να ψηφίσετε τη συγκεκριμένη διάταξη.

Θέλω να σας ευχαριστήσω πάρα πολύ, είμαι στη διάθεσή σας, θα έχουμε χρόνο να κουβεντιάσουμε όλες τις διατάξεις και πάντα ανοιχτός, καλοπροαίρετος, με αγάπη για τον αθλητισμό τον ελληνικό, που μας ενώνει και μας κάνει υπερήφανους.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Υπουργέ, για τις αναλυτικές επεξηγήσεις σας, απλώς για τον απινιδωτή που είπατε, πίσω από κάθε πόρτα χρειάζεται και η ανάλογη εκπαίδευση και εδώ οφείλω να εξάγω τις προσπάθειες της καρδιολογικής κοινότητας, των εταιρειών, για την ευρύτατη διάδοση της εκπαίδευσης πάνω σε αυτό το σωτήριο μηχάνημα. Ευχαριστούμε.

Λύεται η συνεδρίαση.

Στο σημείο αυτό έγινε η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Σταρακά Χριστίνα, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, , Κόντης Ιωάννης και Θρασκιά Ουρανία (Ράνια).

Τέλος και περί ώρα 13.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**